Thuhumathu saafukohdheyn Ali Hussain amilla ah fulus ofeehah haaziru vejje | Mihaaru\nޖުޑިޝަރީ ކޮމިޓީގެ ބައްދަލުވުމުގައި ކެންދޫ ދާއިރާގެ ޖޭޕީގެ މެމްބަރު އަލީ ހުސެއިން ވާހަކަ ދައްކަވަނީ. --ފޮޓޯ: ނިޝާން އަލީ/ މިހާރު\nތުހުމަތު ސާފުކޮށްދޭން އަލީ ހުސައިން އަމިއްލަ އަށް ފުލުސް އޮފީހަށް ހާޒިރުވެއްޖެ\n29 އޮކްޓޯބަރ 2019 - 13:34 63 comments\nއެމްއެމްޕީއާރުސީގެ ޚިޔާނާތުން މަންފާ ލިބުނު ކަމަށް ތުހުމަތުކުރާ ލިސްޓުގައި އޭނާގެ ނަން އޮތް ކަން އެނގިވަޑައިގަތުމުން، ކެންދޫ ދާއިރާގެ ޖުމްހޫރީ ޕާޓީގެ މެމްބަރު އަލީ ހުސައިން މިދިޔަ އާދީއްތަ ދުވަހުގެ ރޭ އަމިއްލަ އަށް ފުލުސް އޮފީހަށް ހާޒިރުވެވަޑައިގެން، އެ ތުހުމަތުތައް ސާފުކޮށްދެއްވައިފި އެވެ.\nކަމާބެހޭ އިދާރާތަކުން އާއްމު ކޮށްފައިވާ ގޮތުގައި 3.3 ބިލިއަން ރުފިޔާގެ ހިޔާނާތުން މަންފާ ލިބުނު ކަމަށް ތުހުމަތުކުރެވޭ އަދަދު 267 އަށް އަރަ އެވެ. މީގެ ތެރޭގައި ރައްޔިތުންގެ މަޖިލީހުގެ މިހާރުގެ މެމްބަރުންނާއި ކުރީގެ މެމްބަރުން ވެސް ހިމެނިވަޑައިގަންނަވަ އެވެ. އެކަމަކު އެންމެންނަކީ ކުށްވެރިން ނޫން ކަމަށް ބުނެ ދިފާއުވުމުގެ ފުރުސަތު ކަމާބެހޭ އިދާރާތަކުން އޮތީ ދީފަ އެވެ.\nގާނޫނީ އިމުގައި ހުންނަވައި ހައްގަށް އަބަދުވެސް ބަސްވިދާޅާ ކަމަށް ގިނަ ބަޔަކު ގަބޫލުކުރާ އަލީ ހުސައިން "މިހާރު" އަށް މިއަދު ވިދާޅުވީ ލިސްޓުގައި އޭނާގެ ނަން އޮންނަން ޖެހޭ ސަބަބެއް ނެތް ކަމަށެވެ. އެކަމަކު، އެފަދަ އަޑުތަކެއް އިވިވަޑައިގަތުމުން ފުލުސް އޮފީހަށް ވަޑައިގެން އެއީ ކޮން ކަމަކާ ގުޅިގެން އަދީބު ދެއްވި ފައިސާއެއް ކަން ސާފުކޮށްދެއްވާފައިވާ ކަމަށް ވިދާޅުވި އެވެ.\nޚިޔާނާތުގެ މަންފާ ލިބުނު ކަމަށް ތުހުމަތު ކުރާ މީހުން ހިމެނޭ ލިސްޓުގައި އޮތް ގޮތުން ނަމަ އަލީ ހުސައިނަށް އަދީބު ވަނީ 500،000ރ. ދެއްވައިފަ އެވެ. އެއީ، 2014 ގެ ރައްޔިތުންގެ މަޖިލީހުގެ އިންތިޚާބުގެ ކުރިންނެވެ. އެ އިންތިޚާބުގައި އަލީ ހުސައިން ވާދަ ކުރެއްވީ ޖުމްހޫރީ ޕާޓީގެ ޓިކެޓުގަ އެވެ.\nދެ ފަހަރެއްގެ މަތިން މި ފައިސާ ލިބުނު ކަން އަލީ ހުސައިން ދޮގެއް ނުކުރައްވަ އެވެ.\nއަލީ ހުސައިން ވިދާޅުވި ގޮތުގައި، އެއީ އޭނާގެ ލޯފާމުން ކޮށްފައިވާ ސައްހަ މަސައްކަތްތަކުގެ އަގުގެ ގޮތުގައި އަދީބު ދެއްވަން ޖެހިވަޑައިގަންނަވާ ފައިސާގެ ތެރެއިން ބައެކެވެ. އޭނާ ކުރެއްވި މަސައްކަތުގެ އަގު އަދިވެސް ހަމަނުވާ އިރު، އަދީބުގެ ވަކީލަކަށް އުޅުނު ކޮންމެ މީހަކަށް ނުވަތަ ޚިދުމަތެއް ހޯދި ކޮންމެ މީހަކަށް ލިބުނު ފައިސާ އަކީ ޚިޔާނާތުގެ ފައިސާގެ ގޮތުގައި ބަލައި ލިސްޓުގައި ހިމެނިގެން ވާނެ ކަމަށް ގަބޫލު ނުކުރައްވާ ކަމަށް އަލީ ހުސައިން ވިދާޅުވި އެވެ.\nއެ ފައިސާ އަކީ އަދީބަށް އަޅުގަނޑު ކޮށްދީފައިވާ ގާނޫނީ މަސައްކަތުގެ މުގާބިލުގައި އޭނަ ދޭން ޖެހޭ ފައިސާ. ރައްޔިތުންގެ މަޖިލީހުގެ މެމްބަރަކަށް އިންތިޚާބުވީ ފަހުން އެއްވެސް ފައިސާއެއްގެ މުއާމަލާތެއް ހިންގާފައެއް ނޯންނާނެ.\n"އެއީ، އަޅުގަނޑުގެ ލޯފާމުން ކުރި މަސައްކަތުގެ މުގާބިލްގައި ދޭން ޖެހުނު ފައިސާ. އެކަމަށް އަދީބު ވެސް ހެކިވާނެ، އެ މަސައްކަތް ކުރި ކަމުގެ ލިއުންތައް ވެސް ވާނީ ކަމާބެހޭ އިދާރާތަކަށް ހުށަހަޅާފައި،" އަލީ ހުސައިން ވިދާޅުވި އެވެ.\nކެންދޫ ދާއިރާގެ މެމްބަރު އަލީ ހުސެއިން: ރަނިން މޭޓަކު ހޮވަން ޖޭޕީން ބޭއްވި އިންތިޚާބު ނާކާމިޔާބު ވިއަސް ހިތްވަރަކަށް ބަދަލެއް ނާންނަ ކަމަށް ވިދާޅުވި.--ފޮޓޯ: ހުސެއިން ވަހީދު/ މިހާރު\nއަލީ ހުސއިން ވިދާޅުވީ 2011 ވަނަ އަހަރުން ފެށިގެން އަދީބުގެ އެދިވަޑައިގަތުމަކަށް އޭނާއާ ގުޅުން ހުރި ބައެއް ކޭސްތަކުގައި މަސައްކަތް ކުރެއްވި ކަމަށެވެ. ފުރަތަމަ ކޭސް އަކީ އަދީބުގެ ބައްޕަ ފުލުސް އޮފީހަށް ހާޒިރުކުރި އިރު އެކަމުގައި ގާނޫނީ އެހީތެރިކަން ދެއްވުމެވެ. އޭގެ ފަހުން އަދީބާ ގުޅުން ހުރި ތިން ކުންފުންޏެއްގެ ގާނޫނީ މަސައްކަތް ކުރެއްވި ކަމަށް އަލީ ހުސައިން ވިދާޅުވި އެވެ.\n"މި މަސައްކަތްތައް ހަވާލުކުރި ކަން އެނގޭނެ ލިޔެކިޔުންތައް ވެސް ޕޮލިހަށް ހުންނާނެ ހުށަހަޅާފައި،" އޭނާ ވިދާޅުވި އެވެ.\nޓެކްސް ނެގުމާ ގުޅޭ ގާނޫނުތަކުގައި ހުރި މައްސަލަތަކުގައި ދައުލަތާ ދެކޮޅަށް، ވިޔަފާރިވެރިންގެ ޖަމިއްޔާގެ ފަރާތުން ހައި ކޯޓުގައި ވެސް ވަކީލެއްގެ ގޮތުގައި އަލީ ހުސައިން މަސައްކަތް ކުރައްވާފައިވެ އެވެ.\n"މި ކޭސްތަކުގައި އަޅުގަނޑަށް ޕޭމަންޓެއް ނުލިބޭ. އަބަދުވެސް ވިދާޅުވަނީ ތިމަންނަ އަށް ކޮމިޓްމަންޓް ލިބިފައި އެބަހުއްޓޭ ފައިސާ ލިބުނީމާ އަނބުރާ ދޭނަމޭ. އަޅުގަނޑުގެ ލޯފާމުގެ ވަކީލަކު ފޮނުވައިގެން 2012 ގައި ވެސް ހުންނާނެ އަދީބު އެދިވަޑައިގަތް ކޭސްއެއްގައި މަސައްކަތް ކޮށްދީފައި،" އަލީ ހުސައިން ވިދާޅުވި އެވެ.\nއެއީ، އަދީބުގެ ރައްޓެއްސަކު ހައްޔަރުކޮށްގެން ހުށަހެޅި މައްސަލައެއްގަ އެވެ. އެ މަސައްކަތް އޭނާގެ ލޯފާމާ ހަވާލުކުރީ އެހެން ލޯފާމްތަކުން 800،000ރ. ހުށަހެޅުމުން، އެ އަގު ބޮޑުވެގެން ކަމަށް ވެސް އަލީ ހުސެއިން ވިދާޅުވި އެވެ. އޭގެ ފަހުން 2013 ގައި ވެސް އޭނާގެ ލޯފާމުން ރސާޗްގެ ބޮޑު މަސައްކަތްތަކެއް ވެސް އަދީބުގެ ކުންފުންޏަކަށް ކޮށްދީފައިވާނެ ކަމަށް ވިދާޅުވި އެވެ.\nއަލީ ހުސެއިން ވިދާޅުވި ގޮތުގައި އެ މަސައްކަތްތަކުގެ އަގު ނުލިބިގެން އެކި ފަހަރު އަދީބާ އެކަން ހިއްސާ ކުރެއްވި އެވެ.\n"މިގޮތަށް ދިގުލައިގެން ގޮސް 2014ގެ އިންތިޚާބަށް އުޅުނު އިރު އަޅުގަނޑު ދެންނެވިން އެބަޖެހެއޭ ކޭސްތަކުގެ ޕޭމަންޓް ހަމައްޖައްސައިދޭން، އަދީބު އެ ފައިސާ ހަމަޖައްސައި ދެއްވި، އެއީ އަޅުގަނޑަށް ލިބެން ޖެހޭ ފައިސާއެއް." އަލީ ހުސެއިން ވިދާޅުވި އެވެ.\nއޭނާ ވިދާޅުވީ މަޖިލީހުގެ މެމްބަރަކަށް އިންތިހާބު ވެ ވަޑައިގަތުމުގެ ކުރިން، ދައުލަތުގެ ޕްރޮސިކިއުޓަ ޖެނެރަލަކަށް ވަޑައިގަތުމަށް އަދީބު ހުށަހެޅުއްވި ކަމަށެވެ. އެކަމަކު އެކަން ގަބޫލު ނުކުރެއްވީ ކަމަށް އަލީ ހުސެއިން ވިދާޅުވި އެވެ.\nހުރިހާ ވޯޓެއް އަދީބާ ދެކޮޅަށް!\nޚިޔާނާތުގެ މަންފާގައި އޭނާ ޖެހިވަޑައިނުގަންނަވާ ހެއްކެއްގެ ގޮތުގައި، އަލީ ހުސައިން ދެއްކެވީ މަޖިލީހުގައި އޭނާ ވޯޓު ދެއްވާފައިވާ ގޮތެވެ. އޭރު ވެރިކަމުގައި އޮތް ޕީޕީއެމަށް މަޖިލީހުގެ އަޣުލަބިއްޔަތު ހޯދަން ފައިސާގެ ނުފޫޒު މެމްބަރުންނަށް ފޯރުވި އެވެ. އެވަރު ނުވެގެން ގާނޫނުއަސާސީ އާއި އެހެން ގާނޫނުތަކަށް ގެނައި އިސްލާހްތައް ފާސްކުރަން ވެސް މަޖިލީހުގެ މެމްބަރުންނަށް ފައިސާގެ ނުފޫޒު ފޯރުވި ކަމަށް ފުލުހުން ވެސް ވަނީ ބުނެފަ އެވެ.\nއެއް އިސްލާހަކީ 35 އަހަރުން ދަށުގެ މީހުންނަށް ވެރިކަމަށް ކުރިމަތިލެވޭ ގޮތަށް ގާނޫނުއަސާސީ އަށް ގެނައި އިސްލާހެވެ. މި އިސްލާހަށް، އެމްޑީޕީގެ ބައެއް މެމްބަރުން ވެސް ވޯޓު ދެއްވި އެވެ. މިއީ ސީދާ އަދީބަށް އަމާޒުކޮށްގެން ގެނައި އިސްލާހެކެވެ.\nއަލީ ހުސައިން ވިދާޅުވީ އެ ގޮތަށް ގާނޫނުއަސާސީ އިސްލާހުކުރަން އޭނާ މަޖިލީހުގައި ވޯޓު ދެއްވާފައި ނުވާނެ ކަމަށެވެ. އެ ހިސާބުން، އޭނާގެ ލޯފާމާ އެކު ވެފައިވާ އެއްބަސްވުންތައް ވެސް އަދީބު އުވާލެއްވި ކަމަށް ވިދާޅުވި އެވެ.\n"އެހެން ނަމަވެސް ފަހުން އަދީބު ހައްޔަރުކޮށްގެން ވެސް އޭނާ އެދިވަޑައިގެން ގޮސް ބައްދަލު ވެސް ކުރިން. ގާނޫނީ މަސައްކަތް ކޮށްދިނީމޭ،" އަލީ ހުސެއިން ވިދާޅުވި އެވެ.\nއަޅުގަނޑުގެ ނަން އެމްއެމްޕީއާރުސީގެ ޚިޔާނާތުގެ ލިސްޓުގައި އޮންނަން ޖެހޭނެ ކަމަކަށް ގަބޫލެއް ނުކުރަން. އެ މަސައްކަތް އަޅުގަނޑުގެ ލޯފާމުން ކުރިއިރު، އެމްއެމްޕީއާރުސީގެ ޚިޔާނާތެއް ނޭނގެ.\nއަލީ ހުސެއިން ވިދާޅުވީ އަދީބުގެ ގާތުން އަހައި އޮޅުންފިލުވައި ލިސްޓު އެކުލަވާލާފައި އޮތް ނަމަ، އާނާ އަށް ލިބިވަޑައިގަތް ފައިސާގެ ތަފްސީލުތައް އަދީބު ދެއްވާފައި އޮންނާނެ ކަމަށް ގަބޫލުކުރައްވާ ކަމަށެެވެ. އަދީބު އެދިވަޑައިގަތް ކޭސްތަކުގައި އޭނާގެ އިތުރުން މަސައްކަތް ކޮށްދެއްވި އެހެން ލޯޔަރުން މިހާރު ވެސް އެބަތިއްބެވި ކަމަށާއި ފުލުހުންނަށް އެ ކަންކަން އިތުރަށް ސާފު ކުރެއްވޭނެ ކަމަށް ވެސް އަލީ ހުސައިން ވިދާޅުވި އެވެ.\nއިތުރު ލިޔުންތައް ޕޮލިސް އެމްއެމްޕީއާރުސީ އެމްއެމްޕީއާރްސީގެ ކޮރަޕްޝަން މެމްބަރު އަލީ ހުސެއިން (ކެންދޫ) އަހުމަދު އަސްއަދު\nއެމްއެމްޕީއާރުސީގެ ތަހުގީގުގެ ބައްދަލުވުން އޮންލައިންކޮށް\nޔާމީނަށް 1.4 ބިލިއަނުގެ މަނީލޯންޑަރިން ތުހުމަތު\n7 months ago 88\nއަދީބުގެ އޯޑަރަށް ފުލުހުންތަކެއް ހިންގި ބޮޑު ޖަރީމާ!


Covid: Positive vee 36 meehun\nކޮވިޑް: ޕޮޒިޓިވްވީ 36 މީހުން\nރާއްޖެއިން އިތުރު 36 މީހަކު ކޮވިޑް-19 އަށް ޕޮޒިޓިވްވެއްޖެ އެވެ. މިއީ މި ފަހުން އެންމެ މަދުން މީހުން ޕޮޒިޓިވްވީ ދުވަހެވެ. މިއަދު ޕޮޒިޓިވްވި މީހުންނާއެކު ރާއްޖޭގެ ކޮވިޑް ނަންބަރު ވަނީ 13,106 އަށް އަރާފައެވެ.\nމިއަދުގެ އިރު އޮއްސުމާ ހަމައަށް އެއްކޮށްފައިވާ ހިސާބުތަކާ ހަވަލާ ދީ އެޗްޕީއޭއިން މިރޭ ބުނި ގޮތުގައި ކޮވިޑް ބަލި ޖެހުނު މީހުންގެ ތެރެއިން 32 މީހުންނަކީ މާލޭ ސަރަހައްދުން ބަލި ޖެހުނު މީހުނެވެ. އަނެއް ހަތަރު މީހުން ޕޮޒިޓިވްވީ އަތޮޅުތެރެއިންނެވެ.\nމިއަދު ޓެސްޓް ކުރީ 1،801 ޓެސްޓެވެ.\nމިވަގުތު ރާއްޖޭގައި ކޮވިޑުން ރަނގަޅު ނުވެ ތިބީ 898 މީހުންނެވެ. މިހާތަނަށް 12،115 މީހުން ވަނީ ކޮވިޑުން ރަނގަޅުވެފައެވެ. ކޮވިޑްގައި 47 މީހަކު ވަނީ މަރުވެފަ އެވެ. މިވަގުތު ވެސް ހޮސްޕިޓަލްގައި އެޑްމިޓްކޮށް 86 މީހަކަށް ދަނީ ފަރުވާ ދެމުންނެވެ.\nއަތޮޅުތަކުން 15 ރަށެއްގައި 15 މީހަކަށް ބަލިޖެހިފައި ވެއެވެ.\nއިތުރު 51 މީހަކު ކޮވިޑަށް ޕޮޒިޓިވް\nރާއްޖޭގައި ބޭނުންކުރާނެ ވެކްސިންގެ މިންގަނޑުތައް ސާފުކޮށްދީފި\n69 މީހުން ޕޮޒިޓިވް، ނަންބަރު 14،582


"8 Ball Pool" fadha game thah mihaaru seedha Messanger in!\n"8 ބޯލް ޕޫލް" ފަދަ ގޭމްތައް މިހާރު ސީދާ މެސެންޖާއިން!\nދުނިޔޭގެ އެންމެ ބޮޑު އެއް ސޯޝަލް ނެޓްވާކިން ޕްލެޓްފޯމަށް ވެގެން ގޮސަަފައިމިވަނީ ފޭސްބުކެވެ. ފޭސްބުކް ވުޖޫދަށް އައިސް މިއަދާ ހަމައަށް އައިއިރު މިވަނީ ވަރަށް ގިނަ ކުރިއެރުންތަށް ވެސް ހޯދާފައެވެ.\nއެގޮތުން ފޭސްބުކްއިން އެންމެ ފުޅާކޮށް ދެމުންދާ ހިދުމަތަކަށް ވެގެން ގޮސްފައި މިވަނީ ފޭސްބުކް ގެ ޗެޓް ޕްލެޓްފޯމް ކަމުގައިވާ މެސެންޖާ އެވެ. މި ޕްލެޓްފޯމަށް މިފަހަރު ފޭސްބުކްއިން މިވަނީ މުޅިން އާ ފީޗާއެއް ގެނެސްފައެވެ.\nފޭސްބުކް މެސެންޖާއިން މިހާރު ގޭމް ކުޅެވޭ ގޮތް ވަނީ ހަދާފައެވެ. އެގޮތުން މި ޗެޓް ޕްލެޓްފޯމްގެ ތެރެއިން ބޭރަށް ނުގޮސް މިހާރު ގޭމް ކުޅެލެވޭނެ ފުރުސަތު ތަނަވަސް ވީއެވެ. ފޭސްބުކްއިން ވަނީ މި ފީޗާ މިދިއަ އަހަރުގެ ފަހުކޮޅުއްސުރެ ޓެސްޓް ކުރަމުންނެވެ. އޭރު މި ފީޗާ ބޭނުން ކުރެވުނީ ހަމައެކަނި ކްލޯސްޑް ބީޓާ އެއްގެ ގޮތުގައި ދެތިން ގޭމެކެވެ. ނަމަވެސް ކާމިޔާބު ޓެސްޓް ބުރުތަކަށް ފަހު މިހާރު މިފާޗާ މެސެންޖާ ބޭނުންކުރާ ހުރިހާ ފަރާތްތަކަށް މެސެންޖާގެ އާ އަޕްޑޭޓާއި އެކު ބޭނުން ކުރެވޭނެ އެވެ.\nމިފީޗާ މުޅި ދުނިޔެއަށް ލޯންޗްކޮށްފައިމިވަނީ 50 އަށް ވުރެ ގިނަ ގޭމާއި އެކުގަ އެވެ. އޭގެ ތެރޭގައި ދިވެހިންގެ ތެރޭގައި އެންމެ މަގްބޫލު ޕޫލް (ބިލިޔާޑް) ގޭމް ކަމުގައިވާ މިނިކްލިޕް 8 ބޯލް ޕޫލް ފާހަގަ ކޮށްލެވެއެވެ. އޭގެ އިތުރުންން ވެސް ފޭސްބުކްއިން ކުޅެވުނު މަގްބޫލް ގިނަ ގޭމްތަކެއް މެސެންޖާއިން ކުޅެވޭނެކަމަށް ފޭސްބުކްއިން ބުނެއެވެ. މި ފީޗާއަކީ އެންޑްރޮއިޑް އަދި އެޕަލްއަށް ވެސް ސަޕޯޓްކުރާނެ ފީޗައެކެވެ.\nމެސެންޖާއިން މި ފީޗާގައި އެންމެ ބޮޑަށް ވިސްނާފައިވަނީ ޓާން ބޭސްޑް ގޭމްތަކަށެވެ. އެއީ މަލްޓިޕްލެޔާ ނުވަތަ ދެމީހަކަށް އެއްފަހަރާ ރައުންޑް ގޮަތުގައި ކުޅެވޭ ގޭމްތަކަށެވެ. މި ގޮތަށް ވެސް ގޭމް ކުޅެވޭނީ ގޭމް ކުޅޭ ދެފަރާތުން ވެސް މެސެންޖާ އެންމެ ފަހުގެ އަޕްޑޭޓަށް އަޕްޑޭޓް ކޮށްގެންނެވެ.\nފޭސްބުކްއިން ވަނީ ވޭތުވެދިޔަ ދެއަހަރު ތެރޭ މެސެންޖާއަށް ހާއްސަ އިސް ކަމެެއް ދީގެން ގިނަ އަޕްޑޭޓްތަކެއް ގެނެސްފައެވެ. ހަމައެއާއެކު މިއަހަރު ތެރޭގައި ވެސް ދަނީ ތަފާތު ފީޗާތަކެއް ގެނެއުމަށް މަސައްކަތް ކުރަމުންނެވެ. ދުނިޔޭގެ 1.2 ބިލިއަން މީހުން ދަނީ މެސެންޖާ ބޭނުން ކުރަމުންނެވެ.


Veehaaves Boadah Rozeinaa -ah Thaaeedhu koh Rozeinaa-ah Vote Dhehvaa- Hishaam\nވީހާވެސް ބޮޑަށް ރޮޒެއިނާއަށް ތާއިދުކޮށް ރޮޒެއިނާއަށް ...\n300 މިލިއަން ޑޮލަރު މި ސަރުކާރުގެ ...\nވީހާވެސް ބޮޑަށް ރޮޒެއިނާއަށް ތާއިދުކޮށް ރޮޒެއިނާއަށް ވޯޓްދެއްވާ- ހިޝާމް\nby vomadmin March 7, 2019\nއަޅުގަޑުމެންގެ މުޖުތަމައުގެ ހަމަހަމަކަމާ އަމާންކަން އަދި އިޖްތިމާއީ ފޭރާން ގާއިމްކުރުމަށްޓަކައި ސިޔާސީ ފިކުރުން އެއްކިބާވެގެންތިބެ ވީހާވެސް ބޮޑަށް ރޮޒެއިނާއަށް ތާއިދުކޮށް ރޮޒެއިނާއަށް ވޯޓްދެއްވުމަށް އިސްލާމިކް މިނިސްޓްރީގެ ކުރީގެ ކޯޑިނޭޓަރު ހިޝާމް އަހުމަދު ގޮވާލައްވައިފިއެވެ.\nހިޝާމް މިގޮތައް ގޮވާލެއްވީ ރޮޒެއިނާގެ ކެމްޕެއިންޓީމުގެ ފަރާތުން މީދޫ ބަނދަރު ސަރަހައްދުގައި ބޭއްވި ޖަލްސާގައިބައިވެރިވެ ވަޑައިގެން ވާހަކަފުޅު ދައްކަވަމުންނެވެ.\nސިޔާސީ މަސްރަހު ބަދަލުވެގެންދާއިރު އެއްގޮތަކަށްވެސް ތަޖުރިބާއެއް ނެތްފަރާތަކާ ކަމެއް ހަވާލް ކުރެވިއްޖެނަމަ ހުރިހާކަމެއް ބޮއްސުންލައިގެން ދާތަން ފެނިގެން ދާނެކަމަށާ މިސަރުކާރުގެ ތެރެއިން އަޅުގަޑުމެންގެ މިދާއިރާއަށް ތަރައްގީ ހޯދަން ބޭނުންކަމުގައިވާނަމަ އަޅުގަޑުމެންނަށް އޮތީ ރޮޒެއިނާއެކީ މަސައްކަތްކުރުންގައި ހިޝާމު ވިދާޅުވިއެވެ. ހިޝާމު ވިދާޅުވީ މީދޫ ދާއިރާގެ ރަށްޔިތުންގެ އުއްމީދު ހާސިލް ކުރުމަށްޓަކައި ރޮޒެއިނާއެކީ މަސައްކަތްކޮށް ވީހާވެސް ގިނައިން ރޮޒެއިނާއަށް ވޯޓް ހޯދުމަށް މަސައްކަތްކޮށް ވޯޓް ފޮށިތައް ފުރާލުމަށެވެ.\n” އަޅުގަޑުމެންނަކީ އަޅުގަޑުމެންގެ މުޖުތަމައުގައި ދިރިއުޅޭ ޒުވާނުންނާއިމެދު ވަރަށްފުންކޮށް ވިސްނާ އެޒުވާނުންނާއިމެދު ވަރަށްބޮޑެތި އުއްމީދުތަކެއްކުރާ ބައެއް . އެއުއްމީދު ތަކުގައި ކުލަޖެހި އިޖްތިމާއީ ހަމަހަމަކަމާ އިޖްތިމާއީ ފޭރާން ރަގަޅުގޮތުގައި ބެލެހެއްޓޭނީ ބެލެހެއްޓުންތެރި ލީޑަރ ޝިޕްހުރި ފަރާތެއްގެ ލީޑަރ ޝިޕްގައި މަސައްކަތްކޮށްގެން . މިގޮތުން އަޅުގަޑުގެ ދާއިރާއަށް ކުރިމަތިލާފައިވާ ކެނޑެޑޭޓްގެ ތެރެއިން ރޮޒޭނާއަށް ބައިއަތު ހިފަން އަޅުގަޑުމެން ޖެހެނީ މީދޫ ދާއިރާއަށް ކުރިމަތި ލައްވާފައިވާ ކެނޑިޑޭޓުންގެ ތެރެއިން އެފަދަ ލީޑަރަކީ ރޮޒެއިނާކަމަށްވާތީ . އެހެންކަމުން އަޅުގަޑު ވަރަށްބޮޑަށް އެދެން މިދާއިރާގެ ލޮބުވެތި ރަށްޔިތުން ސިޔާސީ ފިކުރު ތަފާތު ކުރުމެއްނެތި އަޅުގަޑުމެންގެ މުޖުތަމައުގެ ހަމަހަމަކަމާ އަމާންކަން ގާއިމްކުރުމަށްޓަކައި ވީހާވެސް ބޮޑަށް ރޮޒެއިނާއަށް ތާއިދުކޮށް ރޮޒެއިނާއަށް ވޯޓް ދެއްވުމަށް .” ހިޝާމް އަހުމަދު ވިދާޅުވިއެވެ.\nމިބައްދަލުވުމުގައި އިތުރަށް ވާހަކަފުޅު ދައްކަވަމުން ހިޝާމް ވިދާޅުވީ ރޮޒެއިނާ މީގެ ކުރީން މިދާއިރާއަށް އަޅުގަޑުމެން ހޮވީ ނިމިދިޔަ ސަރުކާރު ޒިންމާދާރުކުރުވުމަށް ، އެކަން ރޮޒެއިނާ ވަރަށް ރަގަޅަށް ކުރައްވާފައިވާކަމަށެވެ. އެހެންކަމުން މިފަހަރު މިލިބިފައިވާ ފުރުސަތަކީ ރޮޒެއިނާއެކީގައި އަޅުގަޑުމެން ދާއިރާ ތަރައްގީކުރަން ލިބޭ ފުރުސަތުކަމަށާ މިފުރުސަތުގެ ބޭނުން އަޅުގަޑުމެން ހިފަންޖެހޭނެކަމަށް ހިޝާމް ވިދާޅުވިއެވެ. ހިޝާމް ވިދާޅުވީ މީދޫ ދާއިރާގެ ރަށްޔިތުން ރޮޒެނާފަދަ ގާބިލް ކެރޭ ހިތްވަރުގަދަ ހީވާގި އަންހެން ބޭކަބަލާއެކީގައި ދާއިރާ ތަމްސީލް ކުރަން ލިބޭ މިފުރުސަތުގެ ބޭނުން ނުހިފައިފިކަމުގައިވާނަމަ ދާއިރާގެ ކަންތައްތައް ވެއްޓިގެންދާނޭ އަނދަވަޅެއް ނޭގޭކަމަށެވެ . އެހެންކަމުން މިފުރުސަތު ނަގާނުލުމަށް މީދޫ ދާއިރާގެ ލޮބުވެތި ރަށްޔިތުންނަށް ހިޝާމް އިއުތިމާސްކުރެއްވިއެވެ.\nކޮމަންޑޫ މަގުމަތީގައި އުމުރުން ދުވަސްވީމީހަކު މަރުވެފައި އޮއްވާ ފެނިއްޖެ\nށ. ކޮމަންޑޫގައި އުމުރުން ދުވަސްވީ މީހަކު މަގުމަތީގައި މަރުވެފައި އޮއްވާ ފެނިއްޖެ އެވެ. މީޑީއާތަކަށް މައުލޫމާތު ދެއްވަމުން ފުލުހުންގެ ...\nvomadmin January 29, 2018\nއީޔޫ ޕާލިމެންޓްގެ ޤަރާރަށް އަމަލު ކުރާކަށް ނުޖެހޭނެ- ޝިފާޤް މުފީދު\nދިވެހިރާއްޖޭގައި ދީނީ މިނިވަންކަން ހޯދައިދިނުމަށާއި، މަރުގެ ހުކުމް ތަންފީޒް ނުކުރުމަށް ގޮވާލާ އީޔޫގެ ޕާލިމެންޓުން ނެރުނު ޤަރާރަށް ރާއްޖެއިން ...\nރާއްޖެއިން އިތުރު 56 މީހަކު ކޮވިޑް 19 އަށް ޕޮޒިޓިވް ވެއްޖެ\nރާއްޖެއިން އިތުރު 56 މީހަކު ކޮވިޑް 19 އަށް ޕޮޒިޓިވް ވެއްޖެ މީގެ ތެރޭގައި ހިމެނެނީ 18 ދިވެހީން ...\nvomadmin May 28, 2020\nޘާނަވީ އިމްތިހާނުގެ ކާމިޔާބީ ފާހަގަކުރުމަށް ޚާއްސަހަރަކާތްތަކެއް ބާއްވައިފި\nމިދިޔަ އަހަރު ޘާނަވީ ތަޢުލީމު ނިންމާ އިމްތިޙާނުތަކުން، ރާއްޖޭގެ ސްކޫލްތަކުގެ ދަރިވަރުން ހޯދި ކާމިޔާބީ ފާހަގަކުރުމަށް ޚާއްޞަ ޙަރަކާތްތަކެއް ...


މީދޫ ކޯގަންނު ގަބުރުސްތާނު | Meedhoo.com\nHome ކޯގަންނު ޤަބްރުސްތާން މީދޫ ކޯގަންނު ގަބުރުސްތާނު\nއުނިސާރު | 27 Sep 2012 | ކޯގަންނު ޤަބްރުސްތާން | (2) ޚިޔާލު\nމީދޫ ކޯގަންނު ގަބުރުސްތާނު\nމީދޫ ކޯގަންނު ގަބުރުސްތާނަކީ އައްޑު އަތޮޅު މީދޫ ގައި ފުރަތަމަ އިސްލާމްދީން ޤަބޫލްކޮށްގެން ތިބި މުސްލިމުން މަރުވުމުން އެމީހުން ވަޅުލުމަށް ޚާއްސަކުރެވިގެން އުފެދުނު ތަނެކެވެ. އެއީ މީގެ 900 އަހަރު ކުރިން ކަމަށް ގަބޫލް ކުރެވެއެވެ. ކޯގަންނު ގަބުރުސްތާނު އޮތީ މީދޫގެ އުތުރު ބިތުގައެވެ.\nބޯދާ ޒަމާނުގައި އެއީ ކޮންމެވެސް ވަރަކަށް ރަށާއި ވަކިން އޮންނަ ސަރަހައްދެއް ކަމަށް ބެލެވެއެވެ. މި ސަރަހައްދުގެ އުތުރު ފަރާތުގައި ވަނީ މޫދެވެ. ދެކުނާއި އިރުމަތީ ފަރާތުގައި ވަނީ ޗަސް ބިމެވެ. ހުޅަނގު ފަރާތުގައި އޮތީ މާކަންމަތީގެ ނަން ދެވިފައިވާ ކުރީގެ ކަށްބިމެކެވެ. މިސިފައަށް މިތަން އޮތަސް މިއަދު އެހިސާބަށް ޒިޔާރަތް ކުރާ މީހަކަށް އެއީ އިހު ވަކި ރަށެއް ނުވަތަ ވަކި ސަރަހައްދެއްކަމަށް ގަބޫލުކުރަން ފަސޭހައެއް ނުވާނެއެވެ.\nކޯގަންނަކީ ބުނެވޭ ގޮތުގައި މީދޫ އިސްލާމްވުމުގެ ކުރިން ބުދު ދީނުގެ މީހުން މަރުވުމުން އެމީހުންގެ ހަށިތައް އެންދުމަށް ބޭނުންކުރި ވަކި ރަށެކެވެ. އޭރު މީދޫ މީހުން ދިރިއުޅުނީ ރަށުގެ އެންމެ އިރުމަތީ ފަރާތުން ވޭރާނޑު ނުވަތަ ވޭރުގަނޑު ސަރަހައްދުގައެވެ. އިސްލާމް ވުމަށް ފަހު އެސަރަހައްދު ދޫކޮށް ރަށުގެ އުތުރު ފަރާތާއި މެދުތެރެއަށް އެމީހުން ބަދަލުވެ ޖެހިގެން އޮތް ކޯގަންނު އިސްލާމުންގެ ގަބުރުސްތާނަކަށް ބަދަލުކޮށް އެތާގައި މީހުން ވަޅުލާން ފެށީއެވެ.\nކޯގަންނަކީ އެއްވެސް ޝައްކެއްނެތި ރާއްޖޭގައިވާ އެންމެ ގަދީމީ އިސްލާމީ ގަބުރުސްތާނެވެ. އެތަނަކީ މިއަދު ހިމާޔަތްކުރެވިފައިވާ ގައުމީ އާސާރެކެވެ. އެތަން އާސާރަކަށްވަނީ ކޮންމެހެން ގަބުރުސްތާނަކަށް ވެގެނެއް ނޫނެވެ. ހިރިގަލުގެ މަސައްކަތާއި ބިސްތާނުތަކުގެ ޑިޒައިނާއި މިސްކިތްތަކުގެ އަދަދާއި އެތަންތަނުގެ ތާރީޚު އަދި އައްޑު އަތޮޅާއި ރާއްޖޭގެ ދެކުނުގެ ރަށްތައް އިސްލާމް ދީނަށް އެނބުރުމުގެ ސަބަބުކަމަށް މެދުވެރިވި ބޭކަލަކުގެ ޒިޔާރަތް އެތަނުގައި ހުރުމަކީ ކޯގަންނުގެ މުހިއްމުކަން ބޮޑުވެގެންދާ ސަބަބުތަކެވެ. މިދެންނެވި ޒިޔާރަތަށް ކިޔަނީ މެދުޒިޔާރަތެވެ. މާލޭގައި ހުންނަ ބަރުބަރީގެ މަގުބަރާއަށް މެދު ޒިޔާރަތް ކިޔާފަދައިން ކޯގަންނުގައި ހުންނަ ޔޫސުފް ނާއިބުގެ މަގްބަރާއަށް ވެސް ކިޔަނީ މެދު ޒިޔާރަތެވެ.\nކޯގަންނު މެދުޒިޔާރަތުގައި ފަސްދާނު ލެވިފައިވަނީ ސުލެއިމާނު ޤާދިރު ކަލޭގެފާނުގެ ފުތް ޞޫރަތު ޤާދިރު ކަލޭގެފާނުގެ ފުތް ޢީސާ ޤާދިރު ކަލޭގެފާނުގެ ފުތް ފަޤީހު ވަރައުއްޒާހިދު އައްޝައިޚުލް ޢާލިމް ޔޫސުފް ނުވަތަ ޔޫސުފް ނާއިބް އެވެ. މި ބެއިކަލަކު އައްޑު އަތޮޅު މީދޫ އަށް ވަޑައިގެންނެވިއިރުވެސް އެރަށުގައި އިންސާނުން ދިރި އުޅޭތާ 2000 އަހަރަށްވުރެ ގިނަ ދުވަސްވެފައިވެއެވެ. މި ބެއިކަލަކުގެ އަތްޕުޅު މައްޗަށް އެރަށުގެ މީސްތަކުން މާތްﷲ އަށް އީމާންވެ ރަސޫލާ މުޙައްމަދު ޞައްލަﷲ އަލައިހި ވަސައްލަމް ޤަބޫލް ކުރިއެވެ. އެރަށުގައި އެންމެފުރަތަމަ މިސްކިތެއް ބިނާކޮށްދެއްވީ ވެސް މި ޔޫސުފް ނާއިބެވެ.\nއައްޑުއަތޮޅާއި ފުވައްމުލައް އިސްލާމް ވުމާ ބެހޭ ގޮތުން ފަޟީލަތުއްޝައިޚް ޙުސައިން ޞަލާޙުއްދީން އަލްއިޞްލާޙު ނޫހުގައި ގައި ލިޔުއްވާފައި ވަނީ އައްޑޫ އަތޮޅު މީހުން އިސްލާމްވީ މާލެ އިސްލާމްވުމާއި ދާދި ގާތުގައި އެ އަތޮޅަށް ފިލައެއްގެ މަތީގައި ލެއްގި ބެއިކަލަކުގެ އަތްޕުޅު މައްޗަށް ކަމަށް އެ އަތޮޅުގެ މީހުން އިހު ޒަމާނުއްސުރެ ތަވާތުރު ގޮތް މަތީން ވާހަކަ ދައްކާ ކަމަށެވެ. އެބެއިކަލަކުގެ ނަމަކީ ޔޫސުފް ނާއިބު ކަލޭގެފާނެވެ. އެ ބެއިކަލަކުގެ ނަސަބާއި ޙަސަބު ވެސް އެރަށު މީހުން ކިޔައި އުޅެތެވެ. މި ޔޫސުފް ނާއިބް ކަލޭގެ ފާނު ފަސްދާނު ލެވިގެންވަނީ އައްޑޫމީދޫ ކޯގަންނު މެދުޒިޔާރަތުގައެވެ.\nރާއްޖޭގައި ހުރި އެންމެ ބޮޑު ދެ މަހާނަ ގަލާއި، ރާއްޖޭގައި ހުރި އެންމެ އެންމެ އެވޭލާ ސްޓައިލްގެ މަހާނަ ގާތަކާއި ޤަދީމީ ޒަމާނުގެ ކުރެހުން ތަކާއި ލިޔުންތައް ކޯގަންނު ގަބުރުސްތާނުން މިހާރުވެސް ފެންނަން އެބަހުއްޓެވެ. މި ގަބުރުސްތާނަކީ ރާއްޖޭގެ ގަދީމީ ގަބުރުސްތާނު ތަކުގެ ތެރެއިން އެންމެ ބޮޑު ގަބުރުސްތާނެކެވެ. ކުރީ ޒަމާނުގައި ކޯގަންނު ގަބުރުސްތާނުގައި7މިސްކިތާއި3ވެޔޮ އަދި ހިރިގަލުގެ މިންބަރެއް ހުއްޓެވެ.\nއެންމެ ފުރަތަމަ ކޯގަންނު ގަބުރުސްތާނުގައި މީހުން ވަޅުލާންފެށިއިރު އެތާގެ ވަށައިގެން ފާރެއް ނެތެވެ. ކޯގަންނުގައި އެންމެ ފުރަތަމަ ފާރެއް ރާނާފައި ވަނީ ދިވެހިރާއްޖޭގެ ފުރަތަމަ ޖުމްހޫރިއްޔާގެ ތެރޭގައެވެ. އެފާރު ވީރާނާވެ ހަލާކުވުމުން މިހާރު ހުރި ފާރު ރާނާފައިވަނީ ދިވެހި ބަހާއި ތާރީޚަށް ޚިދުމަތްކުރާ ގައުމީމަރުކަޒުން ޚަރަދު ކޮށްގެންނެވެ. ކޯގަންނު ވަށައިގެން ރާނާފައިވަނީ ގާތްގަނޑަކަށް 1311 ފޫޓު ދިގުމިނުގައި ހަތަރު ފޫޓު އުސް ފާރެކެވެ.\nކޯގަންނު ގަބުރުސްތާނުގައި މިހާރު ހުރި ވަޅަކީ ދެވަނަ ބޮޑު ހަނގުރާމައިގެ ދުވަސް ވަރު އިނގިރޭސިން މީދޫ އުތުރު ފަރާތުން ހުދުވެލިގަނޑު ފަންނާއި ދިމާލުގައި ބަހައްޓާފައި ހުރި ވަޅެކެވެ. އިނގިރޭސިން ފޭބުމުން އޭރު މީދޫ ކަތީބަކަށް ހުރި ދެށިނާގެ އިބްރާހިމް ދީދީ ރައްޔިތުން ގޮވައިގެން ނުކުމެ އެވަޅު ލުއްސާލައިގެން ގޮސް ކޯގަންނު ފަނޑިޔާރު މިސްކިތުގެ ވެޔޮ ހުރިތާގައި އެވަޅު ބެހެއްޓީއެވެ. މިވަޅަކީ ކޮންކްރީޓް ސިމެންތިން ހަދާފައިހުރި ވަޅެކެވެ.\nކޯގަންނު މިސްކިތުގެ ވަޅު\nކޯގަންނު މިސްކިތުގެ ވަޅު ނުވަތަ މެދު ޒިޔާރަތު ވަޅަކީ ވަރަށް ކުރީ ޒަމާނުގައި ބަހައްޓާފައި ހުރި ހިރިގަލުގެ ވަޅެކެވެ. މިވަޅުގެ ފެނަކީ ވަރަށް މީރު ފެނެއްކަމަށާއި މި ވަޅުގެ4ކަނުގެ ފެނުގެ ރަހަ ތަފާތު ކަމަށް ބައެއް މީހުން ބުނެ އުޅެއެވެ.\nބޯދާ ޒަމާނުގައި ކޯގަންނު ގަބުރުސްތާނުގައި7މިސްކިތް ހުއްޓެވެ. އެ މިސްކިތް ތަކަކީ ކޯގަންނު މިސްކިތާއި ބޯދާ މިސްކިތާއި ރާވެރީން މިސްކިތާއި އަތަރާ މިސްކިތާއި ކިލެގެ މިސްކިތާއި ދެށިނާ މިސްކިތާއި ފަނޑިޔާރު މިސްކިތެވެ. މިހާރު ނެތިގެންގޮސްފައިވާ މިސްކިތް ތަކަކީ ރާވެރީން މިސްކިތާއި ކިލެގެ މިސްކިތާއި ދެށިނާ މިސްކިތެވެ.\nބޯދާ ޒަމާނުން ފެށިގެން ކޯގަންނު މިސްކިތުގެ ރުއްބަހަނީ ފަސް ފުރާޅަށެވެ. އެގޮތުން ދެކުނު ފުރާޅު ކަޅު ކަމަނާރާއި އަބޫގެ ދޮން ޙައްވާގެ ދަރީންނަށެވެ. އުތުރު ފުރާޅު ދޮރުތީބީގެ އަށާއި މާވަގެދަރަށެވެ. ހުޅަނގު ފުރާޅު އުހުނިއަރަށެވެ. އިރު ފުރާޅު ކެއުޅާރާއި ކަޅިހާރާއި ދެމީހުންނަށެވެ. އުތުރު ފުރާޅު ހެނެއިކަމަނާރަށެވެ.\nމި މިސްކިތުގެ ދޮރުތަކާއި ދޮރުއަށިތައް މަހްމޫދު ނާއިބު ކަލޭގެ ފާނަށެވެ. މި މަހްމޫދު ނާއިބުކަލޭގެފާނުގެ ބައި ބަހަނީ ހެނެއި ކަމަނާރުގެ ދަރީންނަށާއި ކެއުޅާރާއި ކަޅިހާރަށެވެ. އުތުރު އަށި މާވަގެ ދަރަށެވެ. ދެކުނު އަށި އަބޫގެ ދޮން ޙައްވާގެ ދަރީންނަށެވެ.\nބޯދާ މިސްކިތުގެ ހުޅަނގު ފުރާޅު އުހުނިއަރަށެވެ. ދެކުނު ފުރާޅު ރަންފުތު ފަނޑިޔާރުކަލޭގެ ފާނުގެ މަންމަ ދޮން މަރިޔާގެއަށެވެ. އިރު ފުރާޅު ކަޅިހާރާއި ކެއުޅާރާއި ދެމީހުންނަށެވެ. އުތުރުފުރާޅު ހެނެއިކަމަނާރަށެވެ. އިރުފުރާޅާއި ދޮރުއަށި ދޮންމަރިޔަމްބޫގެ ދޮން ޢަލީކަލޭގެއަށެވެ. އަނެއް އަށި މުލަކު ޚަޠީބު ކަލޭގެއަށެވެ.\nއަތަރާ މިސްކިތަކީ އައްޑޫ މީދޫ ކޯގަންނު އުތުރު ފަރާތުގައި ހުރި މިސްކިތެކެވެ. މި މިސްކިތުގެ ބިންގާ އަޅުއްވައިދެއްވައި މި މިސްކިތް އެންމެ ފުރަތަމަ ބިނާކުރެއްވީ ސ. މީދޫ ފަންނިޔަރު ދޮން ޢީސާކިލެގެފާނާއި މާވަޑިތަކުރުފާނާ ދެކަލުންނެވެ.\nދޮން އީސާކަލޭގެފާނާއި މާވަޑިތަކުރުފާނާއި ދެ ބޭކަލުން އަތާރާ މިސްކިތް ބިނާކުރުމަށްފަހު ގަސްތުކުރެއްވީ މިސްކިތް ބަލަހައްޓަން ފަސޭހަކަމާއެކު ގިނަދުވަހު ދެމިހުރުމަކަށް، މި މިސްކިތް ބާރަ ބަޔަށް ބަހައިގެން މިސްކިތް ބެލެހެއްޓުމަށެވެ. އެ ގޮތުން ފަންގެ ޖަހައި ހިޔާ ކުރުމަށް ފަހު ދޮން އީސާކިލެގެފާނާއި މާވަޑިތަކުރުފާނާ ދެކަލުން، ކޮންމެ މީހަކަށް2ބައެވެ. އަދި އެއިން ކޮންމެ މީހަކަށް ބައެކެވެ.\nމި ބާރަބައި ހަމަޖެއްސަވައި ނިންމެވިގޮތަކީ، މުޙައްރަމް މަސް ފަންނިއަރު ދޮންއީސާ ކަލޭގެފާނަށެވެ. ޞަފަރުމަސް މަރިޔަމްބީފާނު އަށެވެ. ރަބީޢުލްއައްވަލް މަސް މާވަޑިތަކުރުފާނަށެވެ. ރަބީޢުލްއާޚިރު މަސް ދޮންބީގެ މުޙައްމަދު ޚަޠީބު ތަކުރުފާނަށެވެ. ޖިމާދުލްއައްވަލް މަސް ދޮން އައިސާބީގެ ޚަޠީބު އަލީތަކުރުފާނަށެވެ. ޖިމާދުލްއާޚިރާ މަސް ދޮންތަކުފާނަށެވެ. ރަޖަބު މަސް ސަންފާބީގެ އަލީތަކުރުފާނަށެވެ. ޝައުބާން މަސް މުލަކު ޚަޠީބު ކަލޭގެފާނަށެވެ. ރަމަޟާން މަސް އަލީ ފަނޑިޔަތް ތަކުރުފާނަށެވެ. ޝައްވާލުމަސް އަބޫބަކުރު ޚަޠީބުތަކުރުފާނަށެވެ. ޒުލްޤައިދާމަސް މުކުރި ކަލޭގެފާނަށެވެ. ޒުލްހިއްޖާ މަސް ކުޑައިބީފާނަށެވެ.\nއައްޑު އަތޮޅާއި ފުވައްމުލަކުގެ އިތުރުން ހުވަދު އަތޮޅު އިސްލާމް ކުރެއްވި ޔޫސުފް ނާއިބް ކަލޭގެފާނާއި އެކަލޭގެފާނުންގެ މަދަދު ވެރީން ފަސްދާނުލެވިފައިވަނީ މީދޫ މެދު ޒިޔާރަތުގައެވެ. މެދުޒިޔާރަތުގައި ޔޫސުފް ނާއިބް ކަލޭގެ ފާނުގެ އިތުރުން ތިން ބެއިކަލަކާއި ދެ އަންހެން ކަނބަލެއް ފަސްދާނު ލެވިފައިވެއެވެ. ލަފާ ކުރެވޭގޮތުގައި މި ޒިޔާރަތުގެ ހުޅަނގުފަރާތު ދޮރުކޮޅާ ކާރީގައި ވަނީ ދެ ފިރިހެން ބެއިކަލެކެވެ. ދެން އަންހެން ކަނބަލެކެވެ. އެއަށްފަހު އަނެއްކާވެސް ދެ ފިރިހެން ބެއިކަލެކެވެ. ދެން އަންހެން ކަނބަލެކެވެ. މިގޮތަށް ލަފާކުރެވެނީ ޖަހާފައި ހުރި މަހާނަ ގާތަށް ހުރި ގޮތުންނެވެ.\nބައެއް ބިސްތާނު ތަކުގައި ޤުރުއާން ހިތުދަސް ޙާފިޒުންނާއި ޢިލްމުވެރީން ވަޅުލެވިފައިވެއެވެ. ބައެއް ބިސްތާނުތަކުގެ ތެރެއިން ގުރުއާން ކިޔަވާ އަޑުއިވޭ ކަމަށް އިހުޒަމާނުގައި ބުނެ އުޅެއެވެ.\nމިސްކިތްތައް ބަލަހައްޓަމުން އައީ ތަފާތު އާއިލާތަކުންނެވެ. ގަބޫލު ކުރެވޭ ގޮތުގައި އެއީ ވަގުފު މިސްކިތްތަކެކެވެ. ޝަމްސުއްދީން ރަދުންނާ ހަމައަށް ވަގުފް ފަތްތައް ހުރިކަމަށްވެއެވެ. އެއިގެ ފަހަށް އޭގެ ފަތެއް ފޮތެއް ދުށް މީހަކު ނެތެވެ. މިހާރު ފެންނާން ހުރި މިސްކިތްތަކުގެ ތެރެއިން ބޯދާ މިސްކިތް ބެލެހެއްޓުމުގެ ޒިންމާއާ ހަވާލުވެގެން އުޅެނީ ގަނޑުވަރު ހަސަން ދީދީގެ އިބްރާހިމް ދީދީގެ އަބްދުﷲ ދީދީގެ އައުލާދުގެ މީހުންނެވެ. ކުރީގައި އެ މިސްކިތުގެ މުދިން ކަލޭގެއަށް އުޖޫރަ ދެނީ ވެސް މި އާއިލާއިންނެވެ. އެކަމަކު މިސްކިތް މިސްކިތުގެ މުދިމުންނަށް ސަރުކާރުން މުސާރަދޭން ފެށުމާއެކު އާއިލާތަކުން އުޖޫރަ ދިނުން ވަނީ އުވިގެން ގޮސްފައެވެ.\nއެހެނިހެން މަހާނަ ގާތައް\nމިހާރު ކޯގަންނުގައި ހުރި ގިނަ އަދަދެއްގެ މަހާނަ ގާތައް ވަނީ ތަޅާލެވިފައެވެ. ބައެއް ގާތަށް ވަނީ ނުބެލެހެއްޓި ވީރާނާވެގެން ގޮސްފައެވެ. ރާއްޖޭގެ އެންމެ ދުވަސްވީ މަހާނަ ގާތަކާއި ޤުރްއާން ހިތުދަސް ޙާފިޒުންގެ މަހާނައިގައި ޖަހާޒާތުގެ “ކަންފަތް ގާ” މިހާރުވެސް އެތާގައި ގިނަ ޢަދަދަކަށް އެބަހުއްޓެވެ.\nބޮޑު ދެ ގާ\nކޯގަންނު ގަބުރުސްތާނުގައި ހުރި އެންމެ ބޮޑު ދެ މަހާނަ ގަލަކީ މުލީގެ ދޮން ޙަސަން މަނިކުފާނު (އައްސުލްޠަނު ޙަސަން ޢިއްޒުއްދީން) ގެ ދެބޭފުޅުން ކަމުގައިވާ އައްސުލްޠާނު ޙަސަން ނޫރައްދީން (އެކެއް) އާއި އައްސުލްޠާނު މުޙައްމަދު މުޢިއްޒުއްދީން (ކަޅުބަންޑާރައިން) ގެ މައިދައިތާ ކަމަނާ ދޮން ޚަދީޖާ ބީ ނުވަތަ ދޮންކަދީދާ ބީ ގެ މަހާނައިގެ ދެގަލެވެ. މި ދެ ރަސްކަލުންވެސް އައްޑު އަތޮޅަށް އަރުވާލެވިފައި ތިއްބަވާފައި އެނބުރި މާލެ ވަޑައިގެންނެވި އިރު މިކަމާނާގެ ދެ ކަނބަލުންނާއި ތިއްބެވީ ކައިވެނި ބައްލަވައިގެންނެވެ.\nމި ދޮން ކަދީދާބީ އަކީ އަލްގާޟީ މުހައްމަދު ޝަމްސުއްދީނުލް ކަބީރުގެ ބޮޑު އަޙުމަދު ނާއިބުގެ ކުޑައިބީފާނުންގެ ދި އާއިޝާބީފާނާއި، އަލްގާޟީ މުހައްމަދު ޝަމްސުއްދީނުލް ކަބީރުގެ ޙުސައިން ފަނޑިޔާރު ތަކުރުފާނުގެ މުޙައްމަދުލް ކަބީރު ބޮޑުފުތް ތަކުރުފާނުގެ އައްނާއިބު ޙަސަން، ކައިވެނި ބައްލަވައިގެން ލިބުނު ޙައްވާބީ ފާނުގެ ދި ދޮންކަދީދާ އެވެ. މި ބޮޑު ދެ ގާ ހަދާފައިވަނީ ހިރިގަލުންނެވެ.\nފަސްދާނުލެވިފައިވާ މުހިންމު ޝަޚުޞިއްޔަތުތައް\nކޯގަންނު ޤަބުރުސްތާނުގައި ފަސްދާނުލެވިފައިވާ މުހިއްމު ޝަޚްޞިއްޔަތްތަކުކުގެތެރޭގައި، މެދުޒިޔާރަތުގައި ފަސްދާނުލެވުފައިވާ އަލްއައްލާމާ ޔޫސުފް ނާއިބް ކަލޭގެފާނާއި އެކަލޭގެ ފާނުންގެ މަދަދު ވެރީންނާއި، ޔަހުޔާ ނާއިބުގެ ޚަދީޖާބޫ އާއި މަހުމޫދު ނާއިބް ކަލޭގެފާނާއި، ކެއުޅާރާއި، ކަޅިހާރާއި، ހެނެއިކަމަނާރާއި، އައްނާއިބް ޙަސަން ރަނަހަމާދިތަކުރުފާނާއި، ކެއުޅާރު ހަނދެއިގިރި ތަކުރުފާނާއި، ބޮޑު ރަނަހަމާދިތަކުރުފާނާއި، ކުޑަ ރަނަހަމާދި ތަކުރުފާނާއި، ވަތަބަނޑޭރިތަކުރުފާނާއި، ކަޅިހާރު އަބޫބަކުރު ޚަޠީބާއި، ކަޅިހާރު ދޮންބުއި ނާއިބު ކަލޭގެފާނާއި، މަޝްހޫރު ބޮޑުފަނޑިޔާރުތަކުރުފާނު އަލްޤާޟީ މުހައްމަދު ޝަމްސުއްދީނުލް ކަބީރާއި، އެތަކުރުފާނުގެ ބައެއް ދަރިދަރިކަލުންނާއި، އަލްވަޒީރުލް ކަބީރު މުޙައްމަދު ބޮޑުފުތްތަކުރުފާނާއި، އައްނާއިބް އިބްރާހިމްތަކުރުފާނާއި، ކުދުރަނިއަ އާއި ކުޑައިބީފާނާއި، ކުދުރަނިއަގެ ކުދު އެދުރު ކަލޭގެފާނާއި، އާމިނާބީގެ ދެށެމިނާ ތަކުރުފާނާއި، ކުޑައިބީފާނުގެ ޢާއިޝާބީފަނުގެ ދޮންކަދީދާފާނާއި، ގަނޑުވަރު ދޮން ޙުސައިންތަކުރުފާނާއި، ރަސްގެދަރު އީސާ ބަންޑާރައިންގެ ވަޒީރުއްޞަޢީރު ޢަލީ (ކަޅުކައްޗެ ޢަލީ ތައްޚާނު) އާއި، ގެދަރު ޢަލީ ތަކުރުފާނާއި، އެދުރުގޭ އަލްޚަޠީބު ދޮން ޢަލީ ތަކުރުފާނާއި، އައިސާބީގެ ދޮން ޙުސައިންތަކުރުފާނާއި، ދިހަވަނަ ޙަސަން ރަސްގެފާނުގެ އިބްރާހިމް މަނިކުފާނުގެ ޙުސައިން މަނިކުފާނާއި، އަލްފަޤީހް މޫސާ (އެދުރުތައްކާނު) ޢާއި، މީދޫ ގަނޑުވަރު އައްނާއިބު މުހައްމަދު ތަކުރުފާނާއި، ގަނޑުވަރު ޙުސައިން ތަކުރުފާނާއި، ފަންނިޔަރު ދޮން ޢީސާކިލެގެފާނާއި އަލްޤާޟީ މޫސާ ބަދުރުއްދީން އާއި، އައްސުލްޠާނު މުޙައްމަދު ޣިޔާސުއްދީން ގެ ދަރިކަލުން އިބްރާހިމް ފާމުލަދޭރިކިލެގެފާނުގެ ދަރިކަނބަލުން އައްނަބީލާ އާއިޝަތު ދީދީ އާއި އެކަމާނާގެ ދެ ދަރިކަލުން މީދޫ ގަނޑުވަރު ޙަސަންދީދީ އާއި، ގަނޑުވަރު އަޙްމަދުދީދީއެވެ. މީގެ އިތުރުންވެސް އައިސާދަރު ދޮންބެއްޔާއާއި، އަލްޤާޟީ އިސްމާއީލް ބަހާއުއްދީނާއި، އަލްޢައްލާމާ ނާއިބުގޭ އަހުމަދުދީދީ އާއި އައްޝައިޚު ޢަލީ ދީދީ (ދޮންދީދީގެ ޢަލި ދީދީ) އާއި އައްޝައިޚު ދެށެނާގެ މުޙައްމަދުދީދީ (ފެންނާމަނިކުފާނު) އާއި މީގެ އިތުރުންވެސް ދިޔަމިގިލީދަރިކޮޅާއި އިސްދޫދަރިކޮޅަށް ނިސްބަތްވާ އެތައް ބޭފުޅުންނާއި، ގިނަ އަދަދެއްގެ ޢިލްމްވެރި ބޭކަލުންނާއި ޤުރުއާން ހިތުދަސް އެތައް ހާފިޒުންނެއް އެތާގައި ފަސްދާނު ލެވިފައިވެއެވެ. އަދި ރާއްޖޭގެ އެއް ޤަބްރުސްތާނެއްގައި ދީނީ އިލްމް ވެރިބޭކަލުން އެންމެ ގިނަ އަދަދަކަށް ފަސްދާނު ލެވިފައިވާތަނަކީ މީދޫ ކޯގަންނު ގަބުރުސްތާނެވެ.\nގުޅިފައިވާ ބައެއް އާދަކާދަ\nކުރީގައި މީހަކު މަރުވެގެން އެމީހާ ކޯގަންނު މިސްކިތެއްގެ ސަރަޙައްދުގައި ވަޅުލާން ބޭނުންނަމަ ޢާއިލާގެ މީހުންގެ ފަރާތުން ކަށްވަތަށް ރުކެއް ދޭނެއެވެ. މި ގޮތުން ކަށްވަތަށް ދެވޭ ރުއްތަކުގެ ބޭނުމަކީ މިސްކިތްތައް މަރާމާތުކޮށް ބަލަހައްޓާން ބޭނުންވާ ވަސީލަތް ހޯދުމެވެ. ކައްވަތައް ރުކެއް ނުދެވޭ ފަރާތްތައް ވަޅުލަނީ ކޯގަންނުން ބޭރުގައި މާކަންމަތި ސަރަޙައްދުގައެވެ.\nރަށްރަށުން އައިސް އެޒަމާނުގައި ކޯގަންނަށް ޒިޔާރަތްކުރަނީ ނަދުރުބުނެގެން މީހުން ކިރުވުމަށެވެ. ނަވާރަސަތޭކަ ހަތްދިހައިގެ އަހަރުތަކާއި ޖެހެންދެން ކިރުވުމާއި ފޮރުވުމުގެ އާދަކާދަ ތައް ދެމި އޮތެވެ. އަދި ކޯގަންނުގައި ހުންނަ މަހާނަތަކުގައި ވަޅުލެވިފައިވާ މީސްމީހުންގެ އާއިލާތަކުން ވަރަށް ފަހަކާހަމައަށް ކޮންމެ އަހަރެއްގެވެސް ޝައުބާން މަހުގެ ފަނަރަ ވަނަ ދުވަހު މަހާނަތަކަށް ދޮންވެލި ލައި، ވިނަނޮޅައި އުޅުނެވެ. މިހާރު މިކަމެއް ނޯވެއެވެ.\nކުރީ ޒަމާނުގައި ރާއްޖޭގެ ދެކުނާއި އުތުރުން އެތައް ބަޔަކު މީދޫ ކޯގަންނު ގަބުރުސްތާނަށް ޒިޔާރަތް ކުރިއެވެ. އަދި ރާއްޖޭގެ ބައެއް ރަސް ރަސްކަލުންނާއި ދިވެހި ޖުމްހޫރިއްޔާގެ ފުރަތަމަ ހަތަރު ރައީސުން ވެސް ކޯގަންނަށް ޒިޔާރަތްކޮށް އެތަނުގެ ތާރީޚާއި ބެހޭގޮތުން މަޢުލޫމާތު ހޯދިއެވެ. އަދި ބައެއް ރައީސުން މީދޫ ރައްޔިތުންނަށް ކޯގަންނުގެ މުހިއްމުކަން ބޮޑުކަން އިހުސާސްކުރެވޭތީ ކޯގަންނާއި ގުޅުވައިގެން ސިޔާސީ ވާހަކަތައްވެސް ދައްކާފައިވެއެވެ.\nމިސްކިތްތަކުގެ ކައްވަތާއި ދަރިކޮޅުތައް ބޯދާ ޒަމާނުއްސުރެ މީދޫ މީހުން ފަތްފޮތުގައި ލިޔެރައްކާ ކުރިއެވެ. މީގެތެރެއިން ކުދުރަނިޔަގެ ކުދުއެދުރުކަލޭގެފާނު އޮނުފޮތަކުން މީދޫ ދަރިކޮޅު ފޮތް ލިޔުއްވިއެވެ. ކުދުރަނިޔަގެ ކުދުއެދުރު ކަލޭގެފާނު ލިޔުއްވި ފޮތް މިހާރުގެ ތާނަ އަށް ބަދަލު ކޮށް އައިސާދަރު އަހުމަދު ދީދީ ލިޔުއްވިއެވެ. އެއީ ހިޖްރައިން 1317 ވަނަ އަހަރު ތެރޭގައިކަމަށް ބުނެވެއެވެ. މިއަށްފަހު މިފޮތުގެ ނަކަލް ދެ ފަހަރެއްގެ މަތީން ލިޔެވުނެވެ. އެ ފަހަރު މި ފޮތުގެ ނަކަލް ލިޔުއްވީ ކުދުރަނިޔަގެ އަލްޚަޠީބު މޫސާ ތައްޚާނުގެ ދަރިކަލުން މުޙައްމަދު މަނިކުފާނާއި ޙައްވާ ރަނިޔަގެ މޫސާމަނިކާ އާއި ދެބެއިކަލުންނެވެ. މިހާރު މިފޮތްވަނީ ޑިޖިޓަލް ކޮށް ލިޔެ ރައްކާ ކުރެވިފައިވެއެވެ.\n(2) ކިޔުންތެރިންގެ ޚިޔާލު\nދާދިފަހުން ކޯގަންނު ގަބްރުސްތާނުގެ މިން ބެލި އިރު، މި ގަބުރުސްތާނަކީ ދިގުމިނުގައި 341 ފޫޓް، ފުޅާމިނުގައި 309 ފޫޓް ހުންނަ ގަބްރުސްތާނެކެވެ.\nތިޔަފަދަ އަގުހުރި ބުރަ މަސައްކަތެއް އެބޭކަލުން ކުރެއްވީ އަންނަންއޮތް ޖީލުތަކަށް ކޮށްދެވޭ އަގުނުކުރެވޭފަދަ ޚިދުމަތެއްގެ ގޮތުގައެވެ. މާތްﷲ އެ އެންމެ ބޭކަލުންނަށް ސުވަރުގޭގެ މަތިވެރި ނިޢުމަތް މިންވަރު ކުރައްވާށި އެވެ.


ފާއިތުވި 14 ދުވަހުގެތެރޭގައި އައްޑޫ ސިޓީއަށް ދަތުރުކޮށްފައި ވާނަމަ އެންގުމަށް އެދިއްޖެ – Mikal News\nފާއިތުވި 14 ދުވަހުގެތެރޭގައި އައްޑޫ ސިޓީއަށް ދަތުރުކޮށްފައި ވާނަމަ އެންގުމަށް އެދިއްޖެ\nވަށައިގެން ކޮވިޑް-19 އެބައުޅޭ- އަދި ރަށުތެރެގައި ވެސް އެބައުޅޭ ފެތުރުނަ ނު\nފާއިތުވި 14 ދުވަހުގެ ތެރޭގައި (24 އޭޕްރީލް 2021 ގެ ފަހުން) އައްޑޫ ސިޓީއަށް ދަތުރުކޮށްފައި ވާނަމަ އެކަން ފުވައްމުލައް ސިޓީ ކައުންސިލަށް އެންގުމަށް އެދިއްޖެއެވެ. އެގޮތުން އައްޑޫސިޓީ އަށް ދަތުރުކޮސްފައިވާ ފަރާތްތަކުން ފުވައްމުލައް ސިޓީ ކައުންސިލްގެ 7487900 އަށް ގުޅައި މައުލޫމާތު ދިނުމަށް އެދިފައިވެއެވެ.\nފުވައްމުލައް ސިޓީ ކައުންސިލުން އިއްޔެ މިކަމަށް އިއުލާނެއް ނެރުނީ 1 މެއިން ފެށިގެން އައްޑޫ ސީޓީގައި ކޮވިޑް-19ގެ ކޮމެިއުނިޓީ ސްޕްރެޑެއް އޮތްކަމަށް ބެލެވޭތީ އެޗްޕީއޭއިން އެސިޓީ މޮނިޓަރިން އަށް ލުމާއި ގުޅިގެންނެވެ.\nފުވައްމުލައް ސިޓީ ކައުންސިލްގެ މި އިއުލާނުގައި އިތުރަށް އެދިފައި ވަނީ 14 ފެބްރުއަރީގެ 2021 ގެ ފަހުން އައްޑޫ ސިޓީއިން ފުވައމްުލައް ސިޓީއަށް އައިސްފައިވާ ފަރާތްތަކުން ސިޓީ ކައުންސިލުން ވަކިގޮތެއް އަންގަންދެން ހޯމް އައިސޮލޭޝަންގައި ތިބުމަށެވެ.\nއައްޑޫ ސީޓީ މޮނިޓަރިންއަށް ލުމާއި ގުޅިގެން މިއަދު އައްޑޫ ސިޓީ ކައުންސިލުން ވަނީ އެސިޓީގައި އެއްގެއިން އަނެއްގެއަށް ދިއުމާއި އެއްރަށުން އަނެއް ރަށަށް ދިއުން ވަގުތީގޮތން މަނާކޮށްފައެވެ.\nމީގެ އިތުރުން އައްޑުސީޓީގެ މޮނިތަރިންގެ ހާލަތުގައި މަނާކޮށްފައިވާ ކަންތައްތަކުގެތެރޭގައި:\nއައްޑުސިޓިގެ އިތުރުން ހުވަދުއަތޮޅުން، ގދ. ތިނަދޫގައި ވެސް ކޮވިޑް-19ގެ ކޮމިއުނިޓީ ސްޕްރެޑެއް އޮތްކަމަށް ބެލެވި އެޗްޕީއޭގެ އެރަށް ވެސް ވަނީ މޮނިޓަަރިން އަށް ލާފައެވެ.\nމިއަދު އެޗްޕީއޭއިން ވަނީ4މެއިން ފެށިގެން 1 ހަފުތާ ވަންދެން އަތޮޅު ތެރޭގެ އެއްރަށުން އަނެއްރަށަށް އާއްމު އުސޫލުން ދަތުރު ފަތުރުކޮށް އުޅުން މަނާކޮށްފައެވެ.


Ras Online - އިންޑިއާގެ ކަންތަކާއި ހަމަ އެމްޑީޕީވެސް ދެކޮޅު!\nއިންޑިއާގެ ކަންތަކާއި ހަމަ އެމްޑީޕީވެސް ދެކޮޅު!\nޒުހައިރު5ޖުލައި 2021 - 11:34\nރާއްޖޭގެ ގިނަ ރައްޔިތުން މިހާރު އެންމެ ކަންބޮޑުވާ މައްސަލައަކީ އިންޑިއާގެ މިލިޓަރީ ބައިވެރިވުން ރާއްޖޭގެ އެކި ހިސާބުތަކުގައި ވަރުގަދަ ވެދާނެ މައްސަލައާ މެދުގައެވެ. މިކަމާއި އެންމެ ދެކޮޅު ކަމަށް މީގެ ކުރިން ގަބޫލު ކުރެވިފައި އޮތީ ސަރުކާރާއި އިދިކޮޅު މީހުންނެވެ. ނަމަވެސް މިހާރު ފެންނަ މަންޒަރުތަކަށް ބަލާއިރު ހަގީގީ އެމްޑީޕީ މެމްބަރުންވެސް އެކަމާއި ހަމަ ނިހާޔަތަށް ދެކޮޅެވެ.\nމިކަން ޔަގީން ވެގެން ދިޔައީ އިންޑިއާގެ އެތްލީޓަކު ރާއްޖޭގެ ޖާޒީގައި، އިންޑިއާގައި ބޭއްވި އިވެންޓެއްގައި ބައިވެރި ކުރުވުމާއި އެކުގައެވެ. އެކަން އެގޮތަށް ކޮށްފައިވަނީ އެންމެ ބާރަށް "އިންޑިއާ އައުޓު" އޭ ކިޔާ އިދިކޮޅު ޕީޕީއެމްގެ އެސްޖީ، މުހައްމަދު ތޮލާލު އިސްކޮށް ހުންނަވައިގެންނެވެ. ތޮލާލަކީ އެތްލެޓިކްސް އެސޯސިއޭޝަންގެ ރައީސްވެސް މެއެވެ.\nއެމުބާރާތުގައި އިންޑިއާގެ ދުވުންތެރިޔަކު ރާއްޖޭގެ ޖޯޒީ ލައްވާ އަދި ރާއްޖޭގެ ޓީމުގައި ހިމެނުމާއި ގުޅިގެން އެމްޑީޕީގެ އެންމެ ހަރަކާތްތެރި އެއްމެމްބަރު ކަމަށްވާ ހެންވޭރު ދެކުނު ދާއިރާގެ މެންބަރު ހުސައިން ޝަހީމް (އަނދުން ހުސޭން) ވަނީ މަޖިލީހުގައި އެކަމާއި ދެކޮޅަށް އަޑު އުފުލާފައެވެ. ހުސެން ވިދާޅުވީ، "ރާއްޖެއަށް ގެއްލުން ލިބޭ މިފަދަކަންތައް ޕީޕީއެމް އެސްޖީ ކުރުން ބަލައި ނުގަނެވޭނެ" ކަމަށެވެ.\nކޮންމެ ނިޔަތެއްގައި އެތްލެޓިކްސް އެސޯސިއޭޝަންގެ ރައީސް އެކަން ކުރެއްވި ނަމަވެސް އަނދުން ހުސޭން ވިދާޅުވިހެން ގިނަ ރައްޔިތުން އެކަން ބަލައި ނުގަންނާނެ އެވެ. އެއީ އިންޑިއާގެ މިފަދަ ކޮންމެ ކަމަކުން އެމީހުން އޭގެ އެންމެ ބޮޑު އެޑްވާންޓޭޖް ނަގާނެތީ އެވެ. މިއީ މިހާތަނަށް އިންޑިއާގެ އިންވޯލްމަންޓް އޮތް ހުރިހާ ތަނަކަށް ދިމާވި މައްސަލައެވެ. ކަޝްމީރުގެ އިންޑިއާ ފަޅިއަކީ އޭގެ ހެއްކެކެވެ.\nކޮންމެއަކަސް މިހާރު އެއްވެސް ޝައްކެއްނެތް މިންވަރަށް އެނގޭ ކަމަކީ އިދިކޮޅު ފާރާތްތަކަށްވުރެ އެމްޑީޕީއިން "އިންޑިއާ އައުޓު" ގޮވަން ބޭނުންވާ ކަމެވެ. އިހަކަށް ދުވަހު އިންޑިއާއިން އައްޑޫ ލޫޓުވަމުން އަންނަ ވާހަކައާއި އެކަމަށް ސަލާމަތީ ބާރުތަކަށް ޓެގްކޮށް އެންމެ ވަރުގަދަ ބަހުގެ ހަމަލާއެއް ދިނީވެސް އެމްޑީޕީގެ އައްޑޫގެ ވަރަށް ހީވާގި އެކްޓިވިސްޓަކަށް ވުމީ އިއްތިފާގެއް ނޫނެވެ.\nއެމްޑީޕީ އެގޮތަށް އިންޑިއާއާއި ދެކޮޅަށް އެއްޗެއް މިވަގު ނުބުނަނީ ވެރިކަމުގައި ތިއްބެވި އިސްފަރާތްތަކަށް އިދިކޮޅުގެ ޕްރެޝަރ ބޮޑުތަނުން ބޮޑުވެދާނެ ކަމަށް ބަލާފަ ކަމަށް މިހާރު ގަބޫލު ކުރަން ޖެހެއެވެ. ކިރިޔާވެސް އިންޑިއާއާއި ދެކޮޅަށް ބަހެއް ބުނަން ލިބޭ ކޮންމެ ފުރުސަތެއްގައި އެމްޑީޕީގެ މެމްބަރުން ފަސްނުޖެހޭނެކަން މިހާރު ޔަގީނެވެ. އެހެންކަމުން މިއިން އެނގޭ އެއްކަމަކީ ގައުމުގެ ކަންކަން ގޯހުން ގޯހަށް ދާން މިހާރުގެ ސަރުކާރުން ދޫކޮށްލާފައިވާ ކަމަށާއި ނަމަވެސް ވަގުތު ޖެހުމުން އެމްޑީޕީގެ މެމްބަރުންވެސް ކެރިގެން ނުކުންނާނެ ކަމެވެ. ޕާޓީއަށްވުރެ ގައުމު ބޮޑު ވާނެކަން އެމްޑީޕީގެ ގިނަ މެމްބަރުން ހިތާހިތުން ގަބޫލު ކުރެއެވެ. މަދު ބަޔަކު ސިޔާސީ ބައެއް ފަރާތްތައް ބޭނުންވާ ކޮންމެ ގޮތަކަށް އާނބަސް ބުނެގެން ތިއްބަސް އެއީ ހަގީގީ އެމްޑީޕީ މެމްބަރުން ނޫންކަން މިހާރު އެނގެން ފަށައިފއެވެ.\nޖޯޒީގެ މައްސަލާގައާއި އަދި އައްޑޫ ލޫޓުވާ ވާހަކައާއި ގުޅިގެން އެމްޑީޕީގެ ގިނަ މެމްބަރުން ސޯޝަލް މީޑިއާގައި އަންނަނީ އިންޑިއާއާއި ދެކޮޅަށް ޝުޢޫރު ފާޅު ކުރަމުންނެވެ. އެމީހުންގެ ބާރުގެދަށަށް ރާއްޖޭގެ އެންމެ އިންޗިއެއްވެސް ދޫކޮށްލަން ބޭނުންނުވާ އެމްޑީޕީ މެމްބަރުން ވަރަށް ގިނައެވެ. ވަކި މަގުސަދެއް ހާސިލު ކުރުމަށް ނުވަތަ ވަގުތީ މަންފާއެއްގެ ބޭނުމުގައި ބަޔަކު ގައުމަށް ބޭނުންގޮތެއް ވާންދޫކޮށްލަން ތިއްބަސް އިދިކޮޅު މީހުންނަށްވުރެ އެކަމާއި އެންމެ ކަންބޮޑުވެ ގައުމުގެ ހިމާޔަތުގައި ނިކުންނާނެ ކަމަށް މިހާރު ބެލެވެނީ ހަމަ އެމްޑީޕީއެވެ. އެޕާޓީގެ އިސްފަރާތްތަކުން ޕާޓީގެ ހިންގުމާއިވެސް މިހާރު ދުރުވާން ފަށައިފިއެވެ. އަދި ފާޅުގައި ސަރުކާރާއި ދެކޮޅަށް އަޑުވެސް އުފުލަން މިހާރު ފަށައިފިއެވެ.\nދިވެހިންނަކީ ގައުމަށް ޣައްދާރުވުމަށް މަދު ދިވެހިން ތަކަކަށް ދޫކޮށްގެން ތިބޭނެ ބަޔެއް ނޫނެވެ. މީގެ ކުރިން ކަޅު މުޙައްމަދު ރަސްގެފާނާއި އަދި ބާޣީ ލުތުފީމެންފަދަ ޣައްދާރުންވެސް ދިވެހިން ހަމަ ބަލިކޮށްލީ ގައުމުގެ ޙައްގުގައި އަދި އަންނަން އޮތް ޖީލުތަކަށް މިނިވަން ގައުމެއްގެ ގޮތުގައި ދިވެހި ގައުމު ފޯރުކޮށްދިނުމުގެ ހެޔޮ ނިޔަތުގައެވެ. އަދިވެސް ހަމަ މިއީ އެދިވެހިންނެވެ. ރާއްޖޭގެ އެއްވެސް ހިސާބެއްގައި އިންޑިއާގެ މިލިޓަރީ ބާރު އޮތުމަކަށް ދިވެހިން ނޭދޭނެކަން ހަމަޔަގީނެވެ. އެމްޑީޕީގެ ގިނަ މެމްބަރުންގެ ރޫޙަކީވެސް މިއެވެ.\nއެމްޑީޕީގެ ވެރިކަމަށް މީގެ ކުރިން ދިމާވި ފަދަ ކަމެއް ދިމާވުމަށް މެމްބަރުން ބޭނުން ނުވާތީ އަދި މަޑުމަޑުން ތިބީ ޕާޓީ ދެކެވާ ލޯތްބެއްގެ ބޮޑުކަމުންނެވެ. ނަމަވެސް ދަރިންގެ މުސްތަގުބަލު ބަނަވާކަށް އެމީހުންވެސް ނޭދޭނެއެވެ. ޕާޓީއަށްޓަކައި ބެލެވޭނީ ވަކި ވަރަކަށްކަން މިހާރު އެމްޑީޕީގެ ގިނަ މެމްބަރުން އަންނަނީ ފާޅުގައި ކެރިގެން ބުނަމުންނެވެ. ސަރުކާރު ތެރޭގައި ވައްކަން ކުރާވާހަކައާއި އަދި ސަރުކާރުން ކުރާ ދެކޮޅު ނުޖެހޭ ވާހަކަ ކޮފީ މޭޒު ތަކުގައިވެސް މިހާރު ދައްކަނީ ހަމަ އެމްޑީޕީ މެމްބަރުން ކަމީ ބަޔަކު ދެބަސްވާނެ ކަމެއް ނޫނެވެ. "ސޭވް އައްޑޫ" ގައިވެސް ހަރަކާތްތެރިވާ އެމްޑީޕީ މެމްބަރުން މިހާރު މަދުނޫންކަން އެހަރަކާތް ހިންގާ ފަރާތްތަކުން ބުނައެވެ.


Fuluhunge therein mihaathanah 93 case fenifaivey: CP Hameed - One Online\n5 ޖުލައި 2020، މާލެ، ރައީސުލް ޖުމްހޫރިއްޔާ އިބްރާހީމް މުހައްމަދު ސޯލިހު ފުލުހުންނާ ބައްދަލުކުރެއްވުމަށް މިއަދު ބޭއްވެވި ރަސްމިއްޔާތުގެ ތެރެއިން -- ވަން ފޮޓޯ: މުހައްމަދު ހައްޔާން\nމޯލްޑިވްސް ޕޮލިސް ސާވިސްގެ ތެރެއިން ކޮވިޑް-19ގެ ޕޮޒިޓިވް 93 ކޭސް ފެނިފައިވާ ކަމަށް ކޮމިޝަނަރު އޮފް ޕޮލިސް (ސީޕީ) މުހައްމަދު ހަމީދު ވިދާޅުވެއްޖެ އެވެ.\nސީޕީ ހަމީދު މިއަދު ކުރެއްވި ޓުވީޓެއްގައި ވިދާޅުވީ ފުލުހުންގެ ތެރެއިން ޕޮޒިޓިވްވި މީހުންގެ ތެރޭގައި ފުލުސް އޮފިސަރުންގެ އިތުރުން މުވައްޒަފުން ވެސް ހިމެނޭ ކަމަށެވެ. އަދި މިވަގުތު އެކްޓިވް ކޭސްތަކުގެ ގޮތުގައި 56 މީހަކު އެބަ ތިބި ވިދާޅުވި އެވެ.\nސީޕީ ވިދާޅުވީ ބަލި ފެތުރުން ކޮންޓްރޯލް ކުރުމަށް ހަރުދަނާ ފިޔަވަޅުތަކެއް އަޅަމުން އަންނަ ކަމަށެވެ. އަދި ފުލުހުންގެ ތެރޭގައި ބަލި އޮތް ނަމަވެސް، ކޮވިޑާ ދެކޮޅަށް ކުރަމުން އަންނަ ގައުމީ މަސައްކަތުގައި ފުލުހުންގެ ލީޑަޝިޕާއި އެއްބާރުލުން ދެމުން އަންނަ ކަމަށް ވިދާޅުވި އެވެ.\nމިދިޔަ ހޮނިހިރު ދުވަހު ހެލްތު އިމަޖެންސީ އޮޕަރޭޝަންސް ސެންޓަރު (އެޗްއީއޯސީ)ގައި ބޭއްވި ނޫސްވެރިންގެ ބައްދަލުވުމުގައި އެ ސެންޓަރުގެ ތަރުޖަމާން ޑރ. ނަޒްލާ ރަފީގު ވިދާޅުވީ، އެހާތަނަށް 67 ފުލުހަކާއި 64 ސިއްހީ ހިދުމަތްތެރިން ކޮވިޑަށް ޕޮޒިޓިވްވެފައިވާ ކަމަށެވެ.\nމިދިޔަ މަހުގެ ފަހުކޮޅުން ފެށިގެން ރާއްޖޭގައި ކޮވިޑަށް ޕޮޒިޓިވްވާ މީހުންގެ އަދަދު އަންނަނީ އިތުރުވަމުންނެވެ. އެގޮތުން އިއްޔެއާ ހަމައަށް ރާއްޖެއިން އެބަލި ޖެހުނު މީހުން ޖުމްލަ 4594 އަށް އަރާފައިވާއިރު، ރާއްޖޭގައި ބައްޔަށް ފަރުވާދެމުން އަންނަނީ 1869 މީހަކަށެވެ. އަދި އޭގެ ތެރެއިން ހޮސްޕިޓަލުތަކުގައި އެޑްމިޓް ކޮށްގެން 110 މީހަކަށް އަންނަނީ ފަރުވާ ދެމުންނެވެ.\nގުޅޭ ޓެގު ޕޮލިސް ކޮމިޝަނާ އޮފް ޕޮލިސް ސީޕީ މުހައްމަދު ހަމީދު ކޮވިޑް 19


އިނގިރޭސިވިލާތުގެ އިޤްތިޞާދު އިނދަޖެހުމުގެ މަގުމަތީގައި! އިނގިރޭސިވިލާތުގެ އިޤްތިޞާދު އިނދަޖެހުމުގެ މަގުމަތީގައި!\nއިނގިރޭސިވިލާތުގެ އިޤްތިސާދުވަނީ ހީނުކުރާ ވަރަށް ދަށަށް ޖެހިފައި.- ފޮޓޯ:އޭޕީ\nކޯވިޑްގެ ސަބަބުން އިނގިރޭސިވިލާތުގެ އިޤްތިޞާދު އިނދަޖެހުމުގެ ފުރުޞަތު އޮތްކަމަށް ކަމާއިބެހޭ މާހިރުން ފާހަގަކޮށްފިއެވެ.\nޖަނަވަރީ މަހުގެ 14ވަނަ ދުވަހުގައި އާންމުކޮށްފައިވާ އިނގިރޭސިވިލާތުގެ އިޤްތިޞާދީ ތަފާސްހިސާބުތަކުން ދައްކާ ގޮތުގައި މިދިޔަ ނޮވެމްބަރު މަހުގައި އެ ޤައުމުގެ އިޤްތިޞާދަށްވަނީ 2.6 އިންސައްތައިގެ ހީނަރުކަމެއް އައިސްފައެވެ. އެ ދުވަސްވަރަކީ ކޯވިޑާއި ގުޅިގެން އެ ޤައުމު ދެވަނަ ފަހަރަށް ފުރަބަންދުކޮށްފައި އޮތް ދުވަސްވަރެވެ.\nއިނގިރޭސިވިލާތުގެ ދަ އޮފިސް ފޮރ ނޭޝަނަލް ސްޓެޓިސްޓިކްސް، އޯއެންއެސް އިން ބުނީ އިޤްތިޞާދަށް އައި ހީނަރުކަމުގެ ސަބަބުން، ކޯވިޑްގެ ކުރިން ޤައުމުގެ އިޤްތިޞާދު އޮތް މިންވަރުވަނީ 8.5 އިންސައްތަ ދަށަށް ގޮސްފައިކަމަށެވެ. މިދިޔަ އަހަރުގެ ކުރީ ކޮޅުގައި އިނގިރޭސިވިލާތަށް ކޯވިޑް ފޯރުމުން، އަހަރުގެ ފުރަތަމަ ހަ މަހުގެ ތެރޭގައި އެ ޤައުމުގެ އިޤްތިޞާދުވަނީ ވަރަށް ބޮޑަށް ދަށަށް ގޮސްފައެވެ. އޭގެ ފަހުން އެ ޤައުމުގައި އަޅާފައިވާ ފިޔަވަޅުތަކަށް ލުއި ދިނުމާއިއެކު އިޤްތިޞާދުވަނީ އަނެއްކާވެސް ކޮންމެވެސް ވަރަކަށް ރަނގަޅުވާން ފަށައިފައެވެ.\nނޮވެމްބަރު މަހުގެ ތެރޭގައި އަނެއްކާވެސް ޤައުމުގެ ޙާލަތު ގޯސްވެ، އިޤްތިޞާދު ހީނަރުވުމާއިއެކު އަހަރުގެ ފަހު ތިން މަހުގައި އަނެއްކާވެސް އިޤްތިޞާދަށް ހީނަރުކަމެއް އައިސްފާވާނެކަމަށް މާހިރުން ޤަބޫލުކުރެއެވެ. ކޯވިޑްގެ އައު ވައްތަރެއް އިނގިރޭސިވިލާތުގައި ފެތުރޭތީ މި އަހަރު ފެށުން އިރު އެ ޤައުމުގައިވަނީ ކުރިއަށްވުރެ ހަރުކަށި ފުރަބަންދެއް އިޢުލާނުކޮށްފައެވެ. އެއާއިއެކު މި އަހަރުގެ ފުރަތަމަ ތިން މަހުގެ ތެރޭގައި އިޤްތިޞާދަށް އަނެއްކާވެސް ބޮޑު ލޮޅުމެއް އަންނާނެކަމަށް ބެލެވެއެވެ. އޭގެ މާނައަކީ ޖެހިޖެހިގެން ދެ ކުއާޓާގައި އިނގިރޭސިވިލާތުގެ އިޤްތިޞާދު ހީނަރުވެފައިވުމެވެ. އެއީ އިޤްތިޞާދު އިނދަޖެހުންކަމަށް ބަލައި މައިގަނޑު އަސާސެވެ.\nއިނގިރޭސިވިލާތުގެ މާލީ ވަޒީރު ރިޝީ ސުނަކް ވިދާޅުވީ ޤައުމުގެ ޙާލަތު ރަނގަޅުވުމުގެ ކުރިން ޙާލަތު ގޯސްވާނެކަން ޤަބޫލުކުރަންޖެހޭކަމަށެވެ. ތަފާސްހިސާބުތަކުން މިހާރު ފެންނަ ޢަދަދުތަކުން ދައްކުވައިދެނީ ޤައުމަށް ކުރިމަތިވެފައިވާ ގޮންޖެހުމުގެ ބޮޑުކަންކަމަށް އޭނާ ވިދާޅުވިއެވެ.\nނޮވެމްބަރު މަހުގެ ތެރޭގައި އިނގިރޭސިވިލާތުގެ އިޤްތިޞާދު ހީނަރުވެފައިވަނީ ކަމާއިބެހޭ ބައެއް މާހިރުން ޙާލަތު ގޯސްވާނެކަމަށް އަންދާޒާކުރި މިންވަރަށްވުރެ ކުޑަކޮށެވެ. އެއީ ވިޔަފާރިތަކުގެ ދޮރުތައް ބަންދުކުރަން ޖެހުނުކަމުގައި ވިޔަސް އިންޓަނެޓު މެދުވެރިކޮށް ވިޔަފާރިކުރާނެ ގޮތްތައް ވިޔަފާރިތަކުން ހޯދަމުންދާކަމުގެ ނިޝާނެކެވެ.\nނޮވެމްބަރު މަހުގެ ތެރޭގައި އެންމެ ބޮޑު އަސަރެއްކޮށްފައިވަނީ ސާވިސް ދާއިރާއަށެވެ. އެ ދާއިރާގެ ގިނަ ވިޔަފާރިތަކެއް ބަންދުކުރުމަށް މަޖުބޫރުވުމުގެ ސަބަބުން 3.4 އިންސައްތައިގެ ހީނަރުކަމެއް ދާއިރާއަށްވަނީ ލިބިފައެވެ. 2020ވަނަ އަހަރުގެ ފެބްރުއަރީ މަހާއި އަޅައިބަލާއިރު 9.9 އިންސައްތައިގެ ހީނަރުކަމެއް އެ ދާއިރާއަށްވަނީ އައިސްފައެވެ.\nއޯއެންއެސްގެ ޑިރެކްޓަރެއްކަމަށްވާ ޑެރެން މޯގަން ވިދާޅުވީ ނޮވެމްބަރު މަހުގެ ތެރޭގައި އަޅާފައިވާ ރައްކާތެރިކަމުގެ އައު ފިޔަވަޅުތަކުގެ ސަބަބުން އިޤްތިޞާދަށް ބޮޑެތި އަސަރުތަކެއް ކޮށްފައިވާކަމަށެވެ. އެގޮތުން އެންމެ ބޮޑަށް އަސަރުކޮށްފައިވަނީ ކެފޭތަކާއި ސެލޫންތަކަށެވެ. ނަމަވެސް ކުރިމަތިވެފައިވާ ޙާލަތަށް ހޭނި، މަސައްކަތް ކުރާ ގޮތަށް ގިނަ ވިޔަފާރިތަކުން ބަދަލުގެނެސްފައިވާކަން އޭނާ ފާހަގަކުރެއްވިއެވެ.\nއިނގިރޭސިވިލާތުގައި މިހާރު ކޯވިޑް ވެކްސިން ދޭން ފަށާފައިވާއިރު ވެކްސިންގެ ސަބަބުން ބަލިމަޑުކަމުގެ ޙާލަތު ރަނގަޅުވެ އިޤުތިޞާދު ރަނގަޅުވާނެކަމަށް އުންމީދުކުރެވެއެވެ. އިޤްތިޞާދީ މާހިރެއްކަމަށްވާ ޖޭމްސް ސްމިތު ވިދާޅުވީ ޖެހިޖެހިގެން ދެ ކުއާޓާއަށް ޤައުމުގެ އިޤްތިޞާދު ހީނަރުވި ނަމަވެސް ވެކްސިންގެ ސަބަބުން ލިބޭ ކުރިއެރުންތަކާއިއެކު ޤައުމުގެ އިޤްތިޞާދީ ޙާލަތު ރަނގަޅުވުމަކީ މި އަހަރުގެ އެންމެ ފާހަގަކޮށްލެވޭ ކާމިޔާބީއަށް ވާނެކަމަށް ޤަބޫލުކުރައްވާކަމަށެވެ.\nއިންޑިޔާގައި ބަލިޖެހޭ މީހުން އިތުރުވަނީ ވޭރިއަންޓުގެ ސަބަބުންނެއް ނޫން: ސަރުކާރު\nޕްރިންސް ޕިލިޕް އަދިވެސް ހަސްފަތާލުގައި، ހާލުކޮޅު އަންނަނީ ރަނގަޅުވަމުން\nކޯވެކްސް މަޝްރޫޢަށް ޖަރުމަންވިލާތުން އިތުރު 1.5 ބިލިއަން ޔޫރޯ ދެނީ


ކޮވިޑްބަލީގައި ޗައިނާއިން 8 މަސްތެރޭ ފުރަތަމަ ފަހަރަށް މީހަކު މަރުވެއްޖެ\nސައިފް އަޒްހަރު 14 ޖެނުއަރީ 2021\nކޮވިޑް-19 ބަލީގައި ޗައިނާއިން މިއަދު މީހަކު މަރުވެއްޖެކަމަށް އެ ގައުމުން ހަމަކޮށްފިއެވެ.\nމިއީ، ވޭތުވެދިޔަ 8 މަސްދުވަސްތެރޭ ކޮވިޑްބަލީގައި ޗައިނާއިން މީހަކު މަރުވި ފުރަތަމަ ފަހަރެވެ.\nމީހަކު މަރުވެފައިވަނީ ޗައިނާގެ ހެބެއި ޕްރޮވިންސުންނެވެ. ނަމަވެސް، ޗައިނާގެ ނޭޝަނަލް ހެލްތު ކޮމިޝަނުން އިތުރު ތަފްސީލެއް ހާމަކޮށްފައެއް ނުވެއެވެ.\nކޮވިޑް ބަލީގެ ސަބަބުން ހެބެއި ޕްރޮވިންސްގެ ވަރަށް ގިނަ ސިޓީތައް މިހާރުވެސް ހުރީ ލޮކްޑައުންގެ ހާލަތުގައެވެ.\nބަލި ފެތުރުން ހުއްޓުވަން ކުރިން އަޅާފައި ހުރި ހަރުކަށި ފިޔަވަޅުތަކާއި، ހަރުކަށި އުސޫލުތަކަށް ލުއިދީފައި ވަނިކޮށް، ޗައިނާގެ ރަށްތަކުގައި ކޮވިޑްބަލި އަލުން ފެތުރޭން ފެށުމާ ގުޅިގެން، ޗައިނާގެ ކަމާބެހޭ ފަރާތްތަކުން މިހާރު ގެންދަނީ އިތުރަށް ބަލި ފެތުރުނަ ނުދިނުމަށް ވަރުގަދަ ފިޔަވަޅުތައް އަޅަމުންނެވެ.\nކޮވިޑްބަލި އަލުން ފެތުރޭން ފަށާފައިވަނީ ޗައިނާގެ އުތުރުގެ ހިސާބުތަކުގައެވެ.\nޗައިނާގެ ނޭޝަނަލް ހެލްތު ކޮމިޝަނުން ބުނެފައިވަނީ، މިއަދު އަލަށް 138 މީހުން އަލަށް ޕޮޒިޓިވްވެފައި ވެއެވެ. މިއީ، މިދިޔަ އަހަރުގެ މާޗްމަހުގެ ފަހުން ޗައިނާއިން އެއްދުވަހެއްގައި މިހާ ގިނަމީހުން ޕޮޒިޓިވް ފުރަތަމަ ފަހަރެވެ.\nހެލްތު ކޮމިޝަނުން ބުނެފައިވަނީ، އަލަށް ޕޮޒިޓިވްވި މީހުންގެ ތެރެއިން 124 މީހުންނަކީ ބެއިޖިންގް ހިމެނޭގޮތުން ހެބެއި ޕްރޮވިންސާއި، އިތުރުއިރުމަތީ ހެއިލޮންގްޖިއަންގް ޕްރޮވިންސުން ޕޮޒިޓިވްވެފައިވާ މީހުން ކަމަށެވެ.\nހެބެއި ޕްރޮވިންސްގައި ކޮވިޑަށް ޓެސްޓްކުރުމުގެ ބިޔަ ކެމްޕެއިނެއް ޗައިނާ ސަރުކާރުން މިދިޔަ ހަފްތާގައި ފަށާފައި ވެއެވެ.\nއެގޮތުން، ހެބެއި ޕްރޮވިންސްގެ ވެރިރަށް ޝިޖިއާޒުއަންގްގެ ދަތުރުފަތުރު ހުއްޓުވައި، ސްކޫލްތަކާއި ވިޔަފާރިތައް ބަންދުކޮށް އެންމެން ޓެސްޓްކުރަން ފަށާފައި ވެއެވެ. ޗައިނާގެ އުތުރުގައި ކޮވިޑްބަލި މިފަހުން ފެތުރޭން ފަށާފައިވަނީ ޝިޖިއާޒުއަންގުންނެވެ.\nހެބެއި ޕްރޮވިންސާ އިންވެގެން އޮންނަ ޝިންގްޓައިވެސް މިދިޔަ ހުކުރު ދުވަހުން ފެށިގެން އޮތީ ލޮކްޑައުންކޮށްފައެވެ. އެއީ،7މިލިއަން މީހުންގެ އާބާދީއެއް އޮންނަ ރަށެކެވެ.5މިލިއަން މީހުން ހިމެނޭ ލަންގްފަންގް ސިޓީވެސް މިހާރުއޮތީ ލޮކްޑައުން ކޮށްފައެވެ.\nހެއިލޮންގްޖިއަންގް ޕްރޮވިންސްގައި މިދިޔަ ބުދަ ދުވަހުންފެށިގެންވަނީ ކުއްލި ނުރައްކަލުގެ ހާލަތު އިޢްލާން ކޮށްފައެވެ. އަދި އެ ޕްރޮވިންސްގެ 37 މިލިއަން ރައްޔިތުންނަށް އަންގާފައިވަނީ، މަޖުބޫރު ހާލަތެއްގައިމެނުވީ ޕްރޮވިންސުން ބޭރަށް ނުދިއުމަށެވެ.\nކޮވިޑްބަލި އެންމެ ފުރަތަމަ ފެނިފައިވަނީ ޗައިނާގެ ވުހާން ސިޓީން، 2019 ވަނަ އަހަރުގެ ޑިސެމްބަރުމަހުގެ ފަހުކޮޅުއެވެ.\nމިހާތަނަށް މެއިންލެންޑް ޗައިނާއިން 87،844 މީހުން ޕޮޒިޓިވްވެފައި ވާއިރު، ބަލީގައި މަރުވެފައިވަނީ 4،635 މީހުންނެވެ.\nއަރުޝީފަށް ނެގީ 14/01/2021 20:28\nއެންމެފަހުން އަޕްޑޭޓްކުރީ 14/01/2021 20:28\nރައީސް އޮފީހުގެ ކޮމިއުނިކޭޝަންސް އޮފީހުގެ ވެރިއަކަށް ހޫދު\nނާހިލް އަހްމަދު 19 މިނެޓު ކުރިން


Bill Gates ge dharifulhu kaiveni kohfi\nބިލް ގޭޓްސްގެ ދަރިފުޅު ކައިވެނި ކޮށްފި\nޖެނިފާ އާއި ނައިލް ކައިވެނީގެ ރަސްމިއްޔާތުގައި\nދުނިޔޭގެ އެންމެ މުއްސަނދި އެކަކު ކަމަށްވާ ބިލް ގޭޓްސް އާއި އަންހެނުން މިލިންޑާގެ ދަރިފުޅު ޖެނިފާ ގޭޓްސް މިސުރުގެ މުސްލިމެއް ކަމަށްވާ ނައިލް ނިސާރް އާ ކައިވެނި ކޮށްފި އެވެ. ކައިވެނި ކުރިއިރު ޖެނިފާ އާއި ނިސާރް ލޯބީގެ ގޮތުން ގުޅިގެން އުޅޭތާ ވަރަށް ގިނަ ދުވަސް ވެއްޖެ އެވެ. މި ކައިވެނީގެ ރަސްމިއްޔާތު އޮތީ ނިއު ޔޯކްގެ ވެސްޓްޗެސްޓާގައި ހުންނަ ގޭޓްސް އާއިލާގެ ފާމެއްގަ އެވެ.\nހޮނިހިރު ދުވަހު ކުރި މި ކައިވެނީގެ ރަސްމިއްޔާތުގެ ފޮޓޯތައް މިހާރު ސޯޝަލް މީޑިއާގައި ދަނީ ދައުރުވަމުންނެވެ. ކައިވެނީގެ ރަސްމިއްޔާތުގައި ޖެނިފާ ލައިގެން ހުރީ އެމެރިކާގެ މަޝްހޫރު ފެޝަން ޑިޒައިނާ ވެރާ ވެންގް ޖެނިފާ އަށް ޚާއްސަކޮށް ތައްޔާރު ކޮށްދިން ވަރަށް ރީތި ހުދުކުލައިގެ ހެދުމެކެވެ.\nނައިލް އަކީ ވާދަވެރި އަސް ރޭސްތަކުގައި އަސް ދުއްވާ ވަރަށް ކުޅަދާނަ ޕްރޮފެޝަނަލް އެކެވެ. ޖެނިފާ އަކީ ވެސް އަސް ދުއްވުމުގައި ވަރަށް ކުޅަދާނަ މީހެކެވެ. ދެ މީހުންގެ ވަނީ ވާދަވެރި އަސް މުބާރާތްތަކުގައި އެކަކު އަނެކަކާ ވާދަ ވެސް ކޮށްފަ އެވެ. އެމީހުން ބައްދަލުވެ އެކުވެރިކަން އުފެދުނީ އަސް މުބާރާތްތަކުގައި ބައިވެރިވެ އުޅުމުގެ ތެރޭގަ އެވެ. މީގެ އިތުރުން ދެ މީހުންނަކީ ވެސް ސްޓެންފޯޑް ގްރެޖުއޭޓުންނެވެ.\nއަސް ދުއްވުމުގެ މުބާރާތްތަކުގައި ވާދަކުރުން ޖެނިފާ ހުއްޓާލީ 2019 ގައި މެޑިކަލް ސްކޫލުގައި ކިޔަވަން ފެށުމަށް ފަހުގަ އެވެ. އޭރު ދެ މީހުންގެ މެދުގައި އޮތް އެކުވެރިކަން ލޯތްބަށް ވަނީ ބަދަލުވެފަ އެވެ. އަދި 2020 ގެ ޖެނުއަރީގައި ނައިލް ވަނީ ޖެނިފާ އަށް ޕްރޮޕޯޒްކޮށް ދެ މީހުންގެ އެންގޭޖްމަންޓް އިއުލާން ކޮށްފަ އެވެ.\nމި ދެ މީހުންގެ ކައިވެނި އޮތީ މުސްލިމުން ކައިވެނިކޮށް އުޅޭ ގޮތަށެވެ. އަދި ކައިވެނީގެ ރަސްމިއްޔާތުގައި ދެ ފަރާތުގެ އާއިލާގެ އެންމެ ގާތް މީހުން ބައިވެރި ވެފައި ކަމަށް ވޯގް މަޖައްލާގައިވާ ޚަބަރެއްގައި ބުނެފައި ވެއެވެ.\nނައިލް ވަނީ ޓޯކިޔޯ އޮލިމްޕިކްސްގައި އޮތް އަސް ދުއްވުމުގެ މުބާރާތެއްގައި ވެސް މިސުރުން ބައިވެރިވި ޓީމުގައި ބައިވެރިވެ އޭނާގެ ގައުމު ތަމްސީލު ކޮށްދީފަ އެވެ.\nނައިލްގެ މައިންބަފައިން ކަމަށްވާ އީމާން ހާބީ އާއި ފުއާދު ނަސާރް އަކީ މިސުރު އުފަން ދެ މީހުންނަށް ނައިލް އުފަންވީ ޝިކާގޯގެ އިލިނޮއިގަ އެވެ. އަދި ފަހުން މައިންބަފައިންނާއެކު ދިރިއުޅެފައި ވަނީ ކުވޭތުގަ އެވެ. ނައިލްގެ މައިންބަފައިންނަކީ މަޝްހޫރު ޑިވާން އިންޓީރިއާޒް އިންޓަނޭޝަނަލްގެ ބާނީންނެވެ.\nވަރި ކައިވެނި މިސްރު\nއަގު ބޮޑު ހަދިޔާ ނުދީގެން ކުޑަދޮރުން ވައްޓާލައިފި\nމިސްރު އަންހެނަކު ކައިވެނީގެ ވަގުތުގައި މަރުވެއްޖެ\n95 އަހަރުގައި މީހެއްގެ އަލަތު ކައިވެނި


Kashi Keylun Libey Sihhee Faidhaa Thah | Dhiislam\nކަށިކެޔޮ ގަހުގައި އަޅާ މިމޭވާ ހުންނަނީ ދަޅިގަނޑެއްގައި ވަކަކާއި ވަކެއްޖެހި ފިތި ބާރުވެފައެވެ. ރާއްޖޭގައި ކަށިކޭލުގެ ދެބާވަތެއް ހެދެއެވެ. ރާއްޖޭގެ ބައެއް ހިސާބުތަކުގައި ކުދި ކަށިކެޔޮ އަދި ބޮޑު ކަށިކެޔޮ މި ދެބާވަތައް ކިޔާއިރު އަނެއްބައި ހިސާބުތަކުގައި ކުދި ކަށިކޭލަށް ބޯކެޔޮވެސް ކިޔާ އުޅެއެވެ. ދިވެހިން ކަށިކޭލުގައި ފަނި ގިރައިގެންނާއި ބޯހުނިލާ ބޯކޮށްގެންވެސް ބޭނުންކުރެއެވެ. އަދި ތުނިކޮށް ކޮށައިގެންނާއި ފެނުކަައްކާ މަޑުކޮށްގެންވެސް ކަށިކެޔޮ ބޭނުންކުރެއެވެ. ކަށިކޭލަކީ އެއިން ހަށިގަނޑަށް ގިނަ ފައިދާތަކެއް ލިއްބައިދޭ މޭވާގެ ބާވަތެކެވެ.\nޑރ އަބްދުލްއަޒީޒް ހަމީދު ސިއްޙަތު ބްލޮގްގައި ވިދާޅުވެފައިވާ ގޮތުގައި ކަށިކޭލަކީ ކުޑަކަމުދާ ނިޒާމުގެ މައްސަލަތަކަށާއި، ޖުޒާމް ބަލިފަދަ ބަލިތަކަށް ފަރުވާކުރުމުގައި ބޭނުންކުރާ އެއްޗެކެވެ. އަދި ކަށިކެޔޮ ބޭނުންކުރުމުން ހަކުރު ބަލިޖެހުން ދުރުކޮށްދީ، އަދި ހަކުރު ބަލީގެ އުދަގޫތައް ކުޑަކޮށްދެއެވެ. މީގެ އިތުރުން ކަށިކޭލު ފެން ރާއްޖެ ބަލީގެ އުދަނގޫ ހުންނަ މީހުންނަށް ދީއުޅުނު ކަމަށްވެސް ހާމަކޮށްފައިވެއެވެ.\nމީގެ އިތުރުން ކަށިކޭލުން ކަށިވިދުރިއާއި ފާރުގަނޑު ފަސޭހަވުމަށާއި ހުންތިރިކުރުމަށް އެހީތެރި ވެއެވެ. އަދި ހަމުގެ މައްސަލަތަކާއި ބަނޑު ފަސޭހަކޮށްދިނުމާއި މޭގެ ރިހުން ކުޑަކޮށްދެއެވެ.\nކަށިކެޔޮގަހުގެ ފަތާއި މުލުންވެސް ފައިދާ\nއެގޮތުން ކަށިކެޔޮ ގަހުގެ މުލުގައި އެކުލެވޭ އެންޓި އޮކްސިޑެންޓްގެ މާއްދާގެ ސަބަބުން މުސްކުޅިވުން ލަސްކޮށްދީ، ކެންސަރުގެ ބާވަތްތަކުން ރައްކާތެރިކޮށްދެއެވެ. އަދި ފުރަގަސްފަރާތު ބައްޔާއި ހަޖަމުކުރާ ނިޒާމާއި، ނޭވާލާ ނިޒާމްގެ ބަލިތަކަށް ފަރުވާކުރުމަށް ކަށިކެޔޮ މުލުގައި އެކުލެވޭ ބައިތަައް ބޭނުންކުރާ ކަމަށްވެއެވެ.\nކަށިކެޔޮ ފަތުގައި އެކުލެވޭ މާއްދާތަކުން އަރިދަފުސްރޯގާ، ހެޕަޓައިޓިސް، ކުޑަކަމުދާން އުދަގޫވުން، މުލިހި، ނޭވަޔަށް އުދަނގޫކުރުން ފަދަ ކަންކަމަށް ފަރުވާ ކުރުމަށް ބޭނުންކުރެއެވެ.


Mohamed Shafiu: ސުންނަތް\nއެމަގު ރަސޫލުﷲ ޞައްލަﷲ ޢަލައިހި ވަސައްލަމަ ދައްކަވާފައިވަނީ އެނަބިއްޔާގެ ބަސްފުޅާއި ޢަމަލު ފުޅުންނާއި އަދި ތަޤްރީރުންނެވެ. ތަޤްރީރޭ މިބުނި ބަހުގެ މާނައީ ރަސޫލުﷲ ޞައްލަﷲ ޢަލައިހި ވަސައްލަމަގެ އަރިހުގައި އަސްޙާބު ބޭކަލުން ކުރެއްވި ކަންކަމުގެ ތެރެއިން އެނަބިއްޔާ މަނާ ނުކުރައްވާ ކަންކަމެވެ. އަދި އެކަންކަމަކީ ދީނުގައި އެންމެ ރަގަޅު ކަންތައް ކަމުގައި އިޤްރާރު ކުރައްވާފައިވާ ކަންކަމެވެ. އެއީ ހުއްދަ ކަންކަމެވެ.\n(2) އަނެއްބަޔަކީ: ވާޖިބުގެ ޙުކުމުގައި ނުވާ ސުންނަތެވެ. މިބާވަތުގެ ސުންނަތަށް މުސްތަޙައްބު ސުންނަތް ނުވަތަ މުއައްކަދު ސުންނަތް، އަދި މިނޫންވެސް ނަންނަން ކިޔާފައި ވެއެވެ. ފަހެ މިބާވަތުގެ ސުންނަތެއް ގެނެސްގެންފި މީހާއަށް ސަވާބާއި ދަރުމަ ހުއްޓެވެ. އެއާއިއެކު މިބާވަތުގެ ސުންނަތެއް ކުރާނެ ކަމުގެ އުއްމީދާއިއެކު ފަހަރެއްގައި ނުކުރެވި ދިޔަ ނަމަވެސް ފާފަވެރި ނުވާނެއެވެ. ނަމަވެސް އަޛާބު ނުލިބޭނެތީ އަމުދުން ޤަސްތުގައި ސުންނަތެއް ދުކުރާނަމަ (فَمَنْ رَغِبَ عَن سُنَّتِي فَلَيْسَ مِنِّي) ގެ ޙަދީޘްގައިވާ ވަޢީދުގެ ތެރެއަށް ވަންނާނެއެވެ. މި ޙަދީޘްގެ މާނައީ: "ތިމަންގެ ނަބިއްޔާގެ ސުންނަތުން މޫނު އަބުރާލައިފި މީހާއީ ތިމަން ނަބިއްޔާގެ ހިދާޔަތުގައިވާ މީހެއް ނޫނެވެ."\nPosted by Mohamed Shafiu at 3:04 AM


Jalugai Bandhu Kurumun Libuny Ithuru Hihvareh - Riyaz - Vaguthu\nޖަލުގައި ބަންދުކުރުމުން ލިބުނީ އިތުރު ހިތްވަރެއް - ރިޔާޒު\nޖަލުގައި ބަންދުކުރުމުން ލިބުނީ އިތުރު ހިތްވަރެއް ކަމަށާއި، އިދިކޮޅު ޕާޓީތަކުން ކުރާ މަސައްކަތް ވަރަށް އަވަހަށް ކާމިޔާބު ވާނެ ކަމަށް ރައްޔިތުންގެ މަޖިލީހުގެ ކިނބިދޫ ދާއިރާގެ މެންބަރު އަދި ޖުމްހޫރީ ޕާޓީގެ ނާއިބު ލީޑަރ ޢަބްދުﷲ ރިޔާޒް ވިދާޅުވެއްޖެއެވެ.\nރިޔާޒުގެ އަނބިކަނބަލުން އައިޝަތު ނަދާ ބުނީ ރިޔާޒް ހުންނެވީ ހިތްވަރު ގަދަކޮށް ކަމަށާއި ހައްޔަރު ކުރި ފަހުން އެއްވެސް ތުހުމަތެއްކޮށް ސުވާލެއް ކޮށްފައި ނުވާ ކަމަށެވެ.\n" ބަންދުގައި ދުވަސްތަށް ހޭދަކުރަން ޖެހުނު ނަމަވެސް ކުރަމުން އައި މަސައްކަތަށް ކުޑަ ނަމަވެސް ދުލެއް ނުދީ، ސާބިތުކަމާ އެކު އަބަދު ވެސް ހުންނާނެ ކަމުގެ ޔަގީންކަން ރައްޔިތުންނަން ރިޔާޒު ދިން " ނަދާ ވިދާޅުވިއެވެ.\nރިޔާޒު ހައްޔަރުކޮށްފައިވަނީ ކުއްލި ނުރައްކަލުގެ ހާލަތުގެ ދަށުން ކަމުގައި ފުލުހުން ވިދާޅުވެފައިވާއިރު ރިޔާޒުއާއެކު މަޖިލީހުގެ އިތުރު މެމްބަރުންނާއި ބައެއް އާއްމު ރައްޔިތުންވެސް ވަނީ އެދުވަހު ހައްޔަރުކޮށްފަ އެވެ. އެކަމަކު ރިޔާޒު ފިޔަވާ އެހެން ފަރާތްތައް މިހާރު ވަނީ ދޫކޮށްލާފައެވެ.\nމާޗް 10, 2018 18:05\nގާފުރޮލު މުގެ ތަޖުރިބާ ކާރު\nމާޗް 10, 2018 18:26\nބާޤީ ރިޔާޒުތަ؟ އަންނި ވައްޓާލަން އުޅުނު މީޙާތަ؟ އޭނާވެސް އޭނާ ކުރިކުށަށް ދޯ؟ ބޮޑާ ކިބުރުވެރި މީހެއް އެއީ\nމާޗް 10, 2018 18:49\nބޮޑު ބާޣީއެއް ތިޔައީ. އެމްޑީޕީ ވެެރިކަން ނިމިގެން ދިޔައީ ތިޔަ ބާޣީ ރިޔާޒުއާހެދި.\nމާޗް 10, 2018 19:13\nކޮމަންޓް ކުރާކުދިން ބުނެބަލަ އެއްވެސް މީހަކު ޖަލުގަ ބަންދުކުރުމަކީ ހިތްވަރު ލިބޭ ކަމެއްތަ.\nމާޗް 10, 2018 20:29\nމި ދޭތެރެއިން ޖަލުގައި ބަންދުރުކުރި މާ މޮޅު ބޭކަލެއް ބިރުންގޮސް ފަނިޖެހުނޭ ބުނާ ވާހަކަ އެބަ އަހަން. އެއީ އެބުނާ ހިތްވަރަކީ.\nމާޗް 10, 2018 21:53\nމީނާ މާ ގަޓް ހުރިކަން ދައްކަނީނުން..ކޮން ހިތްވަރެއް..\nމާޗް 10, 2018 23:25\nހަމަގައިމުވެސް ކުރިން ހިތަށްވެސް ނުގެނެވޭފަދަ ތަޖުރިބާތަކެއް ކުރެވޭނެ. ދުވަހަކުވެސް ތިތަނަށް ދާންޖެހިދާނެކަމަށް ހިތަށްވެސް ނާރާނެ.\nމާޗް 10, 2018 19:50\nއެއްވެސް ތަފާތެއްނެތް. ހަމަ ކެމްޕެއިން. މިއީ 2008 ގެ ކެމްޕެއިން ސްޓެރެޓެޖީ. ތަފާތަކީ އޭރު ބޮލަކާ. މިއަދު އިދިކޮޅުގެ ކޮންމެ ޕްލޭނެއް ގޮވަނީ އަތަށް. ލިބުނު ކުރިއެރުމަކީ ހުރަގޭގެ ތަޖުރިބާ. ހިތްވަރަކީ ބާ ހިކަންޖެއްހެން ކޮށްޓަކަށް މެހިފަ އޮތް އިރުވެސް ނުރޮވޭކަން.\nމާޗް 10, 2018 20:32\nމާޗް 10, 2018 21:31\nޤާސިމުގެއަތުން އިތުރު ޢިނާޔަތްތައް ލިބޭނީ ތިގޮތަށް ހިތްވަރު ދައްކައިގެން!\nމާޗް 10, 2018 22:18\nހަމަ ފޮނި ކަނޑަނީ..... ކޮބާތަ އަފްރާޝީމްގެ މައްސަލާގަ ފުރޮޅި ގާތައް... ނަޝީދުގެ ވެރިކަން ވައްޓާފަ މިހާރު ޔާމީނުގެ ވެރިކަންވެސް ވައްޓާލަންދޯ ހިފާފަ ތިހިރީ... އެކަމު ބުނަން ޖުމްހޫރީ ޕާޓީގެ ޓޮޕްގަ ތިބީ 1. ޤާސިމް 2. އުމަރުނަސީރު 3. ޖަމީލު. ކަލެއަށް ލިބެނީ4ވަނަ... ދެން ލޮލް..\nމާޗް 11, 2018 08:16\nކަލޭ ހައްޔަރުކުރީ ތިއްތި ކަމުން ފަރި ބަލާކަށެއްނޫން، ކަލޭމެންނަށް ލިބެންޖެހޭ ޙައްޤު އަދަދު ދެވޭނަމަ އަނގަ ފުޅާނުކުރެވުނީސް، އަހަރުމެން ވަރަށްގާތުން ކަލޭގެ ފޮނިކަމާއި ބޮޑާކަމާއި ކިބުރުވެރިކަން ފިސާރި ރަގަޅަށް ދަންނަން، ކަލޭ ހިފާ ހައްޔަރުކުރީ ކުއްވެރި ވެގެން\nމާޗް 11, 2018 10:04\nވެރިކަމަށް އަޔަސް މަނިކުފާނު ހުންނަން ޖެހޭނީ ޖަލުގަ ކަމަށް ބުނާ ބަޔަކާ އެއްކޮށް އުޅުނީމަ ވީ ކަމަކަށް ވެދާނެ. އެމީހުން މިހާރު ތިބީ އަރުވާލެވިގެން.


Palm Beach Soccer Cup: Cocoon balikoh Palm beach in mubaaraathuge...\nޕާމް ބީޗް ސޮކާ ކަޕް\nޕާމް ބީޗް ސޮކާ ކަޕް: ކޮކޫން ބަލިކޮށް ޕާމް ބީޗުން މުބާރާތުގެ ޗެމްޕިއަންކަން ހޯދައިފި\nކޮކޫންއާ ވާދަކޮށް ޕާމްބީޗުން މެޗު ކާމިޔާބުކުރީ 0-2 ގެ ނަތީޖާއަކުން\nކ. މާލެ |6އޯގަސްޓް 2017 | އާދީއްތަ 20:45 | 3,987\nޕާމް ބީޗުން މުބާރާތުގެ ޗެމްޕިއަންކަން ހޯދުން - ލީވާން އަލީ\nޕާމް ބީޗް ސޮކާ ކަޕްގައި ކޮކޫން ފުޓްބޯލް ޓީމު ބަލިކޮށް ޕާމް ބީޗް ސްޕޯޓްސް ކްލަބުން މުބާރާތުގެ ޗެމްޕިއަންކަން ހޯދައިފި އެވެ.\nއާދީއްތަ ދުވަހު ހަވީރު ކުޅުނު ފައިނަލް މެޗު ކޮކޫންއާ ވާދަކޮށް ޕާމް ބީޗުން ކާމިޔާބު ކުރީ 0-2 ގެ ނަތީޖާއަކުންނެވެ.\nޕާމްބީޗް ފުޓުބޯޅަ ދަނޑުގައި ކުޅުނު މި މެޗު ފެށިގެން ބޯޅަ ކޮންޓްރޯލްކޮށްގެން ރަނގަޅަށް ކުޅުނީ އެޓީމުންނެވެ. އެގޮތުން އެޓީމުން ވަނީ ލަނޑު ޖެހުމަށް ހުސް ގިނަ ފުރުސަތުތަކެއް ހޯދާފައެވެ.\nމެޗުގައި ޕާމް ބީޗުން ލީޑު ނެގީ 20 ވަނަ މިނެޓުގައެވެ. މި ލަނޑު އެޓީމަށް ކާމިޔާބު ކޮށްދިނީ އަހުމަދު މޫސާއެވެ. މި ލަނޑަށް ފަހުވެސް އެޓީމަށް ވަނީ ލީޑު ފުޅާކުރުމަށް ގިނަ ފުރުސަތުތަކެއް ލިބި ބޭކާރުވެފައެވެ.\nފުރަތަމަ ހާފް ނިމުނީ ޕާމް ބީޗުގެ މޮޅު ކުޅުމާއެކު 0-1 ގެ ނަތީޖާއިން އެޓީމުން ކޮކޫންގެ މައްޗަށް ކުރީގައި އޮވެގެންނެވެ.\nދެވަނަ ހާފް ފެށިގެން ކޮކޫން އިން އެޓީމުގެ ކުޅުން ރަނގަޅުކޮށްފައިވާއިރު، ޕާމް ބީޗުގެ ހާފަށް ބާރުބޮޑުކޮށް ގިނަ ހަމަލާތަކެއް ވަނީ ފޮނުވާލާފައެވެ. އެގޮތުން ލަނޑު ޖެހުމަށް އެޓީމަށް ވަނީ ހުސް ގިނަ ފުރުސަތުތަކެއް ލިބި ބޭކާރުވެފައެވެ.\nޕާމް ބީޗުން މެޗުގެ ލީޑު ފުޅާކުރީ 45 ވަނަ މިނެޓުގައި ހަމްޒާ އަބޫބަކުރު ކާމިޔާބުކުރި ލަނޑުންނެވެ. މެޗުގެ މޮޅު ކުޅުންތެރިޔަކަށްވެސް ހޮވިފައިވަނީ އޭނާއެވެ.\nޅ.އަތޮޅުގެ ޓީމުތަކަށް ހުޅުވާލައިގެން ޕާމް ބީޗުގައި ބޭއްވި މި މުބާރާތުގައި ޖުމްލަ ހަ ޓީމެއް ވަނީ ބައިވެރިވެފައެވެ. އޭގެ ތެރޭގައި ޕާމް ބީޗު އަދި ކޮކޫންގެ އިތުރުން ދެން ހިމެނެނީ ހިންނަވަރު އެފްސީ، އައިޑީލް މޫވްމެންޓް، ކުރެއްދޫ އެފްސީ އަދި ސްޕޯޓިން ވެކޭންޒްއެވެ.\nމުބާރާތުގެ ފެއާޕްލޭ ޓީމަކަށް ޕާމް ބީޗް ހޮވުނުއިރު، ފެއާޕްލޭ ކުޅުންތެރިޔަކަށް ހޮވުނީ ކުރެއްދޫ އެފްސީގެ މުހައްމަދު އަބްދުލް ޢަނީ އެވެ. މުބާރާތުގެ އެންމެ މޮޅު ކުޅުންތެރިޔަކަށް ހޮވިފައިވަނީ ޕާމް ބީޗުގެ ގުރެއިޝް އަބްދުއް ރައްޒާގް އެވެ. އަދި މުބާރާތުގައި އެންމެ ގިނަ ލަނޑު ޖެހި ކުޅުންތެރިންނަށް ހޮވިފައިވަނީ ކޮކޫންގެ އަބްދުﷲ ޝަކީލް އަދި ޕާމްބީޗްގެ އަބްދުއްރަހީމް އަބޫބަކުރެވެ.


"Good Newwz"ge advance booking rangalhuve kaamiyaabuge unmeedhu bodu\n"ގުޑް ނިއުޒް"ގެ އެޑްވާންސް ބުކިން ރަނގަޅުވެ ކާމިޔާބުގެ އުންމީދު ބޮޑު\nފިލްމު ރިލީޒްކުރަން ހަފުތާއެއް އޮއްވާ އެޑްވާންސް ބުކިންގްސް ފެށި ނަމަވެސް ގިނަ ބަޔަކު މި ފިލްމުގެ ޓިކެޓްތައް މިހާރުއްސުރެ ދަނީ ބުކް ކުރަމުންނެވެ.\nސަލްމާން ޚާންގެ "ދަބަންގް 3" މިދިޔަ ހުކުރު ދުވަހު ރިލީޒްވެފައިވާއިރު އަންނަ ހުކުރު ދުވަހު އަކްޝޭ ކުމާރާއި ކަރީނާ ކަޕޫރުގެ "ގުޑް ނިއުޒް" ރިލީޒްކުރަން ވަނީ ހަމަޖެހިފަ އެވެ. ފިލްމުގެ ޓްރެއިލާ ވަރަށް ޝައުގުވެރިވެފައި މަޖާ ކަމުން ފިލްމު ބަލާ މީހުންގެ ވަރަށް ބޮޑު ސަމާލުކަމެއް މި ފިލްމަށް މިހާރުވެސް ވަނީ ލިބިފަ އެވެ.\nފިލްމުގެ މިއުޒިކް ވެސް ހިޓް ވެފައިވާއިރު މިހާރު އެޑްވާންސް ބުކިންގްސް ވެސް ވަނީ ފެށިފަ އެވެ. ފިލްމު ރިލީޒްކުރަން ހަފުތާއެއް އޮއްވާ އެޑްވާންސް ބުކިންގްސް ފެށި ނަމަވެސް ގިނަ ބަޔަކު މި ފިލްމުގެ ޓިކެޓްތައް މިހާރުއްސުރެ ދަނީ ބުކް ކުރަމުންނެވެ. މިހާރު އެޑްވާންސް ބުކިންގްސް ފަށާފައިވަނީ މަދު ސިނަމާތަކެއްގައި ނަމަވެސް ހޯމަ ދުވަހު ހުރިހާ ސިނަމާތަކެއްގައި ޓިކެޓް ބުކް ކޮށްދޭން ފެށުމާއެކު ފިލްމަށް ލިބޭ ތަރުހީބު މިހާރަށް ވުރެ އެތައް ގުނައެއް އިތުރުވެގެންދާނެކަމަށް ޓްރޭޑް އެނަލިސްޓުން ދަނީ ބުނަމުންނެވެ.\nކަރީނާ އާއި އަކްޝޭގެ އިތުރުން ކިއާރާ އަދުވާނީ އާއި ދިލްޖީތު ދޮސާންޖް ވެސް މުހިއްމު ބައިތަކެއް އަދާކުރާ މި ފިލްމަކީ ދަރިއަކު ނުލިބިގެން އައިވީއެފްގެ ޒަރިއްޔާއިން ދަރިން ހޯދަން މަސައްކަތްކުރާ ދެ ދެމަފިރިއަކަށް ކުރިމަތިވާ ވަރަށް ހެއްވާ މަޖާ ކަންތައްތަކެއްގެ މައްޗަށް ތައްޔާރުކޮށްފައިވާ ފިލްމެކެވެ.\n"ގުޑް ނިއުޒް"ގެ ޑައިރެކްޓަރަކީ ރާޖް މެހެތާ އެވެ.\nއެހެން އެކްޓަރުންނާ ބެހޭ ވާހަކަ ދައްކަން ކަރީނާ ބިރުގަނޭ\nބަތަލާ އާއި ބަތަލުގެ އުމުރު ތަފާތަސް މައްސަލައެއް ކޮބާ: ކަރީނާ


ތިޔަ ލޯބީގައި – 38 | Vaahaka ތިޔަ ލޯބީގައި – 38 – Vaahaka\n5k 15 0\tJanuary 20, 2021\nޑޮކްޓަރުގެ ކޮޓަރީގައިހުރި މޭޒު ދޮށުގައި އޭނާއަށް ކުރިމަތިވާނޭހެން އިނށީދެ ޒާއިން އިނެވެ. ވަކިން ބައްދަލުކުރަން ބޭނުންވީ މުހިންމު ވާހަކައެއް ދައްކަން ކަމުގައި ޒާއިންއަށް ވިސްނުނެވެ. ނޭވާ ހިފަހައްޓައިލައިގެން އިންއިރު ޑޮކްޓަރ ދީފާނެ ކޮންމެފަދަ ޚަބަރަކަށްވެސް ތައްޔާރުވެގެން އިންކަހަލައެވެ.\n"އަޅުގަނޑު ވަކިން ބައްދަލުކޮށްލަން ބޭނުންވީ ވަރަށް މުހިންމު ވާހަކައެއް ބުނެލަން.. ނަޒީމް މިތަނަށް ގެނެވުނީ ވަރަށް ނުރައްކާތެރި އެކްސިޑެންޓެއްގެ ޝިކާރައަކަށް ވެގެން.. އޭރު ލިބިފަހުރި ޒަޚަމްތައް ރަނގަޅުވިއަސް، އޭގެ ސަބަބުން ކޮށްފަ ހުރި ނޭދެވޭ އަސަރުތައް ފިލައިގެނެއްނުދޭ.. އެއެކްސިޑެންޓްގަ އެންމެ ބޮޑު އަނިޔާއެއްވެފައޮތީ ނަޒީމްގެ ފަޔަށް.. އޭގެ ސަބަބުން.. ނަޒީމްގެ.. އުނަގަނޑުން ތިރިވަނީ ވާގިނެތިފަ.. އެހެނަސް މިއީ ފިޒިއޮތެރެޕީގެ އެހީގަ އިރާދަކުރެއްވިއްޔާ ރަނގަޅުކުރެވޭނެ ކަމެއް.. ބޭނުންވަނީ ކެތްތެރިކަމާއި ހިތްވަރު.. މިވަގުތަކީ ނަޒީމްއަށް އާއިލާގެ ފަރާތުން އެންމެ ބޮޑަށް އެހީތެރިކަން ބޭނުންވާނެ ވަގުތު.." ހަށިފުރައި ނޭވާއެއްލަމުން ޑޮކްޓަރ އާމިރު އޭނާގެ ވާހަކަތައް ނިންމައިލުމަށްފަހު ފުންނަޒަރަކުން ޒާއިންގެ މޫނަށް ބަލައިލިއެވެ. އެމޫނުމަތިން ފައުޅުވަމުންދިޔަ ކަންބޮޑުވުމާއި ހާސްކަން އާމިރުގެ އެންމެ ފަހު ބަސްކޮޅުން ފުހެވިގެންގޮސް ކޮންމެވެސް ވަރެއްގެ ހަމަޖެހުމެއް ވެރިވިއެވެ. ކޮންމެފަދަ ހާލަކުންވިއަސް ޒާއިން ހުރީ އޭނާގެ ލޯބިވާ ބައްޕައަށްޓަކައި ގުރުބާންވާން ތައްޔާރަށެވެ. ކިތަންމެ ބޮޑު ބުރައެއްވެސް އެބައްޕައަށްޓަކައި އޭނާ އުފުލާނެއެވެ. ލުއިކޮށް ހިނިތުންވެލަމުން ޒާއިން ބޯޖަހައިލުމުން އާމިރުގެ މޫނުމަތިންވެސް ހަމަޖެހުމުގެ ކުލަވަރު ފައުޅުވެލިއެވެ. ކުރިއަށް މަޝްވަރާކުރަން ހަމަޖެހިފައިހުރި އެކި ވާހަކަތައް އޭނާ ފެށީ ދެނެވެ. ނަޒީމްއަށް ފަރުވާދިނުމުގެ ކަންކަން ކުރިއަށް ގެންދަންވީ އެކިގޮތްގޮތުގެ ވާހަކަ އާމިރު ޒާއިންއާއި ހިއްސާކުރިއެވެ.\nވަށައިގެން ކޮޓަރީގެ އެކި ދިމަދިމާއަށް ނަޒަރު ހިންގަމުންދިޔަ ނަޒީމްގެ މޫނުމަތިން ފޮރުވުމެއްނެތި ފައުޅުވަމުންދިޔަ ސުވާލު ތޮއިބާއަށް ވިސްނުނެވެ. އެއަތުގައި ފިރުމައިލަމުން ޒާއިން ވީތަން ތޮއިބާ އޮޅުންފިލުވައިދިނެވެ. ކުޑަކޮށް ބޯޖަހައިލަމުން ނަޒީމް ހިނިތުންވެލިއެވެ. އެވަގުތު ކޮޓަރީގެ ދޮރުގައި ޓަކި ޖަހައިލަމުން އެތެރެއަށް ޒާއިން ވަނެވެ. އޭނާގެ ފަހަތުން ލަދުންހުރެ ލަމްޔާވެސް ވަނެވެ. ނަޒީމްގެ ނަޒަރު ޒާއިންގެ މޫނުން ނެއްޓި އޭނާއަށް އަމާޒުވުމާއެކު ޖެހިލުންވެފައިހުރެ ލަމްޔާ ހިނިތުންވެލިއެވެ. ޒާއިންއާއި ލަމްޔާ އާއި ތިބިލެއް ގާތްކަމުން އެއީ ޒާއިންގެ އަނބިމީހާކަން ދެނެގަންނާކަށް ނަޒީމްއަށް މާގިނަވަގުތުތަކެއް ނުނެގިއެވެ. ފުޅާ ހިނިތުންވުމެއް އެތުންފަތްމަތީގައި ދެމިލިއެވެ.\nއެނދުގައި އޭނާއަށް ބަލަހައްޓައިގެންއޮތް ނަޒީމް ފެނުމުން ޒާއިންގެ ދެލޮލަށް ކަރުނަތައް ޖަމާވެގަތެވެ. މިދުވަހަށްޓަކައި އޭނާ ކިހައި އިންތިޒާރެއް ކުރިހެއްޔެވެ؟ ނަޒީމް އާއި ދުރުގައި އޭނާއަށް ހުރެވުނީ ކުޑައިރުކޮޅަކުއެވެ. ދުވެފައިކަހަލަގޮތަކަށް އައިސް ގުދުވަމުން ނަޒީމްގެ ހަށިގަނޑުގައި ޒާއިން އޮޅުލައިގަތެވެ. އެއާއެކު ގިސްލަގިސްލާފައި އޭނާއަށް ރޮއެގަނެވުނެވެ. އެތައް ޒަމާނަކަށްފަހު ޒާއިންގެ ފުށުން އިހުސާސުވި ގާތްކަމެއްގެ ސަބަބުން ނަޒީމްގެ ހިތަށްވެސް އަސަރުކުރިއެވެ. ތުރުތުރުލަމުންދިޔަ ދެއަތުން ޒާއިން ވަށައިލެވުނީ ބޭއިޚުތިޔާރުގައެވެ. ލޯތްބާއެކު އެފަންއިސްތަށިކޮޅުގައި ފިރުމައިލެވުނެވެ. ނުރޯށޭ ބުނަން ބޭނުންވި ނަމަވެސް ހިތަށްކޮށްފައިވާ އަސަރެއްގެ ސަބަބުން އަޑުބޭރުވާގޮތެއް ނުވިއެވެ.\n"ބައްޕާ... އަހަރެންނަށް މައާފުކުރޭ... ބައްޕަ ހިތުގަ ޖެއްސުނު ކޮންމެ ފަހަރަކަށް ތަކުރާރުކޮށް މައާފަށްއެދެން.." ގިސްލެވޭވަރުން ވާހަކަދެއްކުމަށް ޒާއިންއަށް އުނދަގޫވިއަސް ހިތްވަރުކޮށްފައި ނަޒީމްގެ ކިބައިން އޭނާ މައާފަށް އެދުނެވެ.\n"ތީ އަދިވެސް.. ބައްޕަގެ.. ލޯބިވާ ޒާން.. ދުވަހަކުވެސް.. ދަރިފުޅު ބައްޕަގެ.. ކިބައިން.. މައާފަށް އެދޭކަށް ނުޖެހޭނެ.." ނަޒީމްގެ ދެލޮލުންވެސް ކަރުނަ އޮހޮރެމުންދިޔައިރު އެދެބަފައިންނަށް ފުރުސަތުދެމުން ތޮއިބާ ލަމްޔާގެ ގާތަށް ލެފިލިއެވެ. އޭރު އެދެމީހުންގެ ލޯވެސްވަނީ ކަރުނުން ފުސްވެފައެވެ.\nނަޒީމްގެ ވާހަކަތަކުން އެހަށިގަނޑުގައި ވަށައިލެވިފައިވި ޒާއިންގެ ދެއަތަށް އިތުރަށް ބާރުކޮށްލިއެވެ. ޒާއިންގެ އެއަމަލުން ނަޒީމްގެ ފުށުން ލުއި ހުނުމެއްގެ އަޑު ބޭރުވެގެންދިޔައެވެ. އަދިވެސް އެއީ ލޯބިން އޭނާ ގެންގުޅުނު ކުޑަކުޑަ ޒާންއޭ ހިތަށްއެރިއެވެ. ޒުވާންވިއަސް އޭރުގެ އެގޮތަކަށް އެއްވެސް ބަދަލެއް ނާދެއެވެ. އޭރުގެ އެކި ހަނދާންތައް ދެބަފައިން ވަށައިލަމުންދިޔައިރު ދެހިތްވެސް ލިބިފައިވި އުފަލަކުން ނަށަމުންދިޔަ ކަހަލައެވެ. ދުވަސްކޮޅަކަށް ދެލޯމެރިފައި ހުޅުވުނުއިރު އޭނާގެ ހާލަތު ބަދަލުކުރައްވައި އެހިތުގެ ދުޢާތަށް އެފަދައިން އިޖާބަވެދާނެކަމަށް ނަޒީމް ހިތަށްވެސް ނާރައެވެ. އެހެނަސް ގަދަ ކީރިތިވަންތަ ﷲ ގެ ކުޅަދުންވަންތަކަން ނިކަން ދެކިބަލާށެވެ. ހެޔޮހާލުގައި ހުރިއިރު އަބަދުމެ އޭނާކުރަމުންދިޔަ ދުޢާތައް މިއަދު އެވަނީ އެެދެލޯކުރިމަތީގައި އިޖާބަކުރައްވައިފައެވެ. އޭނާގެ ވެރި ރަސްކަލާނގެއަށްޓަކައި އެހިތްވަނީ ޝުކުރުން ފުރިފައެވެ.\nއިރުގަނޑަކު އެގޮތުގައި ތިބުމަށްފަހު ޒާއިން މަޑުމަަޑުން ނަޒީމްގެ ގައިން އަތް ނަށްޓައިލަމުން ތެދުވިއެވެ. އަދި އަތުން މޫނުމަތި ފުހެލަމުން ހިނިއައިސްފައި ފަހަތަށް އެނބުރި ލަމްޔާއަށް ބަލައިލަމުން އަތް ދިއްކޮށްލައި އަންނާށޭ ބުނެލިއެވެ. ތޮއިބާ ގާތުގައި ހުރެފައި ލަމްޔާ ކުރިއަށްޖެހިލަމުން ޒާއިންގެ އަތުގައި ހިފިއެވެ. އެއާއެކު ލަމްޔާ ގެނެސް ގަޔާއި ކައިރިކޮށްލަމުން ޒާއިން ނަޒީމްއަށް ބަލައިލިއެވެ.\n"ބައްޕާ.. މީ އަހަރެންގެ އަނބިމީހާ.. ލަމްޔާ.." ހިނިއައިސްފައި އެމީހުނަށް ބަލަންއޮތް ނަޒީމްއާއި ހަތަރުކަޅި ހަމަކޮށްލަމުން ޒާއިން ބުނެލިއެވެ. ދެކުދިންގެ މޫނަށް ވަކިވަކިން ބަލައިލި ނަޒީމްގެ ހިތް އުފަލުން ފުރިގެންދިޔައެވެ. އެދެމެދުގައިވި ލޯބި އޭނާއަށް ޒާއިންގެ އެކުޑަހަރަކާތުންވެސް ފަހުމްވެއްޖެއެވެ.\n"މާޝާ ﷲ.. ވަރަށް ފުރިހަމަ.. ބައްޕަގެ ޒާން އާ ވަރަށް ގުޅޭ.. މާތް ﷲ ތިދެކުދިންގެ ކައިވެނީގައި ބަރަކާތްލައްވާށި.." ހިނިތުންވެފައިހުރި ލަމްޔާއަށް ބަލައިލަމުން ނަޒީމް ބުނެލިއެވެ. ނަޒީމްގެ ބަސްތަކުން ޒާއިން އާއި ލަމްޔާގެ މޫނުމަތި އިތުރަށް އުޖާލާވެގެން ދިޔައެވެ.\nކަންބޮޑުވެފައި ކޮޓަރީގެ އެއްފަރާތުގައިހުރި ސޯފާގައި އިން ސައިނާއަށް ޝަޔަމް ބަލައިލިއެވެ. އަޒްހަރު ގުޅައިފައި އޭނާގެ ލޯޔަރު އަންނާނެ ވާހަކަ ބުނީއްސުރެ ސައިނާގެ ހިތް ނެގިނެގިފައި ޖެހެމުންދިޔައެވެ. ވާން މިއުޅެނީ ކިހިނެއްކަން އެނގޭއިރުވެސް އޭނާގެ ނަފުސު އެކަމަށް ތައްޔާރެއްނޫނެވެ. ހިތަަށް މާޔޫސްކަން ލިބިފައިވިއަސް އެކަން ޝަޔަމްގެ ކުރިމަތީގައި ފައުޅުކޮށް ޝަޔަމް އިތުރަށް ދެރަކުރުވާކަށް ސައިނާ ބޭނުމެއްނުވެއެވެ.\n"މަންމާ.." ސައިނާގެ ގާތުގައި އިނށީދެލަމުން ޝަޔަމް މަޑުމަޑުން ގޮވައިލިއެވެ. ހިންދިރުވައިލަމުން ޝަޔަމްއަަށް ބަލައިލުމަަށްފަހު ގަދަކަމުން ސައިނާ ހިނިތުންވެލިއެވެ.\n"ދަރިފުޅަށް އެނގޭތަ؟ މަންމައާއި ބައްޕަގެ ކައިވެންޏަށް ހަގީގަތުގަ މާމަ ވަރަަށް ނުރުހުން.. މިކައިވެންޏަކީ މާމަ ރުހިގެންކުރި ކައިވެންޏެއްނޫން.. އެކަމަކުވެސް.. ދުވަހަކުވެސް މަންމައަށް އެއްވެސް ކަމެއްގަ މަޖުބޫރުކޮށް މަންމަ ބޭނުންނުވާގޮތަކަށް ކަމެެއްކުރުވާކަން ނޫޅޭ.. އެހެނަސް އަބަދުވެސް ކުރިއަށްދާންވީ ހެޔޮމަގު މަންމައަށް ބުނެދިން.. ވިސްނައިދިން.. ބައްޕައާއި ކައިވެނިކޮށްގެން މިތަނަށް ދިރިއުޅުން ބަދަލުކުރިފަހުން އެހުރިހައިކަމެއް ހަނދާންނައްތައިލީ މަންމަ އަމިއްލައަށް.. އެގޮތަށް އުޅެން އޭރު ބޭނުންނުވީ.. ބައްޕައަކީވެސް އެފަދަ ވިސްނުމެއްހުރި މީހެއްނޫންވީމަ މަންމަ ބޭނުންވި ހުރިހައި މިނިވަންކަމެއް މަންމައަށް ލިބުނު.. އެކަމަކު.. މިހާރު މަންމައަށް އިހުސާސުވޭ.. މިހުރިހައި ދުވަހު މަންމައަށް އުޅެވުނީ ރަނގަޅަށްނޫންކަން.. މަންމަގެ ދެލޯ ހުޅުވައިދިނީ ދަރިފުޅު.. އެދުވަހު.. ދަރިފުޅު ނަމާދުކުރިތަން ފެނިފަ މަންމަގެ ހިތަށް ވީގޮތްވެސް ބުނެދޭކަށް ނޭނގެ.. ކީއްވެކަން ނުވިސްނުނަސް ދަރިފުޅުގެ އުޅުމަށް މަންމައަށް ފާރަލަން ފެށުނީ އެކަމަށް މަންމަގެ ނަފުސު އެދުނުވަރުން.. މިއަދު.. ދަރިފުޅާއެކު މިގޮތުގަ ސާބިތުވާން މަންމަ ބޭނުމީ.. ދަރިފުޅުގެ ހިތްވަރަަށްވާން.. އެނގޭ މިނިންމުމުގެ ސަބަބުން މަންމައަށް ހިތްދަތިކަމާ ކުރިމަތިލާން ޖެހޭނެކަން.. އެހެންވިއަސް.. އެއީ ކުޑަދުވަސްކޮޅެއްގެކަމެއް.. ހިތްވަރާއެކު ކުރިމަތިލާން ބޭނުން.. އެނގޭ ޝަޔަމް ބުނަން ތިއުޅެނީ ކީކޭކަން.. އެކަމަކު.. މަންމަ ފަހަތަށްޖެހޭކަށް ނެތިން.." ޝަޔަމްގެ އަތުގައި ހިފައިލައިގެން އިނދެ ސައިނާ ބުނެލިއެވެ. އެއަޑުގައި އެކުލެވިފައިވި މަޑުމައިތިރިކަން ޝަޔަމްއަށް އިހުސާސުވިއެވެ. އޭނާ އަބަދުވެސް މަންމައާއި އެކުގައި ހުންނާނަންކަމަށް ބުނެލަމުން ޝަޔަމް ސައިނާގެ ގައިގައި ބައްދައިލިއެވެ. ދަރިފުޅުގެ އެގާތްކަމުން ސައިނާގެ ހިތަށް ލިބިފައިވި ނުތަނަވަސްކަން ހިނދުކޮޅަކަށް ފިލައިގެންދިޔައެވެ.\nކޮޓަރީގެ ދޮރުގައި މީހަކު ޓަކިޖަހައިލުމުން ސައިނާ އާއި ދުރުވެލުމަށްފަހު ހަމަޖެހިލަމުން ޝަޔަމް އިންތަނުން ތެދުވެގެން އައިސް ދޮރުހުޅުވައިލިއެވެ. އޭރު އަޒްހަރުގެ ލޯޔަރު ފައިލްތަކެއް ހިފައިގެން ދޮރުމަތީގައި ހުއްޓެވެ. ޝަޔަމް ފެނުމާއެކު އޭނާ އައި ބޭނުން ހާމަކޮށްލިއެވެ. ބޯޖަހައިލަމުން އެތެރެއަށް ވަނުމަަށް ބުނުމަށްފަހު ޝަޔަމް އެއްފަރާތަށް ޖެހިލިއެވެ.\nސައިނާއިން ސޯފާއާއި ވަކިން ޖެހިގެންއިން ސޯފާގައި ލޯޔަރު އިނށީދެ ހަމަޖެހިލަމުން އޭނާ ގެނައި ފައިލުން ގަނޑެއް ނަގަމުން ކުރިމަތީގައިހުރި ކުޑަ ބިއްލޫރި މޭޒުމަތީގައި ބާއްވައިލިއެވެ. އަދި ހުރިހައިކަމެއް އަޒްހަރު ބޭނުންވިފަދައިން ސައިނާއަށް އޮޅުންފިލުވައި ދިނުމަށްފަހު ވަރިވުމަށްއެދި އަޒްހަރު ފުރައި ސޮއިކޮށްފައިވާ އެފޯމުގައި ސައިނާވެސް ސޮއި ކުރުމަށް ބުނެލިއެވެ. ސައިނާއަށް އިތުރު އެއްވެސް ތަކުލީފެއް ނުޖެހޭނެކަމަށް ބުނެލިއެވެ.\nހިނދުކޮޅަކު ފަސްޖެހޭގޮތްވިއަސް ހިތްވަރުކޮށްފައި ސައިނާ ފުންނޭވާއެއްލަމުން ލޯޔަރު ދިއްކޮށްލި ގަލަމުގައި ހިފައި ވަރީގެ ފޯމުގައި ސޮއިކޮށްލިއެވެ. ތުންފަތް ތުރުތުރުއަޅައިގެންދިޔައިރު ލޮލަަށް ކަރުނަތައް ޖަމާވަން އުޅުނަސް އެކަރުނަތައް ދިރުވައިލުމުގައި ސައިނާ ކުރިހޯދިއެވެ. އެކަމުން އަވަދިވުމާއެކު އެގަނޑު ފައިލަށްލަމުން އެތަނުން ދިއުމަށް ލޯޔަރު ތެދުވިއެވެ. އެހުރިހައި އިރު ދުރުގައި އެމަންޒަރުތައްބަލަން ތުންފިއްތައިލައިގެން ޝަޔަމް ހުއްޓެވެ. އެއީ އެއްގޮތަކަށްވެސް އޭނާ ބޭނުންވިގޮތެއްނޫނެވެ. އެހެނަސް އެއްފަހަރުވެސް އޭނާ އާއިއެކުގައި އައުމަށް ސައިނާ ގާތުގައި ޝަޔަމް ނުބުނެއެވެ. އެއީ ސައިނާ އަމިއްލައަށް ނިންމި ނިންމުމަކަށްވާތީ އިތުރަށް އެކަމުގައި ސައިނާ އާއި ވާހަކަދައްކައި ނިންމުން ބަދަލުކުރުވަން މަޖުބޫރުކުރަން ޝަޔަމް ބޭނުންނުވީއެވެ.\nއޮފީހުގެ ހުރިހައިކަމެއް ހަމަޖެއްސުމަށްފަހު ޝަޔަމް އާއި ސައިނާއަށް ފުރޭގޮތްވީ ޖެހިގެން އައި ދުވަހުއެވެ. ފްލައިޓް ތެރޭގައި އިންއިރު ސައިނާގެ ކިބައިން ފައުޅުވަމުންދިޔަ މަޑުމައިތިރިކަން ޝަޔަމްއަށް އުނދަގޫކުރުވިއެވެ. ހިތްވަރުގެ ބަހެއް ބުނަންބޭނުންވިއަސް ބުނާނެ ވަކި އެއްޗެއް އޭނާގެ ސިކުނޑިއަކަށް ނައެވެ. މިވަގުތު ކޮންމެ އެއްޗެއް ބުނިނަމަވެސް ސައިނާގެ ހިތުގައިއަޅަމުންދިޔަ ވޭނަށް ލުޔެއް ނުލިބޭނެކަން އޭނާއަށް އެނގެއެވެ. ޚުދު އަމިއްލަ ހިތުގައި އަޅަމުންދިޔަ ވޭނަށް ލުޔެއް ހޯދާނެގޮތެއްވެސް ޝަޔަމްއަކަށް ނުވިސްނެއެވެ. މުޅިދަތުރުމަތި ޝަޔަމް ހޭދަކުރީ އެގޮތުގައި ވިސްނައި ފިކުރުކުރުމުގައެވެ.\nވެލާނާ އިންޓަރނޭޝަނަލް އެއަރޕޯޓަށް ފްލައިޓް ޖެއްސުމާއެކު އޭގެއިން ފައިބަމުން ޝަޔަމް ފުންނޭވާއެއް ދޫކޮށްލިއެވެ. ކުޑަނަމަވެސް ހަމަޖެހުމެއް ހިތަށް ލިބުނީ ދެނެވެ. ލަގެޖްތައް ޓްރޯލީއަށް އަރުވަމުން އެރައިވަލް ގޭޓްއިން ނުކުމެ ޓެކްސީއެއް ހޯދުމަށް އޭނާ އުޅެގަތެވެ. ޝަޔަމްގެ ހަރަކާތްތަކަށް ބަލަންހުރި ސައިނާގެ ތުންފަތުގައި ލުއި ހިނިތުންވުމެއް ކުޅެލީ ޝަޔަމް އުޅެމުންދިޔަގޮތް ފެނިފައެވެ. ޓެކްސީއެއް ލިބުމާއެކު ސައިނާއަށް ހަނާއަޅައިލަމުން އަވަހަށް އައުމަށް ޝަޔަމް ބުނެލިއެވެ. ކޮނޑުގައި އެޅުވިފައިވި އަތްދަބަސް މެޔާލައި ބާރުކޮށްލަމުން ސައިނާ ޝަޔަމްއާއި ދިމާއަށް މިސްރާބުޖެހިއެވެ.\nބޮޑުކޮޓަރީގައި ޓީވީއިން ދައްކަމުންދިޔަ ޕްރޮގްރާމަކަށް ގެއްލިފައި އިން މުހުސިނާއަށް ސިހިފައި ކޮޅަށް ތެދުވެވުނީ އެތެރެއަށް ވަދެގެންއައި ސައިނާ އާއި ޝަޔަމް ފެނިފައެވެ. ލިބުނު އުފަލަކުން ހުރެވުނުތަންވެސް އޭނާއަށް ނޭނގުނެވެ. ދުވެފައިކަހަލަ ގޮތަކަށް އައިސް ސައިނާގެ ގައިގައި ބައްދައިލަމުން ޝަޔަމްވެސް ގާތްކޮށްލިއެވެ.\n"ދަރިފުޅުމެން އެކަނިތަ؟ ކޮބާ އަޒްހަރު؟" އެމީހުންގެ ފަހަތުން ދޮރާއި ދިމާއަށް ނަޒަރުހިންގައިލަމުން މުހުސިނާ އަހައިލިއެވެ. ވަގުތުން ސައިނާގެ މޫނުމަތީގެ ކުލަވަރު އޮއްސިގެންދިޔައެވެ. މަންމައަށް ދޮގެއްހަދަން ބޭނުން ނުވާތީ އޭނާއަށް އިސްޖަހައިލެވުނީއެވެ. ސައިނާއަށް ވީގޮތްފެނި މުހުސިނާ ޝަޔަމްއަށް ބަލައިލީ ސުވާލުގެ ނަޒަރަކުންނެވެ. ތުންފަތުގައި ދަތްއަޅައިލަމުން މުހުސިނާގެ އަތުގައި ހިފައިލައިފައި ކޮޓަރިއަށް ދިއުމަށް ޝަޔަމް އެދުނެވެ. ކޮންމެވެސް ކަމެއް ވަރަށް ގޯސްވެއްޖެހެން މުހުސިނާއަށް ހީވީ އެދެމައިންގެ ހަކަރާތްތައް ހުރި ގޮތުންނެވެ. ކާކޮޓަރިތެރޭގައި ހަރަކާތްތެރިވަމުންދިޔަ އޭނާގެ އެއްބަނޑު އެއްބަފައި ދެދައްތައިންނަށް ބަލައިލަމުން މުހުސިނާގެ އަތުގައި ހިފައި ސައިނާ ކޮޓަރިއަށް ދިއުމަށް ހިނގައިގަތެވެ. އެމީހުންގެ ފަހަތުން ޝަޔަމްވެސް ހާސްވެފައިހުރެ ހިނގައިގަތެވެ.\nކޮޓަރިއަށް ވަދެވުމާއެކު ސައިނާ އެދުނީ އެކަނި މުހުސިނާއާއި ވާހަކަ ދައްކައިލަންކަމުން އެދެމީހުނަށް ބަލައިލުމަށްފަހު ބޯޖަހައިލައި ޝަޔަމް އެކޮޓަރިން ނުކުމެ އޭނާގެ ކޮޓަރިއަށް މިސްރާބުޖެހިއެވެ. ހާސްކަން ލިބިފައިވިއަސް މިވަގުތު ސައިނާއަށް ބޭނުންވާނީ މުހުސިނާގެ ހިތްވަރުކަންދަނެ އެމީހުނަށް އެފުރުސަތުދޭން އޭނާ ވެސް ބޭނުންވީއެވެ. ސައިނާ އެއައީ އޭނާގެ ހަޔާތުގައިވެސް ނިންމާނެ އެންމެ އުނދަގޫ ނިންމުން ނިންމައިފައިކަން ޝަޔަމްއަށް ވިސްނެއެވެ. ހިތަށް ތަދުވިއަސް ކުރިމަތިވި އިމްތިހާނަށް ކެތްތެރިވާން އޭނާ ބޭނުންވެއެވެ.\nޝަޔަމް ނުކުތުމާއެކު މުހުސިނާ ކޮޓަރީގެ ދޮރުލައްޕައި ތަޅުލިއެވެ. އެއާއެކު އެހުރިހައިއިރު ސައިނާ ހިފަހައްޓައިގެންހުރި ކަރުނަތައް އޭގެ މަގާމު ދޫކޮށް ކޯތާފަތްމައްޗަށް އޮހިގަތެވެ. ކަންބޮޑުވެފައި ރޮމުންދިޔަ ސައިނާގެ އަތުގައިހިފައިގެން އައިސް މުހުސިނާ އެނދުގައި އިނށީނެވެ. އަދި ތަކުރާރުކޮށް ވެގެންއުޅޭގޮތެއް ކިޔައިދިނުމަށް އެދެންފެށިއެވެ. ފަހަރެއްގައިވެސް ވީއެއްވެސްކަމެއް މުހުސިނާއަށް ސިއްރުކުރުމުގެ ޚިޔާލެއް ސައިނާގެ ނެތެވެ. ގިސްލެވެމުންދިޔަ ހާލު އެހިތުގެ ހުރިހައި އުދާހެއް ސައިނާ ބަންޑުންކޮށްލިއެވެ. އިވެމުންދިޔަ ވާހަކަތައް ގަބޫލުކުރަން ދަތިވެ މުހުސިނާއަށް އަނގަމަތީގައި އަތްއަޅައި ބާރުކޮށްލެވުނެވެ. އަޒްހަރު އެހައި ދަށުދަރަޖައަކަށް ވެއްޓިދާނޭ މުހުސިނާ ހިއެއްނުކުރެއެވެ. މިއަދު އޭނާގެ ދަރިފުޅަށްޓަކައި ސައިނާ ނިންމައިފައި އެއައި ނިންމުމަށް މުހުސިނާ އިހުތިރާމުކުރިއެވެ. އެފަދަ މީހަކާއިއެކު އުޅުމަށްވުރެ އެގޮތްވެސް ސައިނާއަށް މާރަނގަޅުވާނެކަމަށް އޭނާ ގަބޫލުކުރެއެވެ. ރޮވިފައިއިން ސައިނާ ގެނެސް ގަޔާއިލައި ބާރުކޮށްލަމުން ހިތްވަރުކުރުމަށް މުހުސިނާ ބުނެލިއެވެ. ﷲ އެއްވެސް މީހަކަށް، އެމީހަކަށް ނުއުފުލޭވަރުގެ ބުރައެެއް ނުޖައްސަވާނޭ ބުނެލަމުން ސައިނާގެ ނިތުގައި ބޮސްދީ ކެތްތެރިވުމަށް ނަަސޭހަތްތެރިވިއެވެ. ކެތްތެރިކަމުގެ މޭވާ އަބަދުވެސް ފޮނިވާނެކަން ހަނދާންކޮށްދިނެވެ.\nމުހުސިނާގެ ވާހަކަަތަކުން ލިބުނު ހިތްވަރުގައި ލޮލުން ފައިބަމުންދިޔަ ކަރުނަތައް ސައިނާ ފުހެލިއެވެ. އޭނާ އެނިންމުން ނިންމީ ޝަޔަމްއަށްޓަކައިކަން އަމިއްލަ ނަފުސަށް ހަނދާންކޮށްދެމުން ބަލިކަށިނުވުމަށް އަމިއްލަ ނަފުސު ގާތުގައި ބުނެލިއެވެ. އޭނާގެ ހަގީގީ މަގުސަދު ހިތަށް އައުމުން މުހުސިނާގެ އަތުގައި ހިފައިލައި އެކަން ހާމަކޮށްލިއެވެ. ސައިނާ ބޭނުންވަނީ ވީހައިވެސް އަވަހަށް ނުހައިކްގެ އާއިލާ އާއި ބައްދަލުކުރާށެވެ. އެދެމެދުގައިވި ހުރިހައި ކުށްހީއެއް ފިލުވައި މައާފަށް އެދޭށެވެ. އަދި އެދަރިފުޅުގެ ލޯބި އެދަރިފުޅަށް ހޯދައިދޭށެވެ. ސައިނާގެ ވާހަކަތަކަށް މުހުސިނާ ތާއީދުކުރިއެވެ. ހެޔޮކަމެއް ކުރުމުގައި އިތުރަށް ލަސްކުރަންވީ ކީއްކުރަންހެއްޔެވެ؟ ހިތްހަމަޖެހިފައިހުރެ ސައިނާ އެކޮޓަރިން ނުކުމެ ޝަޔަމްގެ ކޮޓަރިއާއި ދިމާއަށް މިސްރާބުޖެހިއެވެ.\nކޮޓަރީގެ ދޮރުގައި ޓަކި ޖަހައިލަމުން ސައިނާ ދޮރު ހުޅުވައިލިއެވެ. ޓަކި ޖެހިއަޑަށް އެނދުގައިއޮތް ޝަޔަމް ފުންމައިގެން ތެދުވިއެވެ. ކޮޓަރިއަށް ވަތް ސައިނާ ފެނުމުން ބަލަހައްޓައިގެން އޭނާއަށް އިނދެވުނީއެވެ.\n"ދަރިފުޅު.. މަންމަ މިއައީ ވާހަކައެއްބުނަން.." އެނދުގައި އިނށީދެ ހޭވިފައިވި ޝަޔަމްގެ ފަންއިސްތަށިގަނޑު އަތުން ރީތިކޮށްލައިދެމުން ސައިނާ ބުނެލިއެވެ. ލަސްލަހުން ޝަޔަމް ބޯޖަހައިލުމާއެކު ސައިނާ ވާހަކަދައްކަން ފެށިއެވެ.\nބަޓަރފުލައި ގާރލް January 21, 2021\nމި ބައިވެސް ވ ކަމުދޭ...❤💯އެންމެ ކިޔާހިތް ވި ހިސާބުން މިއަދުވެސް ނިންމާލަން މިޖެހުނީ...😔😔😔ދެން އޮތް ބައިވެސް އަވަސް ކޮށްލައްޗޭ...ޕްލީސް...ވ ވ ކިޔާހިތުން ކެތްމަދުވެފަ... 😁\nNaufa January 24, 2021\nތެންކްސް އަލޮޓް ޑިއަރ😍🥰❤\nLamya January 21, 2021\nވަރަށް ރީތި ބައި ވެސް 👏🏼👏🏼👏🏼👏🏼👏🏼\nތެންކްސް ޑިއަރ ❤\nRrYn January 21, 2021\nމާޝާ ﷲ!! މިބައިވެސް ވަރަށް ރީތި 💖💖\nNaufa January 23, 2021\nއަޒުހަދް January 21, 2021\nކޮން އިރަކު 39 ވަނަ ބައި ނެރެނީ\nއަޒުހަދް January 22, 2021\nހާދަ ރީތި ވާހަކަޔެކޭ. ކޮން އިރަކު 39 ވަނަ ބައި ނެރެނީ\nލަމް January 23, 2021\nވަރަށް ރީތި މި ބައިވެސް 👍👍👍\nސަލާމް އޯލް.. ދެން އިންބައި އިންނާނީ މިއަދު ސަބްމިޓް ކޮށްފަ އިނގޭ.. ❤\nބޯ January 24, 2021\nފޭން ފަރޫ January 28, 2021\nވަރަށް ރީތި ވާހަކައެއް ނައުފާ ގެ އެހެން ވާހަކަ އެއް ނެތްތަ ؟💋💋❤❤❤❤❤😘😘😘🙂🙂🙂


Midhiya Mahu Ekani Ves Kuda Kudhinnah Kuraa Aniyaa Ge 121 Massalla Eh\nމިދިޔަ މަހު އެކަނިވެސް ކުޑަކުދިންނަށް ކުރާ އަނިޔާގެ 121 މައްސަލަ\nކުޑަކުދިންނަށް އަނިޔާކޮށްގެން މިދިޔަ މަހު އެކަނިވެސް ޖެންޑާ މިނިސްޓްރީއަށް 121 މައްސަލައެއް ހުށަހެޅިފައިވާ ކަމަށް އެ މިނިސްޓްރީން ބުނެފިއެވެ.\nޖެންޑާ މިނިސްޓްރީން ބުނީ އެ މައްސަލަތަކުގެ ތެރެއިން 48 މައްސަލައަކީ ކުޑަކުދިންނަށް ޖިންސީ އަނިޔާ ކުރުމުގެ މައްސަލަތައް ކަމަށެވެ. މިދިޔަ ޖެނުއަރީ މަހު އެކަނިވެސް ޖެންޑާ މިނިސްޓްރީއަށް 234 މައްސަލައެއް ހުށަހެޅުނެވެ.\nއެ މައްސަތަކުގެ ތެރޭގައި ކުދިންނަށް ޖިންސީ ގޯނާ ކުރުމުގެ 48 މައްސަލައަކާއި، ކުދިންނަށް އިހުމާލުވުމުގެ 43 މައްސަލައަކާއި، ޖިސްމާނީ ގޯނާގެ 15 މައްސަލައަކާއި، ނަފްސާނީ ގޯނާގެ ނުވަ މައްސަލައަކާއި، ފުރައްސާރަ ކުރުމުގެ ހަތަރު މައްސަލައެއް އަދި ގެވެށި އަނިޔާ ކުރާ ތަން ދެއްކުން ނުވަތަ ފެނުމުގެ ދެ މައްސަލައެއް ހިމެނެއެވެ.\nމީގެއިތުރުން ހައްގުތަކުން ކުޑަކުދިން މަހްރޫމު ކުރުމުގެ 16 މައްސަލައެއް މިދިޔަ މަހު ރިޕޯޓް ކޮށްފައިވެ އެވެ. އޭގެ ތެރޭގައި ތައުލީމަށް ހުރަސް އެޅުމުގެ 11 މައްސަލައަކާއި، ވެކްސިން ނުދިނުމުގެ ތިން މައްސަލައަކާއި ސިއްހީ ފަރުވާއަށް ހުރަސްއެޅުމުގެ ދެ މައްސަލައެއް ހިމެނެއެވެ.\nކުޑަކުދިންނަށް އަނިޔާ ކުރުމުގެ ގިނަ މައްސަލަތަކެއް މިދިޔަ މަހު އެކަނިވެސް ޖެންޑާއަށް ހުށަހެޅުނުއިރު މިދިޔަ މަހުން ފެށިގެން އާދަޔާ ހިލާފަށް ކުޑަކުދިންނަށް ޖިންސީ ގޯނާ ކުރުމުގެ މައްސަލަތައް އަންނަނީ ފެންމަތިވަމުންނެވެ. މިކަން ފެންމަތިވެގެން އަންނަން ފެށީ ގއ. ކަނޑުހުޅުދޫގައި ދެ އަހަރުގެ އަންހެން ކުއްޖަކަށް އެކުއްޖާގެ ކާފަ އަދި މުނިކާފަ ޖިންސީ ގޯނާ ކުރި މައްސަލައާ ގުޅިގެންނެވެ. އެ ދެމީހުން ހައްޔަރުކޮށް މިހާރު ވަނީ ޝަރީއަތްތައް ވެސް ފަށާފައެވެ. ކުއްޖާގެ މަންމައާ ބައްޕައަށް އިއްޔެ ޕްރޮސިކިއުޓާ ޖެނެރަލް (ޕީޖީ) އޮފީހުން ވަނީ ދައުވާ އުފުލާފައެވެ.


އަބްދުﷲ ޝަފީޢު | Thiladhun | Thiladhun\n”ބަވަތި“ އަޅުވަން ތިލަދެކުނު ސިނަމާއެއް ނުދިން\nއާންމުންގެ ތެރެއިން ގިނަ ބަޔެއްގެ މެދުގައި މަގުބޫލުކަން ހޯދަމުން އަންނަ ދިވެހި ފިލްމް ބަވަތި، ތިލަދެކުނު ސިނަމާގައި އެޅުވުމުގެ ހުއްދަ ނުދޭން ހދ.ކުުޅުދުއްފުށީ ރަށު ކައުންސިލުން ނިންމައިފިއެވެ. މި ފިލްމް އަޅުވަން ...\nއަބްދުﷲ ޝަފީޢު ސެޕްޓެމްބަރ 6, 2019 2\nޑިންގީ ބަންޑުން ޖަހާލީ ކޮޅިގަނޑެއްގައި: އެމްއެންޑީއެފް\nހދ. ނޮޅިވަރަންފަރުން އެއަތޮޅު ހަނިމާދޫއަށް ދަތުރުކުރި ޑިންގީއެއް ބަންޑުން ޖަހާލި ހާދިސާ ހިނގާފައިވަނީ ކޮޅިގަނޑެއްގައި ޖެހިގެން ކަމަށް އެމްއެންޑީއެފް އިން ބުނެފިއެވެ. އެމްއެންޑީއެފް ކޯސްޓްގާޑުން މިއަދު ބޭއްވި ނޫސްވެރިންގެ ބައްދަލުވުމެއްގައި ކޯސްޓް ...\nއަބްދުﷲ ޝަފީޢު އޯގަސްޓް 29, 2019 0\nނޮޅިވަރަންފަރުން ފުރި ލޯންޗެއް ބަންޑުން ޖަހާލައިފި\nހދ. ނޮޅިވަރަންފަރުން ފުރައިގެން ހދ. ހަނިމާދޫއަށް ދަތުރުކުރި ލޯންޗެއް ބަންޑުން ޖަހާލައި އޭގެއިން ދަތުރުކުރި ބަޔަކު ކަނޑުވެ، އެއްބަޔަކު ގެއްލިއްޖެ އެވެ. ސިފައިން މީޑިޔާއަށް މަޢުލޫމާތު ދީފައިވާގޮތުގައި، ހދ. ނޮޅިވަރަންފަރުން ފުރައިގެން ...\nއޮޑިދޯނި ބަންނަން ބޭނުންކުރާ ސާމާނުން އިމްޕޯޓް ޑިއުޓީ ކަނޑާލުމަށް ގޮވާލައިފި\nޑިދޯނިފަހަރު ބަންނަން ބޭނުންކުރާ ސާމާނުން އިމްޕޯޓް ޑިއުޓީ ކަނޑާލުމަށް އިހަވަންދޫ ދާއިރާގެ މަޖިލިސް މެމްބަރު މުހައްމަދު ޝިފާޢު ގޮވާލައިފިއެވެ. މަޖިލިސްގައި ވާހަކަދައްކަވަމުން ޝިފާޢު ވިދާޅުވީ މަސްވެރިކަމުގެ ސިނާޢާތު ތަރައްޤީ ކުރުމަށްޓަކައި މަސްވެރިކަމަށް ...\nއަބްދުﷲ ޝަފީޢު އޯގަސްޓް 27, 2019 0\nނޭކުރެންދޫ އާއި ކުމުންދޫގެ ނަރުދަމާގެ މައްސަލައަށް ވަޒީރަށް ޖަވާބެއް ނުދެވުނު!\nނޭކުރެންދޫ އާއި ކުމުންދޫގެ ނަރުދަމާއާއި ބެހޭގޮތުން މަޖިލިސްގައި ކުރެވުނު ސުވާލަށް ޕްލޭނިން މިނިސްޓަރު މުހައްމަދު އަސްލަމްއަށް ޖަވާބެއް ނުދެވުނެވެ. މިއަދު ކުރިޔަށް ދިޔަ ރައްޔިތުންގެ މަޖިލީހުގެ 41 ވަނަ ޖަލްސާގައި މިނިސްޓަރުންނަށް ...\nރާޢީގެ ސުވާލު: އެކަހެރިވެފައިވާ މަކުނުދޫއަށް އޮތް ހައްލަކީ ކޮބާ؟\nލާމަރުކަޒީކޮށް ރާއްޖެ ތަރައްގީކުރުމަށް، ޕްލޭނިން މިނިސްޓްރީއިން އެކުލަވާލާފައިވާ ގައުމީ ތަރައްގީގެ ތަސައްވަރުގެ ސްޕޭޝަލް ޕްލޭނުގައި ރާއްޖެ ބަހާލި އިރު، ހދ. މަނުކުދޫ އެއްވެސް ކްލަސްޓާ އަކަށް ވެސް، ރީޖަނަކަށް ވެސް އަދި ...\nއިޤްތިސާދީ ދުވެލި ހަލުވި ކުރެވޭނީ ދަނޑުވެރިކަމަށްވެސް ފުރުސަތު ލިބިގެން: ވަހީދު\nރާއްޖޭގެ އިޤްތިސާދީ ދުވެލި ހަލުވި ކުރެވޭނީ ދަނޑުވެރިކަމައީ މަސްވެރިކަމަށްވެސް ފުރުސަތު ލިބިގެން ކަމަށް ދިއްދޫ ދާއިރާގެ މެމްބަރު އަބްދުﷲ ވަހީދު މިއަދު ވިދާޅުވެއްޖެއެވެ. ދެމެހެއްޓެނިވި ގޮތުގައި ދަނޑުވެރިކަމުގެ އުފެއްދުންތައް ދިވެހިރާއްޖޭގައި ކުރިއެރުވުމަށްޓަކައި، ...\nއަބްދުﷲ ޝަފީޢު އޯގަސްޓް 27, 2019 1\nހޮނޑާފުށި މުވައްޒަފުންނަށް ރިސޯޓުން ހިތްހަމަޖެހުމެއް ނެތް!\nޒަމާނުއްސުރެ ހދ. އަތޮޅުގެ ގިނަބަޔަކު ދެކެމުންދިޔަ އެއް ހުވަފެނަކީ އެއަތޮޅުގައި ފަތުރުވެރިކަމުގެ ސިނާއަތް ފެށިގެން ދިއުމެވެ. އެ ހުވަފެނުގައި އެ ސަރަހައްދުގެ ރައްޔިތުން ދިގު އިންތިޒާރެއްގައި ތިއްބައި އެ ހުވަފެން ހަގީގަތަކަށް ...\nއިސްލާމީ އަސްލަކާ ދެކޮޅަށް ވޯޓުނުދިނުމަށް ދާއިރާގެ ރައްޔިތުން އެދޭ: ފިއްޓޭ\nއިސްލާމީ އަސްލަކާ ޚިލާފުވާކަމަކާ ދެކޮޅަށް ވޯޓުނުދިނުމަށް ދާއިރާގެ ރައްޔިތުން އެދޭކަމަށް ވައިކަރަދޫ ދާއިރާގެ މެމްބަރު ހުސައިން ޒިޔާދު ވިދާޅުވެއްޖެ ކަމަށެވެ. ޒިޔާދު މިހެން ވިދާޅުވީ ސުޕްރީމް ކޯޓަށް އަންހެން ފަނޑިޔާރުން އައްޔަންކުރުމާ ...\nއަބްދުﷲ ޝަފީޢު އޯގަސްޓް 26, 2019 4\nސުޕްރީމް ކޯޓުގެ ފަނޑިޔާރުކަމުގެ ރޭހުގައި ތިލަދުންމަތީ ދެބޭފުޅުން!\nދިވެހިރާއްޖޭގެ ފަނޑިޔާރުންގެ ތެރެއިން އުތުރުން އުއްތަމަ ފަނޑިޔާރުކަން ކުރައްވާފައިވަނީ ދެ ބޭފުޅުންނެވެ. އެއީ ބޮޑު ތަކުރުފާނު ޒަމާނުގައި ހދ. ނޮޅިވަރަމްއަށް ނިސްބަތްވާ ފަނޑިޔާރަކު ހިމެނޭކަމަށް ތާރީޚީ ފަތްފުތް ތަކުން އެނގެންއޮވެއެވެ. މީގެ ...\nއަބްދުﷲ ޝަފީޢު އޯގަސްޓް 26, 2019 0\nއަންހެން ފަނޑިޔާރުން އައްޔަންކުރުމާ ދެކޮޅަށް މަޖިލީހަށް ކުއްލި މައްސަލައެއް!\nސުޕްރީމް ކޯޓަށް އަންހެން ފަނޑިޔާރުން އައްޔަންކުރުމާ ދެކޮޅަށް ރައްޔިތުންގެ މަޖިލީހަށް ހުށަހެޅި ކުއްލި މައްސަލަ މަޖިލީހަށް ބަލައިގެންފި އެވެ. މިހާރު ކުރިއަށް ދާ ރައްޔިތުންގެ މަޖިލީހުގެ ތިރީސް ނުވަވަނަ ޖަލްސާއަށް މި ...\nއަބްދުﷲ ޝަފީޢު އޯގަސްޓް 26, 2019 1\nސުޕްރީމް ކޯޓުގެ ފަނޑިޔާރުކަމަށް ނިޔާޒު ކުރިމަތިލައިފި\nހދ. ޖުޑީޝަލް ދާއިރާގެ އިސް މެޖިސްޓްރޭޓުކަން ކުރައްވާފައިވާ އަދި މިހާރު ހައިކޯޓުގެ ފަނޑިޔާރުކަން ކުރައްވަމުންދާ ފަނޑިޔާރު މުހައްމަދު ނިޔާޒު، ސުޕްރީމް ކޯޓުގެ ފަނޑިޔާރު ކަމަށް ކުރިމަތިލައިފި އެވެ. ސުޕްރީމް ކޯޓުގެ ފަނޑިޔާރުންގެ ...\nއަބްދުﷲ ޝަފީޢު އޯގަސްޓް 25, 2019 2


Miee ehbaekey bunan ladhuganey: Member Inthi\nމިއީ އެއްބައެކޭ ބުނަން ލަދުގަނޭ: މެންބަރު އިންތި\n- 1 week ago2- ފަހީމް\nރައްޔިތުންގެ މަޖިލީހުގެ އެމްޑީޕީގެ މެންބަރުންނަކީ އެއްބައެކޭ ބުނަންވެސް ލަދު ގަންނަ ކަމަށް މާފަންނު އުތުރު ދާއިރާގެ މަޖިލިސް މެންބަރު އިމްތިޔާޒު ފަހުމީ ވިދާޅުވެއްޖެއެވެ.\nއޮންލައިންކޮށް މިހާރު ކުރިޔަށް ގެންދަމުންދާ އެމްޑީޕީގެ ގައުމީ މަޖިލީހުގެ ޖަލްސާގައި ވާހަކަފުޅު ދައްކަވަމުން އިމްތިޔާޒު ވިދާޅުވީ، ރައީސް ނަޝީދުގެ ހަށިކޮޅު ތޮރުފާލާ، އަންދާލާ، ފިހެލާފައި ވަނިކޮށް ރައްޔިތުންގެ މަޖިލީހުގެ އިންތިޔާޒު ކޮމެޓީގައި، ހިނގާ ދިޔަ ކަންތަކާމެދު އިންތިހާއަށް ކަންބޮޑުވާ ކަމަށެވެ.\nއިންތި ވިދާޅުވީ، އަނިޔާ ލިބިވަޑައިގެންނެވި ރައީސް ނަޝީދު ހުށަހެޅުއްވި ހުށަހެޅުން ބޭރު ކޮށްލަން ފާސްކުރީ އެމްޑީޕީއާއި ގުޅުމެއްވެސް ނެތް ފަރާތެއް، އަދި ޕާޓީގެ ރައްޔިތުން ގަބޫލުވެސް ނުކުރާ ބޭފުޅަކު ހުށަހެޅުއްވި ގޮތަށް ކަމަށެވެ. އެކަން ކުރީ އެމްޑީޕީގެ މެންބަރުން އެތާ ތިބެގެން ކަމަށްވެސް އިންތި ވިދާޅުވިއެވެ.\nއިންތި ވިދާޅުވީ، މިކަން އިންތިހާއަށް ކުށްވެރި ކުރާ ކަމަށާއި އެކަން ބަލައި ނުގަންނަ ކަމަށެވެ. އަދި އެއްޓީމެއްގެ ގޮތުގައި އެއް ސިފައެއް ޖައްސައިގެން ތިބެން ލަދު ގަންނަ ކަމަށާއި، މިއީ އެއް ބައެކޭ ބުނަންވެސް ލަދުގަންނަ ކަމަށް އިންތި ވިދާޅުވިއެވެ. އަދި، އެއް ޓީމެއްގެ ގޮތުގައި މަސައްކަތް ކުރަންވެސް ލަދު ގަންނަ ކަމަށް އިންތި ވިދާޅުވިއެވެ.\nއިންތި މިފަދައިން ވާހަކަފުޅު ދައްކަވާފައިވާއިރު، ރައީސް ނަޝީދު ހުށަހެޅުއްވި މައްސަލަ ބޭރުކޮށްލަން ނިންމުމާއި ގުޅިގެން، އެމްޑީޕީގެ ގިނަ ޢަދަދެއްގެ މެންބަރުން ދަނީ، މަޖިލީހުގައި ތިއްބެވި އެ ޕާޓީގެ ބައެއް މެންބަރުންގެ ބޮލުގައި ބޮޑެތި ތުހުމަތުތަކެއް އަޅުވަމުންނެވެ.\nހުރިހާ މީހުން އަބަދު އެޅިހާބަތަކަށް ރިހަ ކިޔައިގެން ނުތިބޭނެއެވެ. އިންތި މެން ވިސްނާށެވެ. އެމްޑީޕީއަކީ މިރާއްޖޭގެ އެތަށް ރައްޔިތުންގެ އުއްމީދުކަމުގަ ދެކުނު ޕާޓީއެއް ނަމަވެސް މަޖީލީހުގެ ބޮޑު އަގުލަބިއްޔަތެއް ލިބި މަޖިލީހުގެ ކަންކަން ހިނގާގޮތުން ޕާޓީގެ މަގުބޫލުކަން ދުވަހަކު ނުވެއްޓޭވަރަށް ތިރިވެއްޖެއެވެ. ޗާޓުން ބޭރުން ވަކިމީހަކުު ބޭނުންވާ ކަންކަން ކުރަން ގެންގުޅޭ ކުޅިބަޔަކަށް މަޖިލިސް ހެދުމުގެ އަގު އަދާ ކުރަންޖެހޭނީ ޕާޓީގެ އާންމު މެންބަރުންނެވެ.


Facebook in whatsapp medhuverikoh faisaa fonuveyne hidhumai thaarafu kohffi - One Online\nފޭސްބުކްއިން ވަޓްސްއެޕް މެދުވެރިކޮށް ފައިސާ ފޮނުވޭނެ ހިދުމަތް ތައާރަފު ކޮށްފިއެވެ.\nވަޓްސްއެޕް މެދުވެރިކޮށް އެކަކު އަނެކަކަށް ފައިސާ ފޮނުވޭ ހިދުމަތް ތައާރަފު ކޮށްފައިވާއިރު މިހިދުމަތް އަދި ލިބޭނީ ބްރެޒިލް ރައްޔިތުންނަށް އެކަންޏެވެ. މި ހިދުމަތް ބޭނުން ކުރުމަށް އިތުރު ޗާޖެއް ނުނަގާނެކަމަށް ވަޓްސްއެޕުން ބުނެއެވެ. ވަޓްސްއެޕް މެދުވެރިކޮށް ކުދިވިޔަފާރިތަކަށްވެސް ފައިސާ ފޮނުވޭނެއެވެ.\nވަޓްސްއެޕްގެ ބެލެނިވެރި ކުންފުނި ފޭސްބުކުން ވަނީ އެކުންފުނީގެ އެޕްތަކުން އީކޮމާސްގެ ހިދުމަތް ލިބޭނެ ގޮތްތައް ހޯދަން ފަށާފައެވެ.\nމީގެ ކުރީން ފޭސްބުކްގެ ވެރިޔާ މާކް ޒަކަބާގް ވަނީ މިހިދުމަތް އިންޑިއާގެ އިތުރުން އިންޑޮނީޝިއާ އަދި މެކްސިކޯއަށް ދިނުމުގެ މަސައްކަތް ކުރަމުން އަންނަ ކަމަށް ބުނެފައެވެ. އިންޑިއާގައި މިހިދުމަތް ދިނުމަށް މިހާރު ޓެސްޓު ކުރަމުން ދެއެވެ.\nވަޓްސްއެޕުން ބުނީ މިހިދުމަތް ދިނުމަށް ބޭނުންކުރަނީ ފޭސްބުކް ޕޭ ކަމަށެވެ.\nބްރެޒިލްގައި ވަޓްސްއެޕް ބޭނުންކުރާ 120 މިލިއަން މީހުން އުޅޭކަމަށް އެކުންފުނިން ބުނެއެވެ. މިއީ ދުނިޔެއިން ދެވަނައަށް މިއެޕް އެންމެގިނައިން ބޭނުންކުރާ މީހުން އުޅޭގައުމެވެ. އިންޑިއާގައި 400 މިލިއަން މީހުން ވަޓްސްއެޕް ބޭނުން ކުރެއެެވެ.\nގުޅޭ ޓެގު ޓެކްނޮލޮޖީ ފޭސްބުކް ވަޓްސްއެޕް ލުއި ޚަބަރު


BREAKING NEWS: America In Ithuru 1049 Maru, Mee Dhuniyey Ge Recordeh - Vaguthu\nކޮވިޑް-19 ޖެހިގެން އެމެރިކާ އިން އިއްޔެ އެކަނިވެސް 1049 މީހުން މަރުވެފައިވާ ކަމަށް ތަފާސް ހިސާބުތަކުން ދައްކައިފިއެވެ. އެހެންކަމުން އިއްޔެ އަކީ ދުނިޔެ އިން ކޮވިޑް-19 ޖެހިގެން އެއް ގައުމަކުން އެއް ދުވަސް ތެރޭގައި އެންމެ ގިނަ މީހުން މަރުވި ދުވަހެވެ. މީގެ ކުރިން އެއް ދުވަސް ތެރޭގައި ދުނިޔެ އިން އެންމެ ގިނަ މީހުން މަރުވީ އިޓަލީވިލާތުން މާޗް 27 ގައެވެ. އެދުވަހު އިޓަލީވިލާތުން މަރުވީ 919 މީހުންނެވެ.\nމިހާތަނަށް އެމެރިކާ އިން މަރުވި މީހުންގެ ޖުމްލަ ވަނީ 5110 އަށް އަރާފައެވެ. މިހާރު އެމެރިކާ އިން 215215 މީހަކު ވަނީ ކޮވިޑް-19 އަށް ފައްސި (ޕޮޒިޓިވް) ވެފައެވެ. އޭގެ ތެރެއިން 26473 މީހުން ފައްސިވީ އިއްޔެ އެވެ. އިއްޔެ އަކީ އެއްދުވަސް ތެރޭގައި އެންމެ ގިނަ މީހުން ފައްސިވި ދުވަހެވެ. މީގެ ކުރިން އެއް ދުވަސް ތެރޭގައި އެންމެ ގިނަ މީހުން ފައްސިވީ އަންގާރަ ދުވަހު އެވެ. އަންގާރަ ދުވަހު ފައްސިވީ 24742 މީހުންނެވެ.\nއެމެރިކާ އިން ބަލި ޖެހުނު މީހުންގެ ތެރެއިން މިހާތަނަށް ބަލިން ރަނގަޅުވީ 8878 މީހުންނެވެ.\nއެމެރިކާގެ ސްޓޭޓްތަކުގެ ތެރެއިން ހާލަތު އެންމެ ގޯސް ސްޓޭޓަކީ ނިއުޔޯކެވެ. ނިއުޔޯކުން 83901 މީހަކު މިހާތަނަށް ވަނީ ކޮވިޑް-19 އަށް ފައްސިވެފައެވެ. އޭގެ ތެރެއިން 2219 މީހަކު މިހާތަނަށް ވަނީ މަރުވެފައެވެ. ދެން އެންމެ ހާލަތު ގޯސް ސްޓޭޓަކީ ނިއުޖާޒީއެވެ. ނިއުޖާޒީން 22255 މީހުން ފައްސިވެ 355 މީހުން މިހާތަނަށް މަރުވެއްޖެއެވެ.\nއެމެރިކާ އިން ކޮވިޑް-19 ޖެހިގެން މަރުވާ މީހުންގެ ގޮތުގައި ބަލަނީ ކޮވިޑް-19 އަށް ޓެސްޓްކޮށް ފައްސިވެފައިވާ މީހުންނެވެ. ނަމަވެސް ޓެސްޓް ނުހަދަނީސް ކޮވިޑް-19 ޖެހިގެން މަރުވާ މީހުންގެ އަދަދު އެއްކުރުމުން އެމެރިކާ އިން ދުވާލަކު މަރުވާ މީހުންގެ އަދަދު ދެހާހަށް ވުރެ ވެސް އިތުރުވާނެ ކަމަށް ބައެއް ތަޖުރިބާކާރުން ލަފާކުރެއެވެ.\nއެމެރިކާ ސަރުކާރުގެ ވިސްނުން ހުރީ ވީއެންމެ އަވަހަކަށް ކޮވިޑް-19 އަށް ވެކްސިނެއް އުފައްދައިގެން ބަލި ކޮންޓްރޯލް ކުރާށެވެ. ގައުމު ފުރަބަންދު (ލޮކްޑައުން) ކޮށްގެން ބަލި ކޮންޓްރޯލް ކުރަން މަސައްކަތް ކުރުމުގެ ވިސްނުން އެއީ އެމެރިކާގެ ރައީސް ޑޮނަލްޑް ޓްރަމްޕް ތާއީދު ކުރާ ވިސްނުމެއް ނޫނެވެ.\nއެމެރިކާގެ ޔުނިވަސިޓީ އޮފް ވޮޝިންޓަންގެ ސައިންސްވެރިން ކުރި ދިރާސާއަކުން ދައްކާ ގޮތުގައި އޭޕްރީލް މަހުގެ މެދާއި ހަމައަށް ދަންދެން އެމެރިކާގައި ކޮވިޑް-19 ޖެހޭ މީހުންގެ އަދަދު ކޮންމެ ދުވަހަކު އިތުރުވަމުން ދާނެއެވެ. އެދިރާސާގައި ބުނެފައިވާ ގޮތުގައި ކޮވިޑް-19 ޖެހިގެން އެމެރިކާ އިން 84000 މީހުން މަރުވާނެ ކަމަށް ލަފާކުރެވެއެވެ.\nއޭޕްރީލް 2, 2020 09:52\nކީއްކުރާނީ އެމެރިކާގެ ރައީސް ރައްޔިތުންނަށްވުރެ ވެރިކަންދެކެލޯބިވަނީ އެކަމަކު އެމަޤާމަށް އޭނަގެނައީ ރައްޔިތުން މީހުންތައް މަރުވެހުސްވަނީ\nއޭޕްރީލް 2, 2020 12:53\nރަނގަޅު ވާހަކައެއް ތިބުނީ ދެންވެސް ރައްޔިތުން ރަނގަޅުވެރިއެއް ގެންނަންއުޅޭ ތިކަލޭގެ ބުނި ކޮވިޑް19 ދެކެ އެމަރިކާ އެއްވެސް ރައްޔިތަކު ބިރެއްނުގަނެޔޭ. މިހާރު އަތައްއެގޮވީ\nއޭޕްރީލް 2, 2020 11:07\nމިގައުމުގައުޅޭ އަންނި އަކީވެސް އެކަހަލަ ދެބޯ ބުރާނޗެއް.\nސުޕަރ ޕަވަރ ދެއްތޯ\nއޭޕްރީލް 2, 2020 12:29\nކޮވިޑް19 ނޫންގޮތަކަށް މީހާކު މަރުނުވަނީތޯ؟\nއޭޕްރީލް 2, 2020 12:56\nތި ފެންނަނީ ތިސުޕަރ ޕަވާރ ބުނާމީހުންގެހާލު؟ އިއްޔެވެސް ރަޝިއާ އިން އެމީހުންނަށް އެތެއްއެހީއެއް ފުނުވި ޓްރަމްޕްއާދޭސްކޮއްގެން މިކަންވެސްއިންނާނީސިއްރުކޮއްފަ..މިހާރު ވަގަށް ޗައިނާ ގެ މަދަތައް އެބަގޮވާ..\nއޭޕްރީލް 2, 2020 14:09\nއެމެރިކާގެ މައްސަލަތައް ކުރިންވެސް ހައްލު ކުރާގޮތަށް ހައްލު ކުރަންވީނު...\nމުސްލިމް ގައުމަކަށް ބޮން އަޅާލާ ☠ އޭރުން މައްސަލަ ހައްލުވާނެ.\nއޭޕްރީލް 2, 2020 14:26\nސުޕަ ޕަވާއެއް ނޫން. ސުޕަ ޑެތު ރޭޓު.ޓުރަންޕު އަކީ ދުނިޔޭގެ ތާރީހުގައި ގައުމެއްގެ ވެރިޔަކަށް ހޮވުނު އެންމެ ބޯހަމަނުޖެހޭ އެންމެ ގަމާރު މީހާ އަދި އެންމެ ސިފަ ހުތުރު ވެރިޔާ.މީނަ ހީވަނީ ކުއްތާެއެއްހެން.


Balaabeluma mee adhaige photo thake, ekamaku kairin balaalumun fennanee mulhin ehen ehche - AO News\nވަރަށް ގިނަ މީހުން ބުނާ އަޑުއިވެއެވެ. ކެމެރާއެއް ނުވަތަ މޮޅު ފޯނެއް ގެންގުޅޭ ކޮންމެ މީހަކަށް ފޮޓޯގްރަފަރަކަށް ވެވިދާނެއެވެ. އެކަމަކު މި ވާހަކައަށް ތާއިދުކުރުމުގެ ކުރިން ބުނެލާ ހިތްވަނީ ކޮންމެ މީހަކަށްވެސް ފޮޓޯ ނެގިދާނެކަމަށެވެ. އެހެންނަމަވެސް ފޮޓޯގައި ފޮރުވިފައިވާ ސިއްރުތަކާއެކު ‘މޮޅު ފޮޓޯއެއް’ ނެގޭނީ އަސްލުވެސް އެކަމުގެ ހުނަރުހުރި މަދު ބަޔަކަށެވެ.\nތިރީގައި މިވާ ފޮޓޯ ތަކަކީ ބަލާބެލުމަށް ވަރަށް އާދައިގެ މޮޅު ފޮޓޯތެކެވެ. އެހެންނަމަވެސް މި ފޮޓޯތަކަށް ކައިރިން ބަލާލުމުން ފެންނަނީ މުޅިން އެހެން އެއްޗެކެވެ. މިއީ މޮޅު ފްޓޯގްރާފަރެއްގެ ފޮޓޯ ތޯ ނޫންތޯ އިންސާފުކޮށްލައްވާނީ ކިޔުންތެރިންނެވެ.\nކައިވެނީގެ ހަފްލާއަކީ ކޮންމެ މީހަކަށްވެސް ވަރަށް މުހިއްމު ހަފްލާއެކެވެ. އެ ދުވަހުގެ ފޮޓޯތަކަކީ މުހިއްމު ފޮޓޯތަކެކެވެ. މަތީގައިވާ ކައިވެނި ހަފްލާގެ ފޮޓޯއިން ދެމީހުންގެ ހެދުމަށްވުރެ ބޮޑަށް ލޮލުގައި އަޅައިގަތީ ފިރިހެންމީހާގެ ‘ބޫޓެވެ”.\nމި ގެތަކަށް ބަލާލުމުން ހީވަނީ މިއީ ކާޓޫނެއްގެ ފޮޓޯތަކެއް ހެންނެވެ. ނުވަތަ ފޮޓޯޝޮޕުން އެޑީޓްކޮށްފައިވާ ފޮޓޯތަކެއްހެން ވެސް ހީވެދާނެއެވެ. އެކަމަކު މިއީ މެކްސިކޯޣެ ވިލެޖެއްގެ ފޮޓޯއެކެވެ. މީހުން ދިރިއުޅެމުންދާ މި ވެލްޖުގެ ކޮންމެ ފޮޓޯއަކުންވެސް ފެނިގެންދަނީ ހައިރާންކުރުވާ ފަދަ ފުރިހަމަ ކަމަކާއި ރީތިކަމެކެވެ.\nމި ފޮޓޯއަށް ބަލާލި ކޮންމެ މީހަކަށްވެސް ފެނިގެންދާނީ ޓެނިސް މެޗެއް ބަލަން ދިޔަ ޖޯޑެއް އެކުގައި ނަގާފައިވާ ރީތި ފޮޓޯއެކެވެ. އެހެންނަމަވެސް ފޮޓޯއަށް ކައިރިން ބަލާލުމުން އެ ފޮޓޯއިން ވަރަށް ބައިވަރު ފޮރުވިފައިވާ އިތުރު މަންޒަރުތަކެއް ފެނިގެންދެއެވެ. ފޮޓޯ އަށް ހުއްޓިލައިގެން ތިބި ދެމީހުންގެ ފަހަތުން ފެންނަން ހުރި ކުޑަފިރިހެން ކުއްޖާ ލޮލުގައި އަޅައިގަތީ ވަރަށް ކައިރިން ފޮޓޯއަށް ބަލާލުމުންނެވެ.\nއަބަދުވެސް ފޮޓޯ ނަގާއިރު ރީތި ބެކްގްރައުންޑެއްގައި ފޮޓޯ ނެގުމަކީ ކޮންމެ މީހަކުވެސް ބޮޑު އިސްކަމެއް ދޭ ކަމެކެވެ. އެހެންނަމަވެސް މި ފޮޓޯއިން ފެންނަ އަންހެން ކުއްޖާގެ ޓެޓޫއަށްވުރެ ކުރިން ލޮލުގައި އަޅައިގަތީ ބެކްގްރައުންޑުން ފެންނަ މަންޒަރެވެ.\nއޮކްޓޯބަރު 18, 2020\nމަށައް އެބަ ފެނޭ ދެމީހުންގެ ދޭތެރެއިން އެބުނާ ކުއްޖާގެ ބޯ\nއޮކްޓޯބަރު 15, 2020\nMashakah hamma ulhe ulhe vess eh dhemeehun dheytherein Kudha kuhjjaku nufenunnun hamma hairaan ve antharees vehjje mihaaru 😔


މަޤާމު: އެސިސްޓެންޓް ލީގަލް އޮފިސަރ\nމަސައްކަތް ކުރަންޖެހޭތަން: ސިވިލްކޯޓު/ މާލެ\nމުސާރަ: -/9412 (ނުވަހާސް ހަތަރު ސަތޭކަ ބާރަ ރުފިޔާ)\nޖުޑީޝަލް އެލަވަންސާއި އިތުރަޑީގެ ފައިސާ: މުސާރައިގެ %55 އަދި ހުއްދަ ލިބިގެންވާ އިތުރުގަޑީގައި ކުރެވޭ މަސައްކަތް ހަމަޖެހިފައިވާ އުޞޫލުން އިތުރު ގަޑީގެ ފައިސާ ލިބޭނެއެވެ.\nފެންވަރު ނުވަތަ ޝަރުޠު: މަޤާމުގެ މަސައްކަތް ކުރުމުގެ ހުނަރު/ޤާބިލްކަން އިންޓަރވިއުގައި ސާބިތުކޮށްދިނުމާއެކު، ޝަރީޢާ އެންޑް ލޯ ނުވަތަ ލޯއިން ފުރަތަމަ ޑިގްރީ ޙާޞިލްކޮށްފައިވުން.\nވަޒީފާގައި ކުރަންޖެހޭ މަސައްކަތް: ޝަރީޢަތާ ގުޅުންހުރި މަސައްކަތްތައް.\nވަޒީފާގެ ކުރިއެރުން އަދި މުސާރައިގެ ކުރިއެރުން: ކޮންމެ ދެ އަހަރަކުން އެއް އަހަރު ވަޒީފާއަށް ރަނގަޅުނަމަ މުސާރައިގެ ކުރިއެރުން ލިބޭނެއެވެ.\nވަޒީފާއަށް އެދި ހުށަހަޅަންޖެހޭ ތަކެތި\nސިވިލް ކޯޓުން ދޫކުރާ ވަޒީފާއަށް އެދޭފޯމު.\nވަޒީފާއަށް އެދޭފަރާތުގެ ދިވެހިރައްޔިތެއްކަން އަންގައިދޭ ކާޑުގެ ކޮޕީ.\nލިބިފައިވާ ތަޢުލީމީ ސެޓުފިކެޓުތަކުގެ ކޮޕީ (ސެޓުފިކެޓު ލެވެލް އިން މަތީ ސެޓުފިކެޓުތައް ހުށަހަޅަންވާނީ މޯލްޑިވްސް ކޮލިފިކޭޝަން އޮތޯރިޓީ (އެމް.ކިއު.އޭ) އިން އެކްރެޑިޓްކޮށްފައިވާ ސެޓުފިކެޓުތަކުގެ ކޮޕީއެވެ. މިގޮތުން އެކްރެޑިޓްކޮށްފައިވާ ސެޓުފިކެޓެއް ހުށަހަޅާނަމަ ސެޓުފިކެޓާއެކު ޓްރާންސްކްރިޕްޓް ހުށަހަޅަން ވާނެއެވެ.)\nވަޒީފާއަށް އެދި ހުށަހަޅާއިރު ފުރިހަމަކުރި ކޯހަކާގުޅިގެން ލިބެންޖެހޭ ތަޢުލީމީ ސެޓުފިކެޓެއް ލިބިފައިނުވާނަމަ، ކޯސް ފުރިހަމަ ކުރިކަމުގެ ލިޔުމާއި ޓްރާންސްކްރިޕްޓާއި އެކޯހަކީ އެމް.ކިއު.އޭ ގަބޫލުކުރާ ކޯހެއް ކަމަށް އެމް.ކިއު.އޭ އިން އެފަރާތަކަށް ދޫކޮށްފައިވާ ލިޔުމަކާއެކު ހުށަހެޅުމުން އެސެޓުފިކެޓަށް މާކުސް ދެވޭނެއެވެ.\nވަޒީފާއަށް އެދޭފަރާތުގެ ވަނަވަރު.\nއަލަށް ވަޒީފާއާ ގުޅޭ މީހުންނާއި، GS3 ރޭންކުން ފެށިގެން ދަށުގެ ވަޒީފާތަކަށް ކުރިމަތިލާ މީހުން ސްކޫލް ލީވިންގ ސެޓުފިކެޓުގެ ފޮޓޯ ކޮޕީ.\nވަޒީފާ އަދާކުރައްވާނަމަ ވަޒީފާގައި އުޅޭ ނުވަތަ އުޅުނުކަމުގެ ލިޔުން. (ވަޒީފާގެ ކްލެސިފިކޭޝަނާއި މުސާރަ، ރޭންކް އަދި ވަޒީފާގެ މަސްއޫލިއްޔަތު އެނގޭނެގޮތަށް)\nބޮންޑެއް އޮތް ފަރާތެއްކަމުގައި ވާނަމަ ވަޒީފާ އަދާކުރައްވާ އޮފީހަކުން ވަޒީފާއިން ދޫކުރައްވާނެކަމުގެ ލިޔުން.\nސުންގަޑި: މިމަޤާމުތަކަށް ކުރިމަތިލައްވާ ފަރާތްތަކުން ވަޒީފާއަށް އެދި ހުށަހަޅަންޖެހޭ ތަކެއްޗާއެކު 2014 ނޮވެންބަރު4ވާ އަންގާރަ ދުވަހުގެ 14:30 ގެ ކުރިން ސިވިލްކޯޓަށް ހުށަހެޅުއްވުން އެދެމެވެ.\nމި އިޢުލާނާ ގުޅިގެން ހުށަހަޅާ ތަޢުލީމީ ސެޓުފިކެޓުތައް އެކްރެޑިޓްކޮށް އަސްލާ އެއްގޮތް ކަމަށް ލިޔެ ސޮއިކޮށް ތައްގަނޑު ޖަހާފައިނުވާނަމަ، އެފަދަ ސެޓުފިކެޓުތައް ޤަބޫލެއް ނުކުރެވޭނެއެވެ.\nމިމަޤާމުތަކުގެ އިންޓަރވިއުއަށް ދައުވަތު ދެވޭނީ ޝަރުޠު ފުރިހަމަވާ ފަރާތްތައް ޝޯޓްލިސްޓު ކުރުމަށްފަހު އެންމެ މަތިން މާކުސް ލިބިފައިވާ ފަރާތްތަކަށެވެ.\nވަޒީފާއަށް އެދޭފޯމު ސިވިލްކޯޓުގެ ކައުންޓަރުން ލިބެންހުންނާނެއެވެ. އަދި މިފޯމު ސިވިލް ކޯޓުގެ ވެބްސައިޓް، www.civilcourt.gov.mv އިން ޑައުންލޯޑް ކުރެއްވޭނެއެވެ.\n27 ޛުލްޙިއްޖާ 1435\nސުންގަޑި: 04 ނޮވެންބަރު 2014 1430


އިންތިޚާބު ކާމިޔާބު ކުރައްވާނީ 125،000 ވޯޓުން ކަމަށާއި އެބޮޑު ކާމިޔާބީގެ ޒިންމާ ވަރަށް ބޮޑު ކަމުގައި ރައީސް މުހައްމަދު ނަޝީދު ވިދާޅުވެއްޖެ – Maldivian Democratic Party\n11 މެއި 2013\nއިންތިޚާބު ކާމިޔާބު ކުރައްވާނީ 125،000 ވޯޓުން ކަމަށާއި އެބޮޑު ކާމިޔާބީގެ ޒިންމާ ވަރަށް ބޮޑު ކަމުގައި ރައީސް މުހައްމަދު ނަޝީދު ވިދާޅުވެއްޖެ\nދިވެހިރާއްޖޭގައި7ސެޕްޓެމްބަރ 2013 ވަނަ ދުވަހު ބޭއްވޭ ރިޔާސީ އިންތިޚާބު ކާމިޔާބު ކުރައްވާނީ 125،000 ވޯޓުން ކަމަށާއި އެބޮޑު ކާމިޔާބީގެ ޒިންމާ ވަރަށް ބޮޑު ކަމުގައި ދިވެހިރައްޔިތުންގެ ޑިމޮކްރަޓިކް ޕާޓީގެ ރިޔާސީ ކެންޑިޑެޓް ރައީސް މުހައްމަދު ނަޝީދު ވިދާޅުވެއްޖެއެވެ. ރައީސް ނަޝީދު މިހެން ވިދާޅުވީ މިލަދުންމަޑުލު އުތުރުބުރި މިލަންދޫގައި ބުދަ ދުވަހުގެރޭ ބޭއްވި “އެއްބުރުން ބޮޑުތިލަދުންމަތި” އެމްޑީޕީގެ ކެމްޕޭން ޖަލްސާގައި ވާހަކަ ދައްކަވަމުންނެވެ.\n“ސެޕްޓެމްބަރު7ވަނަ ދުވަހު ރޭގަނޑު ރޭޑިއޯ އައްސަވާ. ތިބޭފުޅުންނަށް އަޑުއިވޭނެ އިރާދަކުރެއްވިއްޔާ ދިވެހިރައްޔިތުންގެ ޑިމޮކްރަޓިކް ޕާޓީއަށް 125،000 ވޯޓު ލިބޭނެ ވާހަކަ. އަޅުގަނޑުމެން އެއްބުރުން މިއިންތިޚާބު ކާމިޔާބު ކުރާނަން” ރައީސް ނަޝީދު ވިދާޅުވިއެވެ. އަދި އިންތިޚާބުގައި މިލިބޭ ބޮޑު ކާމިޔާބީއަކީ ވަރަށް ބޮޑު ޒިންމާއެއްކަމާއި އެމަނިކުފާނުގެ ވާޖިބަކަށްވާނީ ހުރިހާ ފިކުރެއްގެ މީހުންނާއެކު ދިވެހިރާއްޖޭގެ ތަރައްޤީއަށް މަސައްކަތް ކުރުން ކަމުގައި ރައީސް ނަޝީދު ވިދާޅުވިއެވެ.\nމިލަންދޫ ޖަލްސާގައި ވާހަކަދައްކަވަމުން ރައީސް ނަޝީދު ވިދާޅުވީ އެމްޑީޕީ އަކީ އަބަދުވެސް ދިވެހިރާއްޖޭގައި ހެޔޮބަދަލަށް މަސައްކަތް ކުރަމުން އަންނަ ޕާޓީކަމުގައެވެ. އަދި ދިވެހިރައްޔިތުން އެމްޑީޕީގެ ފިކުރު ބަލައިގެންފިކަމަށާއި ދިވެހިރާއްޖެއިން މިފިކުރު ގެއްލިގެންނުދާނެ ކަމުގައި ރައީސް ނަޝީދު ވިދާޅުވިއެވެ. “އަޅުގަނޑުމެންނަކީ މިރާއްޖެ ބަދަލުކުރަމަށް ނިކުތް ބައެއް. އަޅުގަނޑުމެން މިދަނީ ބާރަށް އެމަސައްކަތް ކުރަމުން. ކިތަންމެ ގޮތަކަށް ދިމާކުރެވިދާނެ. އަނިޔާވެސް ކުރެވިދާނެ. ތަޅާވެސް ހެދިދާނެ. އެހެންނަމަވެސް މިފުކުރެއް މިރާއްޖެއިން ދެނެއް ފޮހެވިގެން ނުދާނެ. މިރާއްޖެއަކުން މިފިކުރެއް ގެއްލިނުދާނެ” ރައީސް ނަޝީދު ވިދާޅުވިއެވެ.\nރައީސް ނަޝީދު ވާހަކަފުޅުގައި ދިވެހިނަށް ވަރަށް ގިނަ މަންޒަރުތަކާ ހީލަތްތެރިކަމާއި، އަނިޔާވެރިކަމާއި، ޚުދުމުހުތާރުކަން ފެނި އެތައް ބައެއްގެ ޙައްޤުތައް ވަނީ ގެއްލިފައިކަމުގައި ވިދާޅުވިއެވެ. ދިވެހީން އެމީހުންގެ ޢާންމު ޙާލަތު ރަގަޅު ނުކުރެވި ހާސްކަންމަތީގައި ދިރިއުޅެމުން ދިޔަތަން ދެކިއްޖެކަމަށާއި ދިވެހީން މިހާރު އުންމީދުކުރަނީ ބޯހިޔާވަހިކަމާށާއި ބޭސްފަރުވާ ކުރެވޭނެ އުސޫލުތަކަށާއި، ވަޒީފާގެ ފުރުޞަތުތައް އިތުރުވެ ޖީބަށް ވަންނަ ފައިސާ އިތުރުވުމަށް ކަމުގައި ރައީސް ނަޝީދު ވިދާޅުވިއެވެ. ދިވެހިރާއްޖެއަށް މިއަދު ކުރިމަތިވެފައިވާ މައްސަލަތަކާ ގުޅޭގޮތުން ވާހަކަދައްކަވަމުން ރައީސް ނަޝީދު ވިދާޅުވީ ދިވެހިރާއްޖެއަށް މިއަދު ކުރިމަތިވެފައިވާ ތަކުލީފަކީ ދަރިންނަށް ބޭސް ފަރުވާ ލިބޭނެ ގޮތެއް ނެތި އެއްތަނުން އަނެއްތަނަށް ދެވޭނެ ގޮތާއި ބޯހިޔާވަހިކަން ނެތި ޢާއިލާ ގޮވައިގެން ދިރިއުޅެވޭނެ ގޮތެއް ނެތުން ކަމުގައެވެ. އަދި މި މައްސަލަތައް ޙައްލު ކުރުމަށް “ދިވެހިރައްޔިތުންގެ ޕާޓީގެ ފަރާތުން ދިވެހިރައްޔިތުންނަށް މިހުށައަޅަނީ ސިޔާސަތުތަކެއް. ދިވެހީންގެ ހާލަތު ރަނގަޅުވެގެންދާނެ ސިޔާސަތުތަކެއް” ކަމުގައި ރައީސް ނަޝީދު ވިދާޅުވިއެވެ.\nއެމްޑީޕީގެ ފަރާތުން ދިވެހިރައްޔިތުންނަށް ހުށައަޅާ ސިޔާސަތުތަކުގެ ސަބަބުން ރައްޔިތުންގެ ޙައްޤުތައް ރައްކާތެރިކުރެވޭނެ ކަމަށާއި ފައިސާވެރިވޭނެ ކަމުގައި ރައީސް ނަޝީދު ވިދާޅުވިއެވެ. އަދި އެމްޑީޕީއާ އެހެން އެއްވެސް ސިޔާސީ ޕާޓީއަކުން ގާތްނުވެވޭނެ ކަމުގައި ރައީސް ނަޝީދު ވިދާޅުވިއެވެ. “އަޅުގަނޑުމެން ތަޅާލާނީ 6-4އަކަށް. އެއްލާ ކޮންމެ ބޯޅައެއް ފެނު ޖެހެނީ ޕިޗު މެދުގައި. އެއަކު ސްޕިނެއް ނެތް. ސްވިންގެއް ނެތް…އަޅުގަނޑުމެންގެ ވިކެޓެއް ވައްޓައެއް ނުލެވޭނެ” އިދިކޮޅު ސިޔާސީ ފަރާތްތަކަށް ފާޑު ވިދާޅުވަމުން ރައީސް ނަޝީދު ވިދާޅުވިއެވެ.


Memberun Lanka Ah Aee Himaayah Hoadhaakah Noon - EC - Vaguthu\nމެންބަރުން ލަންކާއަށް އައީ ހިމާޔަތް ހޯދާކަށް ނޫން - އީސީ\nއިލެކްޝަންސް ކޮމިޝަނުން ބޭއްވި ނޫސްވެރިންގެ ބައްދަލުވުމެއްގެ ތެރެއިން - ވަގުތު އިމޭޖެސް\nއިލެކްޝަންސް ކޮމިޝަންގެ މެންބަރުން ސްރީލަންކާއިން ހިމާޔަަތް ހޯދާފައިވާ ކަމަށް ދެކެވޭ ވާހަކައަކީ ދޮގެއް ކަމަށް އިލެކްޝަން ކޮމިޝަނުން މިއަދު ބުނެފި އެވެ.\nއިލެކްޝަން ކޮމިޝަންގެ ތަރުޖަމާން އަދި މެންބަރު އަހުމަދު އަކުރަމް " އަވަސް" އަށް މައުލޫމާތު ދެއްވަމުން ވިދާޅުވީ، އެއްވެސް މެންބަރަކު އެއްވެސް ގައުމެއްގެ ހިމާޔަތަކަށް އެދިފައި ނުވާނެ ކަމަށާއި މެންބަރުން ރާއްޖެއިން ބޭރަށް ވަޑައިގެންނެވީ އަމިއްލަ އެކި ސަބަބުތަކުގައި ކަމަށެވެ. އަދި ބައެއް މެންބަރުން ބޭރަށް ވަޑައިގަތީ އާއިލީ އެކި ސަބަބުތަކުގައި ކަމަށް ވެސް އަކުރަމް ވިދާޅުވި އެވެ.\n" މެންބަރުން ރާއްޖެ އިން ބޭރަށް ވަޑައިގެންނެވީ އަމިއްލަ އެކި ސަބަބު ތަކުގައި އޭގެ ތެރޭގައު ބިރު ދެއްކުމާއި އިންޒާރުތައް ލިބެމުން ދިޔުން ވެސް ހިމެނޭ " އަކްރަމް ވިދާޅުވިއެވެ.\nއިލެކްޝަންސް ކޮމިޝަނުން މީގެ ކުރިން ރިޔާސީ އިންތިހާބުގެ ނަތީޖާއަށް ފަހު އެކި ވަރުގެ އިންޒާރުތައް ކޮމިޝަންގެ މެންބަރުންނަށް ލިބޭ ކަމަށްވެސް ބުނެފައިވެއެވެ.\nއަކްރަމް އިތުރަށް ވިދާޅުވީ އެއްވެސް މެންބަރަކު ބޭރުގެ ގައުމެއްގެ ހިމާޔަތަށް އެދިފައި ނުވާ ކަމަށާއި އެފަދަ ކަމެއް ކުރަން ޖެހޭ ސަބަބެއް ވެސް ނެތް ކަމަށެވެ.\n"އަޅުގަނޑުމެން ލަންކާއަށް އައީކީ އެ ގައުމުގެ ހިމާޔަތަކަށް ނޫން. އެއްވެސް ގައުމެއްގެ ހިމާޔަތަކަށް އެއްވެސް މެންބަރަކު ހުށަހަޅުއްވާފައެއް ނެތް. އެއީ ކަނޑައެޅިގެން ދޮގެއް،" އަކުރަމް ވިދާޅުވި އެވެ.\nއަކްރަމް މިހެން ވިދާޅުވި އިރު އިލެކްޝަންސް ކޮމިޝަންގެ މެންބަރުން އަވައްޓެރި ސްރީލަންކާ އިން "ހިމާޔަތް ހޯދައިފި" ކަމަށް އެގައުމުގެ ނޫހަކުން ވަނީ ބުނެފައެވެ. ލަންކާގެ ނޫހެއް ކަމަށްވާ "ކޮލަމްބޯ ގެޒެޓް" އިން ބުނީ އިލެކްޝަންސް ކޮމިޝަންގެ މެންބަރުންނަށް ލިބެމުން އަންނަ އިންޒާރުތަކުގެ ސަބަބުން ހަތަރު މެންބަރުން ސްރީލަންކާ އަށް ވަޑައިގެން އެގައުމުން "ހިމާޔަތް ހޯދާފައިވާ ކަމަށެވެ."\nއިލެކްޝަން ކޮމިޝަންގެ ނައިބު ރައީސް އަމްޖަދު މުސްތަފާ އާއި ކޮމިޝަންގެ މެންބަރުން ކަމަށްވާ، އިސްމާއިލް ހަބީބް އަބްދުލްރަހުމާނާއި، އަހްމަދު އަކްރަމާއި، އަލީ ނަޝާތު މިހާރު ތިއްބެވީ އަވައްޓެރި ސްރީލަންކާގައެވެ.\nކަމާލުއްދީނަށް ޕާޓީ އުފައްދަން ހުއްދަ ލިބިއްޖެ\nއޮކްޓޯބަރ 9, 2018 13:10\nހެދުނު ގޯސަ ގަނޑު ފޅަ އަރާފާނެތީ ބިރުން\nއޮކްޓޯބަރ 9, 2018 13:12\nލަންކާ ނޫސް ދިވެހިބަހަށް ތަރުޖަމާކުރުކުމުގެ މައްސަލަ އަކަށް ތިވާނީ. މީ އަބުރުގެ ދައުވާ ކުރެވޭވަރުގެ ކުށެއްބާ؟\nއޮކްޓޯބަރ 9, 2018 13:16\nއާން! ލިބުނު ލާރިތައް ހިފައިގެން ޤައުމީ ޖިހާދެއްކުރަން ލަންކާއަށް ދިޔައީ!\nއޮކްޓޯބަރ 9, 2018 13:19\nކޮންމެ ބަޔަކަށް ވެސް އަމިއްލަ ކަންކަމުގައިވެސް ބޭރުގައުމުތަކަށް ދިއުމުގެ މިނިވަންކަމަކީ ލިބިގެންވާ ޙައްޤެއް.\nއޮކްޓޯބަރ 9, 2018 13:27\nބަލަގަ ކަލޭމެން ބުނީމެއްނު އީސީއޭ ކިޔައިގެން ދޮގުވާހަކަ ފަތުރާ ފަރާތްތަކާ ދެކޮޅަށް ޤާނޫނީ ފިޔަވަޅުއަޅާނަމޭ! އެއީ ދޮގު ވާހަކައެއްކަމަށް ވަނީވިއްޔާ ލަންކާއާ ދެކޮޅަށް ފިޔަވަޅުއަޅަންވީނު! ނޫނީ ބާރަށް އަތްޖަހައި!!!!!!\nއަކުރަމު ތިޔަގޮތައް ބުނާއިރު ކޮމިޝަންގެ ރައީސް އަހުމަދު ޝަރީފު އީޔޫގެ ސަފީރާ ބައްދަލުކުރިއިރު ވިދާޅުވެފައިވަނީ4މެންބަރުން ލަންކާއަށް ދިޔައީ މަރުގެ އިންޒާރު ދޭތީކަމަށެވެ. ނަމަވެސް މިހާރު އަކުރަމު ތިޔަބުނީ އާއިލީ މައްސަލަތަކަކާހުރެ ލަންކާއަށް ދިޔަކަމަށް! ހައްތާވެސް ދޮގު އެއްދޮގު ހަދައިފިއްޔާ ހާސްދޮގު ހަދަންޖެހޭނެ! މިއީވެސް ކޮމިޝަންގެ ނަޒާހަތްތެރިކަން ނެތްކަން ހާމަކޮށްދޭ ކަމެއް!\nއޮކްޓޯބަރ 9, 2018 14:06\nތި ވާނީ ރާޖަޕަކްސާމެން 2020 ރެޑީވާން މިކޮޅު އިލެކްޝަން ކޮމިޝަންގެ ކުދިން ކޮޅެއް ހޯދާލަނީކަމައް..\nއޮކްޓޯބަރ 10, 2018 14:13\nއަންނި ވެސް ބޭރަށް ދިޔައި ހިމާޔަތް ހޯދާކައް ނުން. ހިތުން އެކަމް އާހިރަތުގަ ވީ ކިހިނެއް..ތީ ދިވެހިން ނޭ ބުރޯ


Dhiraagun High Speed Internet Adhi Tv Ge Khumumaiy Thinadhoo Ah\nދިރާގު ހައި ސްޕީޑް ފައިބަރ އިންޓަނެޓް ...\nޑޭޓާ އެލަވަންސްތައް ހިމެނޭ އައު ޑޭޓާ ...\nދިރާގުން ފޯރުކޮށްދޭ ޑިޖިޓަލް ހިދުމަތްތައް ފުޅާކޮށް ތަރައްގީކުރުމުގެ ގޮތުން ދިރާގު ޓީވީގެ ހިދުމަތާއެކު ދިރާގުގެ ހައިސްޕީޑް ފައިބަރ ގެ ހިދުމަތް ގދ. ތިނަދޫގައި އިއްޔެ ރަސްމީކޮށް އިފްތިތާހްކޮށްފި އެވެ.\nމި ދެހިދުމަތް ތައާރަފްކުރުމުގެ ގޮތުން ގދ. ތިނަދޫގައި ދިރާގުން ކުލަގަދަ ހަފްލާއެއް ވަނީ ބާއްވާފައެވެ. އެގޮތުން މި ހަފުލާއަށް ވަޑައިގެންނެވި ކަސްޓަމަރުންގެ މެދުގައި ވަނީ ލަކީ ޑްރޯއެއް ބާއްވާ, ގުރުއަތުން ހޮވުނު އެއް ފަރާތަކަށް 55 އިންޗްގެ ޓީވީ އަކާއި އަދި3މަސް ދުވަހުގެ ހިލޭ ދިރާގު ޓީވީ އަދި ފައިބަރ ބްރޯޑްބޭންޑްގެ ހިދުމަތް ވަނީ ދީފައިއެވެ. މީގެ އިތުރުން ގުރުއަތުން ހޮވުނު އިތުރު4ފަރާތަކަށް ވެސް3މަސް ދުވަހުގެ ހިލޭ ދިރާގު ޓީވީ އަދި ފައިބަރ ބްރޯޑްބޭންޑް ކަނެކްޝަންވަނީ ދީފައިއެވެ.\nއަދި މީގެ އިތުރުން މި ހަފުލާގައި މަޝްހޫރު ލަވަކިޔުން ތެރިޔާ އަދި ދިރާގު ބްރޭޑް އެމްބެސެޑަރ ޝަލަބީ އިބްރާހިމްގެ ލަވަ ހުށައެޅުންވެސް ވަނީ ފެނިގެންގޮސްފައިއެވެ.\nދިރާގުގެ ފައިބަރ ޓު ދަ ހޯމް މާލެ، ވިލިމާލެ އަދި ހުޅުމާލެ ގެ އިތުރުން 39 އެހެން ރަށަކަށް ވަނީ ފޯރުކޮށްދީފައެވެ. އަދި އޭޑީއެސްއެލްގެ ހިދުމަތް ރާއްޖޭގެ އާބާދީ ބޮޑެތި ހުރިހާ ރަށަކުންލިބޭނެކަމަށް ދިރާގުން ހާމަކުރިޔެވެ.


MDP Chairperson ge Inthikhaabu Fayyaz Ismail Kaamiyaabu Kuravvaifi - AO News\nއެމްޑީޕީގެ ޗެއަރޕާރސަންގެ އިންތިޚާބު ފައްޔާޟު އިސްމާޢިލް ކާމިޔާބު ކުރައްވައިފި\nއިކޮނޮމިކް މިނިސްޓަރ ފައްޔާޒް އިސްމާއިލް - ފޮޓޯ: ޔޫސުފް ސޮފްވާން ރަޝީދު\nއެމްޑީޕީގެ ޗެއަރޕާރސަންގެ އިންތިޚާބު ފައްޔާޟު އިސްމާޢިލް ކާމިޔާބު ކުރައްވައިފިއެވެ.\nއިކޮނޮމިކް މިނިސްޓަރުގެ މަޤާމު ވެސް އަދާކުރައްވާ ފައްޔާޒް އިސްމާއީލް އެ މަޤާމަށް އިންތިޚާބުވެވަޑައިގަތީ މާފަންނު އުތުރު ދާއިރާގެ މެންބަރު އިމްތިޔާޒް ފަހުމީއާ ވާދަކުރައްވާ ބޮޑު ތަފާތަކުންނެވެ.\nގިނަ އަތޮޅުތަކާއި ބޮޑެތި ސިޓީތަކުގެ މެޖޯރިޓީ ވެސް ފައްޔާޟަށް ލިބިވަޑައިގެންނެވިއިރު، ވަގުތީ ނަތީޖާ ދައްކާ ގޮތުން 28،000 އަށްވުރެ ގިނަ ވޯޓު ފައްޔާޟަށް ވަނީ ލިބިވަޑައިގެންފައެވެ. އަދި އިންތިއަށް 20،000 އަށްވުރެ ގިނަ ވޯޓް ވަނީ ލިބިފައެވެ.\nވެރިކަން ކުރާ މައިޕާޓީ އެމްޑީޕީ އެތެރޭގެ އިންތިޚާބުގައި ބެހެއްޓި 282 ވޯޓު ފޮށީގެ ތެރެއިން ހުރިހާ ފޮއްޓެއް ވެސް މިހާރުވަނީ ގުނާ ނިމިފައެވެ.\nމި އިންތިޚާބު ފައްޔާޟު ކާމިޔާބުކުރެއްވިއިރު، އިންތިގެ ކެމްޕެއިން ޓީމުން ވަނީ އިންތިޚާބުގެ އިންތިޚާބަށް ސަރުކާރުގެ ނުފޫޒު އޮތް ކަމަށާއި ހަތަރު ވޯޓު ފޮއްޓެއްގެ ނަތީޖާއަށް އަސަރުކުރާނެ ފަދަ ޝަކުވާތަކެއް ލިބިފައިވާ ކަމަށް ބުނެ، ޝަކުވާކޮށްފައެވެ.\nއެ ޓީމުން ވަނީ އެ ހަތަރު ވޯޓު ފޮށި ބަންދުކޮށްދިނުމަށްވެސް އެދި، އިންތިޚާބާއިބެހޭ ކޮމިޓީއަށް ވެސް ހުށަހަޅާފައެވެ. ނަމަވެސް އެކަމާމެދު އަދި ވަކި ގޮތެއް އަދިނިންމާފައެއް ނުވެއެވެ.\nއެމްޑީޕީގެ މި އިންތިޚާބުގައި އެޕާޓީ ތެރޭގައި ވަނީ ދެ ފެކްޝަނެއް އުފެދިފައެވެ. އެއީ ރައީސް އިބްރާހިމް މުހައްމަދު ސާލިހަށް ތާއީދުކުރާ މެމްބަރުންގެ ފެކްޝަނަކާއި ރައީސް މުޙައްމަދު ނަޝީދަށް ތާއީދުކުރައްވާ މެމްބަރުންގެ ފެކްޝަނެކެވެ.\nއޭގެތެރެއިން ފައްޔާޟަކީ ރައީސުލްޖުމްހޫރިއްޔާ އިބްރާހިމް މުހައްމަދު ސޯލިހުގެ ތާއީދު އޮތް ބޭފުޅެކެވެ. އަދި ރައްޔިތުންގެ މަޖިލީހުގައި އެމްޑީޕީ ތަމްސީލްކުރާ ގިނަ މެންބަރުންނާއި ކެބިނެޓުގެ ގިނަ ވަޒީރުންނާއި ކުންފުނިތަކުގެ ވެރިންގެ ތާއީދު ވެސް އޮތީ ފައްޔާޟަށެވެ.\nރައްޔިތުންގެ މަޖިލީހުގެ ރައީސް އަދި ކުރީގެ ރައީސް މުހައްމަދު މުހައްމަދު ނަޝީދުގެ ތާއީދު އޮތް ބޭފުޅަކީ އިންތިއެވެ.\nއެމްޑީޕީގެ ޗެއަރޕާރސަންގެ އިންތިޚާބުގައި 94،000 ވުރެ ގިނަ މީހުންނަށް ވޯޓުލުމުގެ ހައްގު ލިބިފައިވާއިރު 282 ވޯޓު ފޮށި ބަހައްޓާފައިވެއެވެ.